[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 24. ülésnapját megnyitom. Tájékoztatom önöket, hogy az ülés vezetésében Vinnai Győző és Arató Gergely jegyző urak lesznek segítségemre. Köszöntöm mindazokat, akik figyelemmel kísérik munkánkat. Tisztelt Országgyűlés! A mai napon napirend előtti felszólalásokkal kezdjük munkánkat, ezt követően kétórányi időtartamban az azonnali kérdések és válaszok órájára kerül sor, végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett a Párbeszéd frakcióvezetője, Szabó Timea képviselő asszony: „Aktuális ügyekről” címmel. Öné a szó, frakcióvezető asszony.
Tisztelt Képviselőtársaim! Egy diktatúrát, legyen az kemény vagy puha, mindig a saját önhittsége, fékezhetetlensége és a saját érinthetetlenségének mítosza dönt meg. Az, amikor a hatalom emberei már annyira elvakultan hajszolják a pénzt, habzsolják az élvezeteket, fetrengenek a saját züllött mocsarukban, hogy elképzelhetetlenné válik számukra az, hogy valaha is lelepleződnek.Orbán Viktor elvakult, züllött, és most le is lepleződött. Az elmúlt héten ugyanis még azok számára is lehullt a lepel Orbán Viktor álságos és velejéig hazug kormányzásáról, akiknek voltak még illúzióik arról, hogy a miniszterelnök és köre az emberek érdekében kormányoz, és az általuk papolt erkölcsök szerint él. De kiderült: Orbán Viktor nem kormányoz, és kicsit sem érdekli az, hogy mi történik a magyar emberekkel. Orbán Viktor nem kormányoz, hiszen ha kormányozna, akkor a koronavírus-járványnak nem kellett volna annyi halálos áldozatot szedni az elmúlt héten, mint amennyit összesen szeptemberben és októberben együttvéve. Orbán tétlenül nézi, hogy egyre több ember hal meg nap mint nap, aljas játékot játszik a miniszterelnök; azt gondolja, hogy inkább haljanak meg emberek, csak nehogy leálljon a gazdaság, nehogy veszítsen a népszerűségéből. De itt nem áll meg Orbán Viktor, a magából kifordult és eltévelyedett miniszterelnök most a saját népe ellen vív szabadságharcot Brüsszelben. Az uniós vétóval ugyanis Orbán Viktor azt ígéri a magyaroknak: nem kapjátok meg azt a fejenként 250 ezer forint ingyenpénzt, amit az Unió most válságkezelésre ad minden magyar állampolgárnak. Orbán Viktor azt mondja: ha az Unió nem engedi, hogy én tovább lopjak, akkor inkább ti, magyarok se kapjatok egy fillért se. Az Unió által követelt úgynevezett jogállamisági mechanizmus ugyanis pontosan azt jelenti, hogy az uniós pénzek elköltését egy független szerv monitorozza, a lopást pedig az európai uniós ügyészség nyomozza ki. Ez ellen tiltakozik Orbán Viktor, szó sincs itt genderről meg migránsról, ahogy ezt hazudja a miniszterelnök. Ha Orbán Viktor megvétózza az uniós költségvetést, minden magyar családtól egymillió forintot vesz el. Ez nem hiba, hanem történelmi bűn. Ezt a kieső pénzt pedig úgy akarja pótolni, hogy devizaadósságba hajszolja a magyar családokat, egy olyan drága devizahitelt akaszt a nyakunkba Orbán Viktor, amely minden négytagú családra súlyos devizaadósságot ver. Emlékszem, hogy ugyanez az Orbán Viktor tíz évvel ezelőtt még gyakorlatilag hazaárulásnak minősítette az IMF-hitel felvételét. Hát, ő most pontosan ezt csinálja. Ön, miniszterelnök úr, egy hazaáruló. Végül: lehullt a lepel az önök álságos, álkeresztény, álkonzervatív kormányáról is. Maguk papolnak itt tízmillió embernek keresztény erkölcsökről, amikor elvbarátaik luxusjachton prostituáltakkal hallgatják Fekete Pákót, vagy éppen drogos szexpartikon henteregnek és meztelenül csúszkálnak ereszcsatornákon. Tudják, engem nem érdekel sem a drog, sem a szexpartijuk, sem az a jobb sorsra érdemes ereszcsatorna. [[Dr. Völner Pál: Akkor miért beszélsz róla?]] Ami engem érdekel, az az, hogy egy olyan Fidesz-alapító írta a maguk, másokat a társadalmunkból teljesen kirekesztő Alaptörvényét, aki maga sem tudott ennek a papírnak megfelelni. Szájer József egy olyan fideszes harcostárs, aki a pénzért, a hatalomért nevetve tette tönkre egy évtizeden keresztül mások életét, miközben ő maga olyan távol menekült ettől az egésztől, olyan élhetetlen volt számára is az a Magyarország, amelyben neki élnie kellett volna, hogy elszaladt az országból. De nemcsak elmenekült, elszaladt, hanem Brüsszelben pontosan azt az életet élte havi közpénzmilliókért, amitől másokat megfosztott. Megfosztott embereket a legelemibb dologtól: hogy szerethessenek. Szájer a kezdetektől része annak az aljas gépezetnek, amellyel pusztán alantas ellenséggyártásból tett másokat tönkre, mászott be mások hálószobájába. Ezek után Semjén Zsolt azt meri mondani, hogy ő nem kommentál magánéleti dolgokat? Ezek után Orbán Viktor azt meri mondani, el meri játszani, hogy ő erről az egészről nem tudott eddig semmit? Hát, maga Bayer Zsolt mondta, hogy ennek a kockázatát harminc éve tudja mindenki a Jóskával kapcsolatban. Maguk az egész Szájer-ügyben nem azt sajnálják, hogy becsapták az egész országot, hanem azt, hogy ez kiderült, azt, hogy lebuktak és lelepleződött az egy évtizedes hazugságuk és álságosságuk. Erkölcstelen, züllött banda maguk mind. Ezért fogja 2022-ben az ország kiebrudalni magukat a kormányzásból, és ezért fogják ott végezni, ahol Szájer József is végezte: a keresztény-konzervativizmus ereszcsatornáján. Köszönöm.
Köszönöm szépen, Szabó Timea frakcióvezető asszony. A kormány nevében Dömötör Csaba államtitkár úr kíván válaszolni az elhangzottakra. Öné a szó.
Köszönöm a szót, elnök úr. Tisztelt Képviselő Asszony! Mindenekelőtt az egészségügy kérdéséről. Talán ön is tudja, hogy a fertőzöttek száma meghaladta a 67 milliót, és több mint másfél millió ember elhunyt. Tehát ön úgy tesz, mintha ez a járvány egyedül Magyarországot érintené, máshol pedig rendben lennének a dolgok, de ez nincs így. Egész Európában nagyon súlyos a járványhelyzet. Az elmúlt napokban az elhunytak száma rekordot döntött többek között Németországban, Ausztriában, Olaszországban és Horvátországban is. Százezer főre vetítve az elhunytak száma nálunk 53, míg az Unió egészében 61, tehát jobban állunk, mint az uniós átlag, és ez még akkor is így van, ha önök nagyítóval próbálnak keresni olyan statisztikákat, amelyekkel kimutathatják, hogy Magyarország rosszul teljesít. Arra kérném, talán nem először, hogy ne szurkoljanak ilyen látványosan a vírusnak.Ami az uniós költségvetés kérdését illeti, ön vezeti félre a közvéleményt. Nézze meg, nézze meg, hogy csupán ezekben a hetekben milyen ügyekben támadnak minket, és milyen akciótervet próbálnak meg elfogadtatni a migráció ügyében! Azért függ össze a kettő, mert az az új eljárás, az a zsarolási eljárás, amelyet be akarnak vezetni, nem konkrét jogszabályi helyekre vonatkozik, hanem bemondásos alapon működne. Ez a fő problémánk vele. Nézze meg, tisztelt képviselő asszony, hogy milyen akciótervet próbálnak meg lenyomni a torkunkon! Az van benne, hogy több tízmillió embert kellene beengednünk. Az van benne, hogy politikai szavazati jogot kellene biztosítani az ideérkezőknek. Az van benne, hogy otthont kellene biztosítani az ideérkezőknek. De jól emlékszünk arra, hogy önök egyébként a laktanyákat is megnyitották volna a bevándorlók előtt, és még a kötelező kvótát is támogatták, mint ahogy a határzárat támadták. Úgyhogy ilyen körülmények között egy ilyen ideológiai nyomásgyakorlásra és zsarolási eljárásra mi nemet mondunk. Ön egyébként abban sem mond igazat, hogy csupán a költségvetési viták miatt elesnének magyarok költségvetési támogatásoktól, mivel ha nincs megállapodás, akkor is mehet tovább az uniós források költése jól meghatározott szabályok alapján. Ön ezt nagyon-nagyon jól tudja. Ami a morális kérdéseket illeti, azt azért szeretném önnek elmondani, hogy a jobboldalon van következménye a cselekedeteknek [[Felzúdulás az ellenzék padsoraiból. Felkiáltások: Juj! Hú!]] , a baloldalon pedig sohasem. [[11.10]] Nincs szembenézés, nincs bocsánatkérés és nincs lemondás, egy dolog viszont van, folyamatos kioktatás azok részéről, akiknek az erkölcsi talapzata gyakran a három millimétert sem éri el. [[Közbeszólások az ellenzéki padsorokból. Az elnök csenget.]] Azok után, hogy megtűrik soraik között a kokainos korrupcióval kérkedőket, az antiszemitákat [[Z. Kárpát Dániel közbeszól.]] azok után, hogy az ország képébe hazudtak, hazudott ön is a statisztikákkal kapcsolatban [[Felzúdulás a Párbeszéd soraiban.]] , azok után, hogy kamumentősöket emlegetett az ország Házában is, semmilyen alapjuk arra, hogy erkölcsi ügyekben bárkit számonkérjenek. Ettől függetlenül a jobboldalon van és lesz mérce, amely mindenkire érvényes, a tettekért mindenki vállalja és vállalni fogja a felelősséget, és ez nagy különbség a baloldali pártokhoz képest. És ha már morális ügyekről van szó, egyre nagyobb a kavarodás a buszos kamubotrány ügyében. Tudjuk azt, hogy a fővárosban egy olyan céggel kötöttek szerződést, amely a tenderkiírás pillanatában még csak nem is létezett. [[Szabó Timea és Tordai Bence közbeszól.]] Hiába kiabál, képviselő asszony, értem én, hogy feszült, attól még ez a tény. Tehát fennáll a gyanú, hogy azért kötöttek egy ilyen céggel szerződést, mert előre tudták, hogy nyerni fog. Ráadásul ennek a cégnek még szakértő alkalmazottai sincsenek, és ami a legdurvább, egyetlen busza sincs ennek a cégnek, ha már morális kérdésekről van szó. És az ön főpolgármestere megpróbálta azzal az egészet megpróbálta azzal elhessegetni, hogy nincsen szerződés, hogy a főváros nem köt szerződést. Ezzel a sunnyogással hamar lebukott, mert már aznap kiderült, hogy amit mond, az nem igaz, az hazugság, mert a szerződést már aláírták. Tisztelt Képviselő Asszony! Egy dolgot kérnénk, hogy ne nézzék ennyire mulyának az embereket. És ha azt mondanák, hogy nem tudták, nem sejtették, és ott sem voltak, akkor ajánlom figyelmükbe, hogy a BKK felügyelőbizottsága felhívta arra a figyelmet a sajtóhírek szerint, hogy a cég tulajdonosi háttere ismeretlen, referenciái nincsenek, a működéséről pedig nincsen információ. Hát, így állunk! Tudták, hogy zavaros a cég, mégis megkötötték a szerződést, de azért az egészet még megpróbálták letagadni; nokiásdoboz-politika újratöltve. Tisztelt Képviselő Asszony! Ha tisztább viszonyokat [[Az elnök a csengő megkocogtatásával jelzi az időkeret leteltét.]] és magasabb erkölcsi színvonalat szeretnének a magyar közéletben, akkor mielőbb tisztázzák ezt az ügyet. Sok bátorságot kívánunk hozzá. Köszönöm, hogy meghallgattak. [[Taps a kormánypártok soraiból.]]
Köszönöm szépen, Dömötör Csaba államtitkár úr. Tisztelt Országgyűlés! Szintén napirend előtti felszólalásra jelentkezett Csárdi Antal képviselő úr, LMP: „Beszéljünk a tényekről”. Öné a szó, képviselő úr.
Köszönöm szépen a szót. Tisztelt Ház! Tisztelt Elnök Úr! Tisztelt Országgyűlés! Én tudom, hogy most joggal számítanak arra a múlt hét után, hogy az önök hitelességéről fogok beszélni, ugyanakkor azt gondolom, hogy az önök hitelességét leginkább a törvényalkotási gyakorlatuk mutatja meg. Önök szemérmetlenül hoznak úgy kormányrendeleteket, úgy betartandó szabályokat, hogy a hatálybalépést megelőzően másfél órával derül ki. Úgy csinálnak, minthogyha az teljesen hétköznapi lenne, hogy egy cégvezető, egy állampolgár, ne adj’ isten, egy nyugdíjas otthon ül a számítógép előtt, és folyamatosan frissíti a Magyar Közlönyt, hogy vajon mikor jön ki a sajtóban már belengetett, de részleteiben nem ismert szabályozás. Ugyanilyen törvényalkotási gyakorlati anomália az, hogy önök, bár december 7e van, még mindig nem nyújtották be az Országgyűlés számára a 2021. évi költségvetés módosítását. A 2021. évi elfogadott költségvetésben az azóta eltelt idő alatt azt értük el, hogy nincs egyetlen igaz mondat sem, hiszen gyakorlatilag a járvány és a járvány okozta gazdasági visszaesés teljesen fölülírta azokat a számokat, amiket a magyar Országgyűlés a költségvetés elfogadásakor elfogadott. Döbbenetes azt nézni, hogy a Pénzügyminisztérium számára is egyértelmű, hogy a bevételek várhatóan a gazdasági visszaesés következtében mintegy 1500-2000 milliárd mínuszról indulnak az elfogadott költségvetéshez képest, és szintén a Pénzügyminisztériumtól tudjuk azt, hogy a megcsúszó vagy elhúzódó uniós költségvetési tárgyalások miatt ez a szám a Pénzügyminisztériumtól van akár 2500 milliárd forintos még egy mínusz és ez hozzáadandó az előzőhöz jelenik meg a 2021. évi költségvetésben. Pontosan tudjuk, hogy az a 4,8 százalékos GDP-növekedés, amivel számolt az ország Háza a ’21-es költségvetés elfogadásakor, az ma már a múlté. Ezt mi is tudjuk, önök is tudják, de pontosan tudjuk azt is, hogy jelen pillanatban senki a világon nem ismeri például az orvosi béremelések forrását. Egy olyan költségvetésben, ami, mint említettem, több ezer milliárdos mínusszal indítja el az évet, nem ismerjük a forrását például a lakásáfa csökkentéséhez szükséges 110-120 milliárd forintnak, és gyakorlatilag a magyar gazdaság szereplői, a kisvállalkozások, mikrovállalkozások, közép- és nagyvállalkozások egyaránt egy homályos, ködös jövőben tapogatóznak, mert senki nem tud semmit a 2021. évi költségvetésről. A 2021. évi költségvetésben, szeretném megjegyezni, hogy járványügyi védekezésre mintegy 25 milliárd forintot irányzott elő az Országgyűlés, amiről, azt gondolom, hogy mindannyian megint csak tudjuk, hogy a valóságtól bizonyosan távol van. Pontosan tudjuk, hogy a járvány elleni védekezés egyik jelentős lépése lesz a vakcina megjelenését követően a vakcinák megvásárlása, illetve az oltások megszervezése. Ez nem fog kijönni 25 milliárd forintból, és akkor az egyéb tételekről még nem beszéltünk. Az volna a tiszteletteljes kérésem a kormánypárti képviselőtársaim felé, hogy ne játsszanak a magyar társadalommal. A magyar társadalomnak a nyugdíjastól az aktív korú dolgozókig, a kisvállalkozótól a nagyvállalkozásig joguk van tudni, hogy mire készül a magyar kormány, és azt gondolom, hogy a költségvetés az egyik eszköz, amin keresztül ezt meg lehet látni. Illetve sajnos azt feltételezhetjük, az, hogy ez így maradt, annak az eredménye, hogy önök végtelenül tanácstalanok, nem tudják, hogy mit kezdjenek a helyzettel, és azt gondolom, a legborzasztóbb, ami történhet ezzel az országgal, hogy Magyarország Kormánya tanácstalanul, vállat vonogatva, kérdőn néz az emberekre, de nem csinál semmit. Kérem, hogy ezt a gyakorlatot hagyják abba, vegyék komolyan, hogy mi az érdeke ennek az országnak. Köszönöm szépen.
Köszönöm szépen, Csárdi Antal képviselő úr. A kormány nevében Tállai András államtitkár úr kíván válaszolni az elhangzottakra.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Megtisztelő, hogy ön a 2021-es költségvetés miatt aggódik, miközben egyébként még 2020-at sem zártuk le. A 2020-as költségvetésért, hála istennek, nem aggódott, ez azt jelenti, hogy egyetért azzal, amit a kormány a 2020-as költségvetés kapcsán a járvány kezelésével kapcsolatban tett. [[11.20]] Szeretném felhívni az ön figyelmét, tisztelt képviselő úr, hogy járvány van, válsághelyzet van, nehéz helyzetben van a világ, Európa és benne Magyarország is, mind egészségügyileg, mind gazdaságilag, mind költségvetésileg. Éppen ezért alakította ki az ország és más országok is a különleges jogrendnek a rendszerét, amely azt teszi lehetővé, hogy válsághelyzetben a döntések gyorsabban, akár fél órán, órán belül, azon a napon megszülessenek, amikor azokat kigondolták és amikor azok szükségesek. Így vagyunk a költségvetés módosításával is, a források átcsoportosításával. [[Csárdi Antal közbeszól.]] Nyilvánvaló, hogy az év második felében a legfontosabb kérdés az volt, hogy a járvány egészségügyi kezelésére megfelelő forrásokat tudunke biztosítani. Ez, úgy érzem, úgy gondolom, sikeres volt. A Járvány Elleni Védekezési Alapban 643 milliárd forint került biztosításra, ez fedezi mindazokat a kiadásokat, amelyek a járvány elleni védekezéshez szükségesek mind az eszközbeszerzés terén, mind a bérnövelés terén, például az egészségügyi szakdolgozók 20 százalékos novemberi béremelését fedezi, az egészségügyi dolgozóknak járó bruttó 500 ezer forintos kiadást is jelenti, ami 101,3 milliárdot jelentett az országnak. És fontos volt, hogy a gazdaság elleni védekezésnek is megteremtsük… a gazdasági csőd, válsághelyzet segítésére is megteremtsük a megfelelő alapot, ez a bizonyos Gazdaságvédelmi Alap. A Gazdaságvédelmi Alapba a kormány átcsoportosításokkal mintegy 1366 milliárd forintot csoportosított át, ebből finanszírozza a munkahelyek megtartását, megőrzését, új munkahelyek létesítését, beruházások, fejlesztések megvalósítását. A kormány nem kezelni próbálja a munkanélküliséget, hanem azt elkerülni. Ez a gondolkodásmód vezet oda, hogy a Gazdaságvédelmi Alapba ilyen jelentős összeget sikerült, kellett átcsoportosítani. Tisztelt Képviselő Úr! A 2020-as költségvetést kell először lezárnunk. A 2020-as költségvetés kapcsán az Európai Unió is kimondta, hogy engedményt tesz, nem fogja megkövetelni a költségvetési hiány betervezett mértékét egyetlen országban sem, hiszen válsághelyzet idején az Európai Unió nem úgy, mint a hazai ellenzék együttműködő és elnéző az országokkal. Ezt használata ki Magyarország is, ezért tudott jelentős forrásokat teremteni a védekezésre mind gazdasági, mind egészségügyi értelemben. Ami pedig a 2021-es költségvetés iránti aggódását illeti, legyen nyugodt, a költségvetési bevételek, amelyeket az ország, a Pénzügyminisztérium, a kormány el tud érni, azok be fognak folyni, azokat be fogja szedni. A januári-februári, év eleji költségvetési rendszer működése biztosított. Azt, hogy a 2021-es költségvetésben milyen módosítások, változások szükségesek, azt a kormánynak még van ideje eldönteni és megfelelő időben az Országgyűlés elé terjeszteni. Attól, hogy tudjuk, hogy a 2021-es betervezett költségvetési hiány valószínűleg magasabb lesz, attól az ország működőképes marad, és elegendő lesz a következő év folyamán módosítani a valós folyamatokhoz a 2021-es költségvetést. Köszönöm szépen. [[Taps a kormánypártok soraiban.]]
Köszönöm szépen, Tállai András államtitkár úr. Tisztelt Országgyűlés! Szintén napirend előtti felszólalásra jelentkezett Varga Zoltán, a DK képviselője: „Aktuális ügyek” címmel. Öné a szó, képviselő úr.
Köszönöm szépen a szót. Tisztelt Elnök úr! Tisztelt Ház! Drága kormánypárti Képviselők! Azt hiszem, eljött a pillanat, amikor tisztázniuk kell jó pár kérdést, tudniillik önök nem keresztények, nem antikommunisták, nem Soros-ellenesek és még csak nem is nemzetiek, sőt az elmúlt hét tükrében nyugodtan kijelenthetjük, hogy önök évek óta alaposan benézték nemcsak a tízparancsolatot, hanem a Bibliát is, hiszen önök azok, akik tíz éve a keresztény erkölcsre és a konzervatív értékekre hivatkozva teszik tönkre, hordják szét hazánkat. Maguk akarják megmondani, hogy ki a jó keresztény és ki a jó magyar, hogy az anya nő, az apa pedig férfi, és ha jól értem, a brüsszeli fideszes gyakorlat szerint az apa, ha a család éppen nincsen ott vagy elaludt, akkor nyugodtan menekülhet különben ereszcsatornákon a hatóságok elől nagy puttony kábítószerrel a drogos, csoportos, illegális szexorgiáiról. Ez lenne a jó keresztény erkölcs, ez?! Hát, nem hinném. Nem először és nem utoljára derül ki, attól tartok, hogy maguknak köze nincs a keresztény erkölcshöz, semmi közük ahhoz, amit a kereszténység, az erkölcsösség vagy a jogállam jelent. És ha már sikerült így közösen tisztázzuk, hogy az erkölcshöz és a kereszténységhez nagyjából annyi a viszonyuk, mint malacnak a szalmakalaphoz [[Derültség a Jobbik soraiban.]] , akkor lássuk, hogy önök kik is valójában! Önök azt mondják magukról, hogy antikommunisták. Így lenne? De hát akkor miért van tele a parlamenti patkó fideszes része levitézlett volt KISZ-titkárokkal [[Dr. Völner Pál: Gyurcsány!]] , miért szavazták le tucatszor is az ügynökaktákat? A nagy antikommunizmusuk jegyében? Hát, kötve hiszem! Önök azt mondják magukról, hogy Soros-ellenesek. Valóban? Na de hát nem önök tanultak Soros-ösztöndíjjal, nem kapott a párt egy rahedli pénzt Sorostól, nem Orbán Viktor élt Soros György kegyelemkenyerén évekig? Valaki kényszerítette erre önöket? Senki! Önök egyszerűen hazudnak. Önök látszólag elítélik a drogokat. Ember, hát ne mondjon már ilyet! Hát, nem maguk, nem a maguk egyik legfontosabb vezetőjét kapták el a belga hatóságok egy hátizsáknyi droggal csoportos, illegális orgia helyszínén, mókásan és szánalmasan egy ereszcsatornán lógva? Dehogynem! Vagy kérdezzük meg az ibizázó, nagyokat szipogó-pislogó Habony Árpádot, esetleg az egyre többször széteső Deutsch Tamást, hogy mi a véleményük a drogokról? Önök azt mondják, hogy a család az első, és ez egy nagyon helyes dolog, ez egy szép mondat. Csak azt felejtik el hozzátenni, hogy hogy szoktak orgiázni meg kurvázni járni, ha a család épp nincsen ott. A gyerek a legfontosabb, és ez kétségtelen, csak az a kérdés maguknál, hogy kinek. A pedofil fideszes politikusoknak? Azoknak, akik pedofil bűncselekmény miatt buktak le [[Nacsa Lőrinc közbeszól.]] alpolgármesterek vagy diplomaták, és akiket maguk most próbálnak tisztára sikálni? A gyerek az első, ez valóban így van, elhiszem, elhiszem még önöknek is, de akkor Kaleta Gábort és a saját nevelt lányát molesztáló fideszes alpolgármestert, Fohsz Tivadart miért hagyják futni? Miért hagyják futni?! Vagy maguk így szeretik a gyerekeket? [[Közbeszólás a kormánypártok soraiból: Szégyelld magad! Közbeszólás a Jobbik soraiból: Ti is!]] Azt pedig javasolnám, hogy a sokat hangoztatott plebejus kormányzást meg hagyják már a csodába, az maga a közröhej, amikor az Adria közepén ringatózó luxusjachtokból helikopterrel szállnak át a luxus-magánrepülőgépekre, hogy nehogy már a lábuk érintse a talajt. És akkor foglaljuk össze, hogy mit tanultunk ma! Maguk nem keresztények, nem konzervatívok, nem antikommunisták, de még csak nem is Soros-ellenesek, viszont hihetetlen szorgalommal lopnak, csalnak, hazudnak, és ami egyenesen vérlázító, hogy a lopott pénzt meg drogokra, kurvákra [[Nacsa Lőrinc: Hogy beszélsz?!]] orgiákra, luxusjachtokra és valami őrült luxusra költik. Isten, haza, család! ugye? [[Közbeszólások a kormánypártok soraiból.]] Maguknak? Hát, ne szórakozzanak már! Maguk a három „k” kormánya: közpénz, kokain, kurvák. [[Dr. Rétvári Bence: Nana! Kontrát Károly: Elnök úr!]] Ez a maguk valósága, ez van az önök zászlajára felvésve különben, és ráadásul még csak nem is nemzetiek. Önök akarják megmondani nekünk, hogy ki a jó magyar, önök, akik reggeltől estig árulják a hazát oroszoknak, türköknek, kínaiaknak és a jó ég tudja, még kiknek?! És most ott tartunk, hogy Soros-pénzen tanult kommunisták, drogosok, pedofilok papolnak nekünk szemforgatva [[Dr. Völner Pál közbeszól.]] öntelten, fölényeskedve erkölcsről, családról, nemzetről és hazáról. [[Pócs János közbeszól.]] Nézzenek a tükörbe, hogyha meg akarják látni azt, hogy ki az, aki elárulja a hazát, és hogyha elborzadnak attól, amit ott látnak, és menekülni akarnak, akkor [[Felmutat egy ereszcsatornalefolyó-darabot.]] hoztam önöknek egy ismerős darabot ráismernek? [[Közbeszólás: Igen.]] Egy csatorna. Jöjjenek, nézzék meg, végezzék el azokat a tornagyakorlatokat, amiket Brüsszelben már megismertünk! [[Dr. Völner Pál: Gyakorolsz? Gyakorolsz?]] Csak nagyon vigyázzanak [[Az elnök csenget.]] , mert itt a teteje nagyon éles, nehogy a kezeikkel…
Köszönöm szépen…
…valami baj legyen, vagy a hátizsákjukba belerakjanak valamit! [[Közbeszólás a kormánypártok soraiból: Üljél már le!]] Köszönöm. [[11.30]]
Köszönöm szépen. Varga Képviselő Úr! A házelnök úrnak nyilván jeleznem kell, hogy tiltott, illetve előre be nem jelentett szemléltető eszközzel próbálta színesíteni előadását. Válaszadásra megadom a szót a kormány részéről Dömötör Csaba államtitkár úrnak.
Köszönöm a szót, elnök úr. Sokatmondó az, hogy ha jól figyeltük meg, az ön felszólalása alatt egyetlenegy frakciótársa nem volt bent, valószínűleg még ők is úgy gondolták, hogy ez az egész azért elég kínos. Szóhasználat ügyében én általában annak a híve vagyok, hogy az ország Háza az őszinte szónak a terepe, szükség is van kemény vitákra. De egy dolgot azért kérnék, hogy az ország Házát ne keverje össze egy kocsmával. Ezt szeretném kérni. Ami a mondandóját illeti, talán azt említette vagy kétségbe vonta, hogy ez a kormány nemzeti lenne. [[Z. Kárpát Dániel: Hát, ezt én is kétségbe vonom!]] Mégiscsak önök indítottak 2004-ben most volt évfordulója egy magyarellenes kampányt. Ezek után mondják, hogy ez a kormány nem nemzeti. Mind a mai napig rárontanak a határon túli magyar közösségekre. Önök voltak azok, akik a saját népüknek hazudtak. Önök voltak azok, akik utána rájuk lőttek, és a szembenézés és a bocsánatkérés helyett még ki is tüntették a felelősöket. Önök voltak azok, akik a magyar vállalatokat szétprivatizálták. Hogyha önök folytathatták volna a kormányzást, akkor már nem lenne magyar tulajdon, érdemi magyar tulajdon a nagyvállalatok és a közepes vállalatok között. Önök voltak azok, akik behívták az orosz titkosszolgálatokat. Önök! Azért, tisztelt képviselő úr, az Apró-villa szobáiból antikommunizmust számonkérni, az különösen meredek. Az azért különösen meredek! Közpénz dolgában, legyen szíves, nézze meg az ön tulajdon pártelnökének a bevallásait, és nézze meg, hogyan vesz ki több százmilliós osztalékokat annyi évvel egyébként a privatizációs gyakorlatok után! Ezek után kioktatást nem szeretnénk elfogadni. De miről is van szó? és az ön felszólalása már ezt támasztja alá. Miközben az egész ország a járvány ellen küzd, orvosok, ápolók és gyakorlatilag mindenki az országban, az ön pártja ráfordult a választási kampányra. Nézzük meg, hogy Gyurcsány Ferenc tegnap még programot is hirdetett, egy 14 pontos programot! Hogyha azt gondolnák, hogy ebben a programban szó esik járvány elleni küzdelemről, vagy arról, hogy hogyan kellene a magyar munkahelyeket megvédeni, akkor nagyot tévednek. [[Varga Zoltán: Elolvastad?]] Ezekről egy szó sincs. Van egy rakás szó ehelyett arról, hogy a baloldali pártok hogyan kaparinthatják meg a hatalmat, baloldali pártok, beleértve a liberális Momentumot és egyébként a Jobbikot is. Szóval, tisztelt jobbikos képviselők, hiába sütik le ilyenkor a szemüket a Házban [[Derültség a Jobbik soraiban. Z. Kárpát Dániel: Azok nem mi vagyunk! Szégyelld magad!]] és hiába kiabálnak be, mint most, az őszödi hazugságvezér kijelölte az önök helyét a baloldali térfélen. Szóval, nem tudjuk másképp értelmezni, mint hogy a járvány közepén meghirdették a Gyurcsány-listát [[Z. Kárpát Dániel: Nagyon gyenge!]] , ő adta meg a kezdő sípszót, ő adta ki az alapukázokat, és ő jelöli ki a marakodás, a hatalmi marakodás szabályait. Az, hogy önök eljutottak 14 évvel az őszödi beszéd után oda, hogy ezt a hazugságvezért tüntetik ki a bizalmukkal, mindent elmond. De az az ember hivatkozik demokráciára, aki darabonként hordta volna azt szét, hogyha tovább kormányozhat. Milyen szerencse, hogy 2010-ben a magyarok kitették a „Gyurcsány-stop” táblát, és biztos vagyok benne, hogy emlékezve az országvesztő évekre 2022-ben is meg fogják tenni. De most, azt gondolom, hogy nem ez a legfontosabb teendő, hogy az önök meghirdetett programjával foglalkozzunk, hanem mégiscsak a járvány elleni küzdelem. Ezzel kapcsolatban egy dolgot szeretnénk kérni, hogy két hatalmi marakodás között ne álhíreket terjesszenek a járvánnyal kapcsolatban. Az egyik politikusuk a múlt héten például a közzétett statisztikákat támadta, és azt is kétségbe vonta, miszerint az oltásokban részt vevő orvostanhallgatóknak lenne védőruhájuk. Arra kérném önt is, hogy ezt hagyják abba; mindezt azok után, hogy hazugságokat terjesztettek a lélegeztetőgépekről, a hazaküldött betegekről, a tesztekről és a vakcinákról is. Szóval, hogyha a Mikulás osztana virgácsot az álhírgyártásért, akkor a baloldalnak már külön raktárakat kellene nyitni. És ezek szerint nem tud annyira közeledni a karácsony [[Z. Kárpát Dániel: Ez annyira gyenge volt, hogy még a barátaid sem nevettek rajta!]] nem tud annyira közeledni a karácsony, hogy egy kicsit lejjebb tekerjék az álhír- és gyűlöletmasinájukat. Arra szeretném önt kérni, hogy legalább ezekben a hetekben, a járvány legnehezebb heteiben tegyék meg. Köszönöm, hogy meghallgatott. [[Taps a kormánypárti padsorokban.]]
Köszönöm, Dömötör Csaba államtitkár úr. Szintén napirend előtti felszólalásra jelentkezett Tóth Bertalan, az MSZP frakcióvezetője: „Aktuális kérdésekről” címmel. Öné a szó, frakcióvezető úr.
Köszönöm a szót, elnök úr. Tisztelt Képviselőtársaim! Az a kérdésem az itt ülő fideszes államtitkárokhoz, képviselő hölgyekhez és urakhoz, hogy mikor kezdenek el bocsánatot kérni, merthogy lenne miért és lenne kitől. Kezdjük azzal, amit Deutsch Tamás mondott európai parlamenti képviselőtársaira, egy pártcsaládban ülő képviselőtársaira, amikor gestapózni kezdett! De bocsánatot lehetne kérni Demeter Szilárd gázkamrázós nácizása miatt is, mert ezekből egyértelműen látszik, és önök bemutatták, hogy önök nem tisztelik a demokráciát, az európai értékeket és a jogállamiságot sem.Bocsánatot kérhetnének a miniszterelnök belengetett vétója miatt is, amellyel a magyar gazdaság fejlődése és a magyar emberek érdekei ellen dolgoznak. Tehát nemcsak magyar vállalkozók és magyar emberek esnek el az európai uniós támogatástól, hanem egyszerűen nem hajlandók elviselni azt, hogy az európai uniós pénzeket tovább nem lophatják el. Azt pedig már meg sem akartam említeni, hogy a Fidesz álkeresztény erkölcse néhány napja egy brüsszeli szexorgia helyszínén lógott az ereszcsatornán, droggal teli hátizsákkal. [[Dr. Völner Pál: Csakhogy említetted!]] Nem hallottunk önöktől bocsánatkérést ezért a szégyenért sem, merthogy szégyenkezünk. Tisztelt Képviselőtársaim! A Fidesz tíz éve dolgozik egy hazugságon és képmutatáson alapuló, embertelen, álkeresztény önkényuralmi rendszer kiépítésén. Az elmúlt napok eseményei azt bizonyították, hogy a Fidesz-rezsim mára teljes mértékben elveszítette realitásérzékét, szembekerült egész Európával, és elfeledkeztek arról, hogy mi is a dolguk: a felelős kormányzás. Magyarországnak ma nincs felelős kormánya. Nem teszik a dolgukat az egészségügyben, a szociális szférában és a gazdaságban sem, pedig lenne mit, mert egyre mélyebbre sodródunk a válságban. Tisztelt fideszes Képviselőtársaim! Ideje lenne bocsánatot kérniük azért is, amit most a járvány és a válság idején önök nem tesznek, illetve tettek: cserben hagyták a magyar embereket. Mára minden jóérzésű magyar ember számára nyilvánvalóvá vált, a Fidesz-rezsim mindenben mást csinál, mint amit mond. Önök azt mondták, mindenkit meggyógyítanak, de már több ezer ember halt bele a koronavírus-fertőzésbe, egyetlenegy hét alatt többen, mint az elmúlt két hónapban. Azt mondták, senkit nem hagynak az út szélén, miközben 150 ezer állástalan semmilyen ellátást nem kap, itt hallhattuk az államtitkár urat, a munkanélküliséget egyszerűen nem kezelik. Azt mondják, a magyaroknak még sosem volt ilyen jó, és közben padlón az egészségügy, hanyatlik az oktatás, és milliók nélkülöznek. Képesek voltak 140 milliárd forintot sportra elkölteni válságkezelés címén, miközben az egészségügyi terület 50 milliárdot kapott, még az egyházaknak is jutott 103 milliárd forint. És ne jöjjenek a több százmilliárdos lélegeztetőgép-beszerzéssel, hiszen ez az önök korrupciós rendszerének egyik mintapéldája, ahogy ezeket a gépeket beszerezték. Tisztelt fideszes Képviselő Hölgyek, Urak! Nem a fideszes elit lopásait védő vétóról kellene magyarázkodni, meg hogy az EU-n kívül mennyivel jobb lenne védekezni. Ez mellébeszélés! Önök is tudják, hogy nem az EU akadályozza a tömeges oltásokat és a kontaktkutatásokat, a tömeges teszteléseket, hanem a Fidesz-kormány. Nem az EU gátolja a munkahelyi fertőzéseket megállító százszázalékos táppénz bevezetését, hanem önök, a Fidesz-kormány. Vegyék már észre, az oltási listára való feliratkozás nem véd meg senkit, a sorosozás meg a migránsozás meg pláne nem véd meg senkit. Vegyék észre, hogy cselekedni kell! Cselekedni kell, most! Arra a bizottsági ülésre el sem jöttek, ahol tárgyalhattuk volna a százszázalékos táppénzről szóló javaslatunkat, holott ez az egyik legfontosabb eszköz lenne a munkahelyi vírusterjedés lassítására vagy akár megakadályozására. Tisztelt Képviselőtársaim! Ahhoz, hogy karácsonykor ne gyászoljunk, most kellene megvédeni az embereket. Legyen tömeges és ingyenes szűrés, érdemi kontaktkutatás! Legyen száz százalék táppénz a megfertőzötteknek! [[11.40]] Adjanak érdemi segítséget a megélhetéshez a családoknak, az időseknek, a vállalkozásoknak, a munkanélkülieknek. Minden késlekedéssel töltött percért, minden elhalasztott intézkedésért és blöffért a Fideszt és Orbán Viktort terheli a felelősség. Felelős kormányzást vár el Magyarország és Európa is. Tegyék végre a dolgukat, közös jövőnkért, Magyarországért!
Köszönöm, frakcióvezető úr. A kormány nevében Rétvári Bence államtitkár úr kíván válaszolni az elhangzottakra.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Önök itt a Parlament falai között ma is és az elmúlt hetekben is számtalanszor úgy beszélnek a brüsszeli forrásokkal kapcsolatban, hogy az egy ingyenpénz, az egy ajándék, Magyarországnak szánt forrás, és sosem teszik hozzá, hogy az egy közösen felvett hitel, amiről beszélünk. Ne mondják azt az embereknek, mint 2010 előtt, amikor a devizahitelezés csapdájába engedték belehajszolni családok és háztartások százezreit Magyarországon [[Bangóné Borbély Ildikó közbeszól.]] hogy ingyenpénz lenne, ahogy a devizahitelre is engedték, hogy a reklámokban mondják! Most is ugyanezt mondják önök, tisztelt képviselő úr, hogy Brüsszelből ingyenpénz jön. Brüsszelből nem jön ingyenpénz! Az egyik forrás, ami érkezik, az egy közösen felvett hitel, amit vissza kell fizetnünk, és abban az esetben, ha egy másik európai uniós tagország nem fizet, akkor a többi országnak kell helyette fizetni. [[Z. Kárpát Dániel közbeszól.]] Ez nem ingyenpénz, tisztelt képviselő úr. A többi támogatást, amiről önök, az összes baloldali formáció a közös közleményükben úgy beszéltek, hogy nekünk szánt európai uniós támogatások, azokat nem nekünk szánják, hanem azok nekünk járnak, és azokat kikövetelni igenis nemzeti felelőssége minden országnak. Ön felelős kormányzásról beszél. Egy felelős kormány nem tekintheti adománynak azt, ami nekünk jár; de vannak felelős ellenzéki politikusok is, vagy legalábbis lehetnének, akik nem azt mondják, hogy itt ingyenpénzről van szó, meg nekünk szánt forrásokról, hanem ők is kiállnának a magyar nemzeti érdekért. Ez a pénz Magyarországnak jár. Nem lehet utólagosan újabb feltételeket támasztani, mert ha ma lehet, akkor jövő hónapban is lehet, meg akkor majd 2020 közepén is, meg ’21-ben, meg ’22-ben, meg ’23-ban újabb és újabb és újabb feltételeket lehet támasztani [[Z. Kárpát Dániel közbeszól.]] , vagy ragaszkodunk a törvényekhez, a nemzetközi szerződésekhez, amelyekkel csatlakoztunk az Európai Unióhoz, hogy ami jár Magyarországnak, az jár, és nincsen újabb és újabb és újabb feltétel, mert önök ezt engednék most meg, és nyilván itt, mint a mesében is, a farkas először csak a lábát teszi be az ajtón, de aztán bejön a kisbárányokhoz. Ismeri ön is a mesét, szerintem ön is olvassa néha a gyermekének otthon. Tanuljunk belőle, ön is tanuljon belőle, tisztelt képviselő úr! Nem lehet engedni, hogy a szerződésektől egy betűt is eltérjünk, mert ezzel a magyar nemzeti érdeket veszélyeztetjük. Ami a bocsánatkérést illeti, tisztelt képviselő úr, Szájer képviselő úr tudott bocsánatot kérni. A baloldalról bocsánatkérést nem nagyon tapasztaltunk az elmúlt években, bármilyen ügyről is volt szó. Ami az egészségügyi forrásokat illeti, tisztelt képviselő úr: önök azt mondják, hogy több egészségügyi forrás kell. Önök is, ha megnézik az OECD kimutatásait, amely nem mondható egy bármelyik kormány igényeit kiszolgáló szervezetnek, hanem objektív adatokkal számol, csak az önök időszaka, az önök kormányzásának az időszaka volt az, amikor Magyarországon nem nőttek, hanem csökkentek az Európai Unión belül és az OECD-tagállamokon belül az egészségügyre fordított egy személyre vetített kiadások. Sem akkor nem volt más olyan ország, sem azóta nem került ilyen helyzetbe Magyarország. Azóta a hetedik legnagyobb mértékben emelkednek az egészségügyre fordított források, és ezt nem a magyar kormány mondja vagy bármilyen magyar szerv mondja, hanem az OECD mondja, hogy egyedül a szocialista időszakban csökkent az egy főre eső egészségügyi kiadásoknak az összege. Az pedig, tisztelt képviselő úr, amit önök a lélegeztetőgépek kapcsán művelnek, hogy nap mint nap elmondták, hogy nincs elég lélegeztetőgép, aztán közben persze elmondták, hogy nincs elég maszk és nincs egyéb más védőfelszerelés sem, mióta pedig meggyőződtek róla, azóta azt mondják, hogy túl sok van, még akkor is, amikor magának a WHO-nak a vezetője is azt mondta, hogy jobb, ha egy ország túlbiztosítja magát lélegeztetőgépekből, mintsem ha hiány merül föl. Ön is olvassa ezeket a híreket, tisztelt képviselő úr, tőlünk keletre és nyugatra egyaránt, hogy van olyan kórház valóban, ahol elfogynak, és egy gépre akár több embert is kénytelenek rátenni; ennek az egészségügyi kockázatait szerintem mindenki józan ésszel is beláthatja, hogy mekkora kockázata van. Magyarország nem kerülhet ebbe a helyzetbe, mert lélegeztetőgépből is és kórházi ágyból is dobogósok vagyunk Európában, pontosan azért, mert minden magyar ember élete számít, és minden magyar ember életéért küzdeni fogunk, még akkor is, amikor önök felelőtlen kijelentéseket tesznek itt a parlamentben vagy a parlamenten kívül. Önök a tesztelésről beszéltek régóta, és a mai napon is úgy beszélt erről, tisztelt képviselő úr, mint hogyha Magyarország ezekben a ranglistákban nem az élmezőnyben járna, márpedig az élmezőnyben jár. Tisztelt Képviselő Úr! Ön is tudja, hogy az elmúlt héten Magyarország az európai uniós tagállamok közül az ötödik legtöbb tesztet végezte lakosságarányosan. Jó lenne, bár hiú remény erre számítani, hogy önök esetleg ezt elismerik, hogy a magyar egészségügyi hatóságok az ötödik leghatékonyabban léptek föl az elmúlt héten a tesztelések kapcsán itt Magyarországon. Persze lehet, hogy savanyú a szőlő az MSZP-ben, hiszen Gyurcsány Ferenc a hétvégén programot hirdetett, és mindenkinek kiosztotta a feladatait, így az MSZP-nek is meghatározta, hogy mi lesz a feladata majd a következő Gyurcsány-kormányban reméljük, nem jön el ez az idő , és elmondta, hogy a szociális tárcáért lesznek önök felelősek. Az önök szociálpolitikusa Korózs Lajos. Úgy látszik, ő az elmúlt évek és elmúlt hetek teljesítménye után számíthat majd a Gyurcsány-kormányban egy miniszteri bársonyszékre. Talán kicsit megalázó [[Az elnök a csengő megkocogtatásával jelzi az időkeret lejártát.]] hogy önöknek is a Facebookról kell megtudni, hogy Gyurcsány Ferenc milyen feladatot szán önöknek. Köszönöm szépen. [[Taps a kormánypártok padsoraiból.]]
Köszönöm szépen, Rétvári Bence államtitkár úr. Szintén napirend előtti felszólalásra jelentkezett a Jobbik képviselője, Szilágyi György képviselő úr: „Meddig ERESZkedik le a hatalom erre a szintre?” címmel.
Köszönöm a szót. Bulizgatunk, bulizgatunk, kedves fideszes képviselőtársaim? Lehet, hogy hétvégén is volt valami jó kis buli, azért vannak ilyen kevesen a padsorokban, mert még azt pihenik ki. Az ember azt gondolná, hogy nincs már lejjebb, és mégis van. Önök folyton a konzervatív-keresztény értékrendet hangoztatják, közben meg állandóan azzal kell szembesülnünk, hogy a cselekedeteikben egyáltalán nem konzervatívak és nem keresztényiek, hiszen ebbe az értékrendbe nem férhet bele, hogy szétrabolják az országot, nem törődve az emberekkel, hiszen őket lopják meg, amikor zsebre teszik a közpénzt, mert a közpénz valamennyi állampolgár pénze, a közös vagyonunk, és maguk ezt dézsmálják folyamatosan. A közpénzek lenyúlásával valamennyi magyartól a jövőt veszik el. Ebbe az értékrendbe nem férhet bele a Borkai-ügy, amikor az önök párttársa, Győr akkori fideszes polgármestere egy luxusjachton prostituáltak és valószínűleg némi kábítószer társaságában múlatja az időt, miközben a felesége otthon várja. Ebbe az értékrendbe nem férhet bele a Kaleta-ügy, amikor önök mindent megtettek azért, hogy titokban tartsák egy pedofil gaztetteit. Nem férhet bele egy volt fideszes alpolgármester ügye sem, akit a lánya sérelmére elkövetett pedofil bűncselekménnyel vádolnak a hatóságok, de önök még mindig megtűrik maguk között, sőt beültetik egy Makovecz-templom építéséhez kapcsolódó kuratóriumba. Ebbe az értékrendbe nem férhet bele Szájer József sem, aki szinte meztelenül, a táskájában droggal, egy ereszcsatornán menekül egy gangbangpartiról a belga rendőrök elől. Az a Szájer József, aki a Fidesz alapítója, és akinek az életvitelét önök évtizedekig rejtegették a nyilvánosság elől; gondoljanak csak gondolom, önök is tudnak róla az eltussolt bécsi afférra. És akire a saját életében jelen lévő hazugságok és a morális és értékrendbeli különbözőségek dacára rábízták a nagyon keresztényi, nagyon konzervatív, gránitszilárdságú Alaptörvény megírását, amit nyugodtan nevezhetünk Szájer-féle Alaptörvénynek. Igaz, hogy az Alaptörvény írója, figyelembe véve az elmúlt napok történéseit, nem biztos, hogy egyetért a legutóbbi módosításukkal, miszerint az apa férfi, az anya nő. Lehet, hogy ő ezt másképp gondolja. [[Dr. Völner Pál: És ti egyetértetek?]] És ebbe az értékrendbe nem férhet bele, hogy háziállatokra lövöldözzenek kedvtelésből, hogy urizáljanak, hogy folyamatosan gyűlölködjenek, hogy folyamatosan lopjanak és hazudozzanak, hogy semmibe vegyék az embereket és a hazájukat, hogy ne foglalkozzanak még a pápa intelmeivel sem. De önöknek mindez belefér. Ezért mondjuk mi már régóta, hogy önök egy álnemzeti, álkeresztény kormányzást művelnek, és becsapják a saját szavazóikat is, mert nincs két Fidesz. Az eddig felsoroltak a Fidesz igazi arca: csak a hatalom és a pénz tartja önöket egyben, csak a hatalom és a pénz mozgatja a cselekedeteiket, ez a hitvallásuk, ez az értékrendjük. Az útjuk, az értékrendjük urizálással, luxussal, lopással, csalással, hazugságokkal, bulikkal, prostituáltakkal és némi droggal van kikövezve. Önök az egész kormányzást egy nagy bulinak tekintik, ahol nincsenek szabályok, és önök mindent megtehetnek. Mára eljutottunk oda, hogy egész Európa, de a világ jelentős része is önöknek köszönhetően rajtunk nevet. Nevetnek a B1-es harcoson, aki egyedül maradt, és aki mindenkivel próbál harcolni, de csak legyintenek rá, és aki mára már csak a saját démonaival harcol, de a jelek szerint azokkal is sikertelenül. [[11.50]] Nevetnek az ádámkosztümben az ereszcsatornán lógó EP-képviselőn, de nem azt mondják rá, hogy a fideszes, hanem azt, hogy a magyar. Önök nevetség tárgyává tették viselkedésükkel Magyarországot és a magyar embereket a világ előtt. Szégyelljék magukat! És tudom, mi lesz a válasz. Most fölidézem önöknek előre azt, amit majd el fognak mondani: Soros, Soros, Korózs, moslékkoalíció, Gyurcsány, libernyákok, komcsik, Soros, Soros, Korózs, moslékkoalíció, Soros, Soros, Korózs, Soros, Korózs. Ez az önök kormányzása, a kommunikáció, és egyébként az egész országot cserben hagyták, leégették Magyarországot. Önök miatt szégyenkeznek a magyarok külföldön, önök miatt kénytelenek szégyenkezni a magyarok külföldön. Szégyelljék magukat ezzel a viselkedéssel! Önök nem méltóak arra, hogy ezt az országot képviseljék. [[Taps a Jobbik padsoraiban.]]
Köszönöm, Szilágyi képviselő úr. A kormány nevében Orbán Balázs államtitkár úr válaszol az elhangzottakra. Államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Ha a mi politikai közösségünkben valaki nem elfogadható dolgot tesz, annak megvannak a következményei. [[Dr. Brenner Koloman: Ha kiderül. Z. Kárpát Dániel: Nem derült volna ki?]] Ez valóban megkülönböztet minket az önök politikai közösségétől, mert az önök politikai közösségében ez az alaptétel nem létezik, és ha létezik is, akkor csak az írás szintjén, egyikőjük sem veszi komolyan.Csak az ön felszólalásából pár dolgot felírtam magamnak, amire mindenféleképpen szerettem volna reagálni. Ha már önök papolnak igazi értékelvű, konzervatív politikáról, akkor hadd kérdezzem meg öntől most, képviselő úr, hogy ha jól értem [[Z. Kárpát Dániel: Most nem te kérdezel, barátom, most te válaszolsz!]] akkor mégiscsak az Alaptörvény rendelkezéseivel, amelyek a bevándorlásellenes álláspontot rögzítik [[Derültség a Jobbik soraiban. Dr. Brenner Koloman: Bohóc! Ülj le!]] amelyek a családvédelemmel kapcsolatos rendelkezéseket tartalmazzák, azokkal önök miért nem értenek egyet. [[Derültség a Jobbik soraiban. Közbeszólások a Jobbik soraiból: Letelepedési kötvény!]] Miért nem szavazták meg ezeket a rendelkezéseket akkor [[Zaj. Az elnök csenget. Közbeszólás a Jobbik soraiból: Korruptak vagytok! Magyarázd meg a kötvényt!]] amikor elfogadták? És akkor kérdezném képviselő urat [[Zaj. Az elnök csenget.]] egész délután itt fogunk vitatkozni és beszélgetni egymással, úgyhogy még lesz alkalmunk erről beszélgetni, hogy ha jól értem… [[Folyamatos moraja Jobbik soraiból.]]
Balczó képviselő úr, kérem szépen, a környezetét is nyugtassa meg! Köszönöm szépen. [[Z. Kárpát Dániel: Én voltam!]]
Tehát ha jól értem, akkor azzal a családvédelmi záradékkal sem értenek egyet az Alaptörvényben, amelyet megszavazni tervez a Ház, illetőleg papolnak továbbá elvszerű politikai ideológia alapján történő politizálásról, miközben, ha jól látom a híreket, akkor a koronavírus-járvány elleni védekezéssel összefüggésben önöknek mint ellenzéki pártnak az volt a legfontosabb feladata, hogy Gyurcsány Ferenccel megegyezzenek, hogy a Gyurcsány-listán megfelelő mennyiségű parlamenti képviseleti helyet [[Derültség a Jobbik soraiban.]] szerezzenek maguknak. Nem tudom, hogy akkor ön hogy tud elszámolni a lelkiismeretével, amikor az, hogy ’22-ben parlamenti képviselő lesze vagy nem, azon a Gyurcsány Ferencen és a szövetségesein fog múlni, akik egyébként eladósították ezt az országot, akik elszegényítették ezt az országot, és akik a politikai véleménynyilvánítás szabadságának finoman szólva meg nem engedhető módján fegyverrel, rendőrattakkal és mindenféle elnyomással próbálták elejét venni annak, hogy bárki is kifejezhesse ezzel összefüggésben a nemtetszését. Akkor mégis milyen elvszerű politizálás ez, képviselő úr, az ön megítélése szerint?Beszélt Európa-politikáról. Ha önök valóban a nemzeti szuverenitás és a haza függetlenségének talaján állnak, akkor miért van az, hogy nem állnak ki a magyar kormány mellett az uniós szuverenitási küzdelemben, mert azok a magyarázatok, amelyeket önöktől e tekintetben az elmúlt hetekben hallottunk, nem állják ki a valóság próbáját. Ha uniós források szabályszerű felhasználásával kapcsolatban van kérésük, akkor ebben a kérésben mi tudjuk önöket támogatni, sőt mi is ezt képviseljük az uniós fórumokon. Viszont az a jogállamiságnak csúfolt eljárás, amiről most zajlanak a tárgyalások, nem erről szól, hanem ez egy politikai nyomásgyakorlási eszköz. Nézze meg, képviselő úr, látom, hogy ingatja a fejét, olvassa el a rendelettervezetet, hogy abban milyen feltételek vannak! Olvassa el azokat a hazánkkal kapcsolatban eddig az európai fórumokon megszületett dokumentumokat, amelyek jogállamiság címszó alatt próbáltak egy politikai vádiratot megfogalmazni! Nézze meg a Tavares-jelentést! Nézze meg a Sargentini-jelentést! Mit kritizálnak ott velünk kapcsolatban? A bevándorláspolitikánkat [[Moraj a Jobbik soraiból.]] , a szociálpolitikánkat, a minimálbérre vonatkozó szabályozást, azt, hogy mik vannak a tankönyveinkben. Ön szerint, képviselő úr, egy elvszerű politizálás keretében ennek mi köze van a jogállamisághoz? Én azt gondolom, hogy semmi, és ha valóban van jobboldali nemzeti kormány, amelynek Magyarország mozgástere és függetlensége áll a politikájának a középpontjában, akkor igenis kutya kötelessége lenne a kormányt a tárgyalások során támogatni. Én azt látom, hogy önök ettől nagyon messze állnak, persze mondani bármit lehet, ez az ülésterem sok dolgot elbírt már korábban is. [[Dr. Brenner Koloman: Még ezt a beszédet is!]] De azt gondolom, hogy akinek itt a saját lelkiismeretével elszámolnivalója van, azok nem mi vagyunk, hanem önök. Köszönöm szépen a szót. [[Taps a kormánypárti padsorokban.]]
Köszönöm szépen, Orbán Balázs államtitkár úr. Szintén napirend előtti felszólalásra jelentkezett Nacsa Lőrinc, a KDNP képviselője: „Aktuális ügyekről” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Azért örülök, hogy a Jobbikban még ismerik azt a szót, hogy elvek, mert az elmúlt évekbeli politikájukban, úgy tűnt, mintha ezt elfelejtették volna. A mostani helyzetben az Unió tagállamai, a nemzeti kormányok a járvány elleni védekezéssel vannak elfoglalva, mindenki vakcinatárgyalásokat folytat, és irigykedve nézi Nagy-Britanniát azért, mert már holnap elkezdik az oltást. Járványhelyzet van, és közben folynak a költségvetési tárgyalások.Ebben a helyzetben érezte szükségét az Európai Bizottság, hogy új migrációs akciótervet jelentsen be és prezentáljon. Miért ez a legfontosabb most? Miért nem az európai állampolgárok mielőbbi vakcinához jutásán dolgozik megannyi bürokrata, biztos, szakértő? Jogos kérdések ezek, válasz azonban sajnos nincs. Figyelmesen végigolvasva a migrációs anyagot, egészen hajmeresztő dolgokat találunk benne. A dokumentum elkerülhetetlen, feltartóztathatatlan és állandó jelenségnek írja le a migrációt. Az Európába irányuló migrációt pozitív jelenségnek tartja, csupán gazdasági szempontból értékeli, az elöregedő európai országoknak szükségük van a munkaerőre, mondják ők. Családtámogatás ösztönzéséről, népesedéspolitikáról, fiatal párok támogatásáról sosem hallunk, mert minderre a megoldás a migráció. Teljesen egyértelmű, hogy ők segítik, támogatják, és erősítik a migrációt. A Bizottság új migrációs akcióterve ugyanazokat a szélsőségesen bevándorláspárti intézkedéseket tartalmazza, mint amelyekről Soros György és az általa finanszírozott NGO-k szoktak beszélni, miközben pontosan tudjuk, hogy az elmúlt években jelentősen megszaporodtak a migrációs hátterű elkövetők általi terrorcselekmények, amelyek sokszor európai életekbe is kerültek. Kijelentették, hogy minden uniós tagországnak kötelező szolidaritást kell vállalnia a migránsok befogadásával kapcsolatban. Ennyire nyílt, a migrációt támogató bizottsági paktumra korábban még soha nem volt példa. Eddig azt akarták elhitetni, hogy Európa nem azért fogad be migránsokat, hogy munkaerőt importáljon, hanem csak humanitárius okokból segítenek a menekülteken. A migrációs biztos első körben 34 millió érintettről beszél, akiknek állampolgárságot, szavazati jogot, szociális ellátást és lakhatást biztosítanának, tehát lakást, majd szociális támogatást, végül szavazati jogot kell adni a bevándorlóknak. Pontosan ez áll ebben a javaslatban, ahogy milyen véletlen! a Soros-tervben is. 34 millió ember, később még több, miközben az 50 milliónyi őshonos nemzeti kisebbséghez tartozó európai ügyét évek óta lesöprik az asztalról. Mindeközben Európa számos országában, de különösen a déli államokban nagy probléma a fiatalok munkanélkülisége, és az európai fiatalok jelentős része nem tud saját lakáshoz jutni, nem kap támogatást az életkezdéshez vagy a gyermekvállaláshoz. Spanyolországban a pályakezdő fiatalok 25 százaléka munkanélküli, Olaszországban a szülői házból való elköltözés átlagéletkora 30 év fölött van. Az Európai Bizottság tehát nem az európai fiatalok problémáival foglalkozik, hanem a bevándorlást akarja szervezni. Elképesztő, kendőzetlen mondatokat hallunk uniós vezetőktől, mint például Ursula von der Leyen elnök asszonytól, aki arról beszélt, hogy szélesíteni kell azoknak a lehetőségeknek a körét is, amelyek elősegítik a bevándorlók legális érkezését Európába, továbbá garantálni kell a törvényes úton befogadottak teljes jogait az Unióban. Vagy éppen David Sassoli, az Európai Parlament szocialista elnöke, aki szerint az uniós munkaerőpiac igényei alapján legális bevándorlási csatornákat kell nyitni a munkavállalás céljából érkezők számára, hogy az egyre öregedő társadalom ellenére fenntartható legyen a szükséges szintű gazdasági növekedés. A belügyi biztos, Ylva Johansson pedig azt mondta, hogy sok bevándorló van itt, és szükségünk van rájuk, és valószínűleg az elkövetkezendő években sokkal több bevándorlóra lesz szükségünk. Vallomások ezek arról, hogy a migráció lett az Európai Bizottság első számú ügye, sokkal fontosabb ez nekik, mint az európai polgárok ügyes-bajos dolgai. [[12.00]] Mindeközben megjelent az újabb támadás Brüsszel részéről, amiért a magyarok nemet mondtak a bevándorlásra. Újabb kötelezettségszegési eljárást indítottak pénteken, most a migrációs veszélyhelyzet miatt, aminek is köszönhetően sikeresen védjük a határainkat. Nehéz nem látni az összefüggést a dolgok között, pedig a határvédelemre óriási munka hárul. Az elmúlt időszakban jelentősen megnőtt a déli határon a migrációs nyomás, csak a múlt héten 2195 határsértő ellen kellett intézkedni, ez 2015 vége óta a legmagasabb heti adat, de az azt megelőző hetek is hasonlóak voltak. Köszönet a rendőrök és a katonák munkájáért. A magyar baloldal persze örömmel nyugtázza az uniós fejleményeket, az európai parlamenti képviselőik minden bevándorláspárti javaslatot megszavaznak, és korábban is feleslegesnek ítélték a déli kerítést. Ne legyen szemernyi kétségünk sem: a mindig a külföldi megfelelést kereső baloldal a Bizottság mostani migrációs akciótervét is szó nélkül végrehajtaná Magyarországon is, csak az onnantól egy visszafordíthatatlan és végzetes folyamat lenne. A magyarok már többször is nemet mondtak a bevándorlásra, mi továbbra is ezt fogjuk képviselni, ezért az ország biztonsága tekintetében az emberek csak a Fidesz-KDNP-re számíthatnak. Köszönöm szépen. [[Taps a kormánypártok padsoraiból.]]
Köszönöm szépen, Nacsa Lőrinc képviselő úr. Válaszadásra a kormány nevében megadom a szót Kontrát Károly államtitkár úrnak.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Magyarország ma minden erejével a koronavírus-járvány ellen küzd, azért küzd, hogy megvédje a magyar embereket. Azért küzd, hogy azoknak a magyar embereknek, akik megbetegszenek, megfelelő kórházi ellátást tudjon biztosítani. Ebben a helyzetben is a biztonság nagyon fontos érték, az egyik legfontosabb közösségi érték, hiszen meghatározza mindennapjainkat, meghatározza életfeltételeinket. Magyarország ma biztonságos ország, Európa egyik legbiztonságosabb országa. Ezt az eredményt úgy tudtuk elérni, hogy a rendvédelmi szervek három területen folytatnak küzdelmet: egyrészt védik a határt, védik a déli határt, védik a belbiztonságot, és részt vesznek a koronavírus elleni küzdelemben. Itt, az Országgyűlés előtt is köszönetet mondok rendőreinknek, katonáinknak, akik megvédenek bennünket, akikre az elmúlt öt évben is tudtunk számítani, és ebben a helyzetben is számítunk. Köszönet a szolgálatukért. A migránsok, úgy, ahogy tisztelt képviselő úr is mondta, az elmúlt esztendőben a korábbiaknál lényegesen nagyobb számban jelennek meg a déli határokon. Ebben az évben, december 6-áig 38 928 illegális migráns akart jogellenesen Magyarország területére jutni, míg az elmúlt év adott időszakában, tehát egy évvel ezelőtt ez a szám nem érte el a 13 ezer főt, nem érte el a 13 ezer jogellenes belépést. Még egy dologra szeretném felhívni a tisztelt Ház figyelmét, ez pedig az embercsempészek száma. Egy évvel ezelőtt ez 155 fő volt, most pedig 414. Tehát ez megtöbbszöröződött, és ez a tendencia sajnos folytatódik. Ennek az az oka, hogy az Európai Unió nem tudta és nem akarta megoldani az illegális migráció kérdését a mai napig sem, és elmondhatjuk, úgy, ahogy képviselő úr is mondta napirend előtti hozzászólásában, hogy az Európai Unió új migrációs és menekültügyipaktum-javaslata is azt a célt szolgálja, hogy beengedjék a migránsokat az Európai Unió területére, és nem azt, hogy meg kell védeni a határokat, hanem a migránsokat akarják behozni az Európai Unió területére. Az Európai Bizottság bevándorlók befogadásáról szóló cselekvési terve miatt újabb jelentős tömegek indulhatnak el Európa felé, és az Európai Unió magatartása képmutató, mert egyrészt arra hivatkozik, hogy humanitárius szempontból segítséget nyújt ezeknek az embereknek, ezeknek az országoknak, míg a másik oldalról azt mondja, hogy a munkaerejükre szükség van. Tisztelt Országgyűlés! Hát, a legképzettebb munkaerőt akarja elhozni az Európai Unió Európába, és ezzel nem segít, hanem kizsákmányolja ezeket az országokat. Emlékezzünk a gyarmati időkre, a gyarmati gondolkodásra! Tisztelt képviselő úr, nincs új a nap alatt! Egyértelmű, hogy mire megy ki a játék, hiszen most a járvány közepén hirtelen előkerült egy új migrációs javaslat az Európai Bizottság részéről, ami arról szól, hogy behozzanak az Unió területére 34 millió migránst, akiknek segélyt, lakást, állampolgárságot, azaz politikai szavazati jogot adnának. Ez maga a Soros-terv. 2015-ben még csak arról beszéltek, hogy be kell fogadni a menekülteket, szolidárisnak kell lennünk velük, majd később már arról is beszéltek, hogy vannak gazdasági bevándorlók, akiket segíteni kell, ezután jött a kvóta, a migránsok kötelező szétosztásának ötlete, és hogy nem szabad a határokat szigorúan őrizni. Most pedig már több tízmillió ember európai befogadásáról van szó, akiknek lakhatást, állampolgárságot, szavazati jogot, szociális ellátást kellene biztosítani. Azt akarják, hogy jogállamisági kérdésekben határozzon az Európai Bizottság, ellenvélemény esetén pedig döntsön az Unió Bírósága, szemben a mostani helyzettel, ezentúl egyszerű többséggel akarnának rákényszeríteni a tagállamokra bármit, amire rá lehet húzni, hogy jogállami. Azt akarják elérni, hogy a migrációval kapcsolatos elutasító magyar-lengyel álláspontot le lehessen egyszerű többséggel szavazni. A jelenlegi szabályokhoz ragaszkodunk, ami nem teszi lehetővé, hogy egy tagállamra olyan döntést kényszerítsenek, amelyet nem szeret. Ezt ki kell mondani, tisztelt képviselő úr, itt, a tisztelt Ház előtt is. A kormány folyamatosan figyelemmel kíséri az illegális migráció helyzetét, megerősítjük a határvédelmet: Magyarország és a magyar emberek biztonsága érdekében a kormány 2021. március 6-áig meghosszabbította a tömeges bevándorlás okozta válsághelyzetet, különös tekintettel a balkáni migrációs útvonalon tartózkodó migránstömegre, annak biztonsági és járványügyi kockázataira. Tisztelt Országgyűlés! A hármas védelem működik: a jogi védelem, a kerítés és az élőerős védelem betölti a szerepét, ellátja feladatát. A kormány biztosítja az ehhez szükséges forrásokat a 2021-es költségvetésben. Köszönjük a határainkat védő rendőrök, katonák szolgálatát, és számítunk rájuk a jövőben is. Köszönöm szépen. [[Taps a kormánypártok padsoraiból.]]
Köszönöm, Kontrát államtitkár úr. Tisztelt Országgyűlés! Szintén napirend előtti felszólalásra jelentkezett Böröcz László, a Fidesz képviselője: „Aktuális ügyeink” címmel. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Ház! Tisztelt Képviselőtársaim! A koronavírus-világjárvány lassan egy éve szedi áldozatait, és okoz rengeteg kárt és szenvedést Magyarországnak és a magyar embereknek. A legfájóbb szeretteink és honfitársaink elvesztése, de a járvány nem kímélte a gazdaságot és a mindennapjainkat sem. Az elmúlt időszakban a magyar egészségügyi dolgozók áldozatos munkája révén az egészségügyi ellátórendszer kitartott a legnehezebb napokban is. Nálunk jóval gazdagabb és nagyobb országokban sokkal komolyabb bajokkal küzd az egészségügyi ellátórendszer. Nem lehet tehát elégszer megköszönni orvosainknak, ápolóinknak és minden egészségügyi dolgozónak a munkáját, hiszen ők vannak a frontvonalban, és legyen világos: még a legjobb döntések esetén sem lehet nélkülük sikeresen védekezni. Ma Magyarország a fertőzöttség tekintetében a 12. helyen van az EU 27 tagállamából, tehát egy hellyel javítottunk a rangsorban. Sajnos, Magyarországon és az Európai Unióban még mindig emelkednek a halálozási adatok, de az európai uniós átlagnál ma is lényegesen kedvezőbbek a magyar adatok. Egymillió főre vetítve az uniós átlag 613 fő, Magyarországon ez a szám alacsonyabb, 526 fő. Természetesen addig nem lehetünk nyugodtak, és addig kell folytatnunk a küzdelmet a járvány ellen, amíg egyetlenegy emberélet is veszélyben van. A csoportos gyorstesztelés első köre alatt az oktatási, egészségügyi és szociális intézményekben 181 506-an teszteltették magukat. A dolgozók 70 százaléka vállalta és 30 százaléka utasította el az önkéntes tesztelést. 181 506 teszteltből 4436 fő lett pozitív, ami összesen 2,44 százalékos pozitivitást jelent, ami alacsonynak mondható. A kéthetes tesztelés soha nem látott szakmai és koordinációs együttműködés eredményeként jött létre, amelyben egyetemi hallgatók, kormányhivatalok és számos támogató társszervezet vett részt. A fiatalok önzetlen és bátor segítsége példamutató mindenki számára. Ezúton is köszönjük nekik. A kéthetes tesztelés során megszerzett tapasztalatokat figyelembe véve ma a területi közigazgatásban dolgozók koronavírus-tesztelésével folytatódik az országos célzott, csoportos tesztelés. A járvány legyőzésére azonban csak a biztonságos és hatásos vakcina elérésével lesz lehetőségünk. Tisztelt Képviselőtársaim! A járvány elleni védekezésből és a vakcina kérdéséből nem lehet politikai kérdést csinálni. Emberéletek múlhatnak azon, hogy milyen gyorsan tudunk megbízható és hatékony vakcinát beszerezni és elérhetővé tenni. Ebben az ügyben nem lehet politikai vagy gazdasági szempontokat mérlegelni, ahogy nem befolyásolhatnak minket a gyógyszergyártó cégek és a nagy multi cégek érdekei sem. [[12.10]] Nekünk a magyar emberek életének a védelme az első, ezért tárgyalnunk kell Nyugaton és Keleten is, hogy minél előbb megbízható és hatékony vakcinákhoz juthassunk, és elegendő oltóanyag álljon rendelkezésre. Ezért Magyarország újabb két vakcinaprogramhoz is csatlakozott, így a gyártó társaságnál már előjegyzésbe vették a magyar igényeket. Időben szeretnénk lépni, amint elérhető lesz az oltóanyag, ezért elindul a vakcina-előjegyzési kampány is. Müller Cecília országos tiszti főorvos levélben fogja megkeresni a nyugdíjasokat, hogy felmérjük az igényeket, elsősorban náluk, hiszen ők a legveszélyeztetettebb korosztály. Elindult a vakcinainfo.gov.hu honlap is, amelyen bárki regisztrálhat, de először a védekezésben részt vevőket és a veszélyeztetetteket oltják be. A vírus terjedésének csak így tudunk gátat szabni, egy harmadik hullámot csak így tudunk megelőzni. Természetesen csak olyan oltóanyag kerülhet felhasználásra itthon, amelyet a hazai Népegészségügyi Központ is ellenőrzött és jóváhagyott. Az oltás önkéntes lesz, így valószínű, nem fog mindenki élni ezzel a lehetőséggel. Arra kérném a baloldalt, hogy most az egyszer próbálja meg a pártpolitikai logikát félretenni, és ne riogasson hamis adatokkal, hanem az emberek életének megóvása legyen az önök számára is az első. De ha segíteni nem tudnak, legalább ne hátráltassák a védekezést! Felhívnám a figyelmüket arra is, hogy a saját szimpatizánsaik iránt komoly felelősségük van, hiszen az ő egészségüket is ugyanúgy meg kell védeni. Itt emberéletekről van szó, tisztelt baloldali képviselőtársaim, ideje ezt felfogni! Köszönöm, hogy meghallgattak. [[Taps a kormánypártok soraiban.]]
Köszönöm szépen, Böröcz László képviselő úr. A kormány nevében Menczer Tamás államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Önnek igaza van akkor, amikor azt mondja, hogy hosszú távú és megnyugtató megoldást a vakcina jelent majd. A vakcinával kapcsolatban mindenképpen rögzíteni kell, hogy ingyenes és önkéntes lesz Magyarországon, illetőleg azt is nagyon fontos hangsúlyozni, hogy minden döntést mindenfajta vakcinával kapcsolatban, jöjjön az bárhonnan, a magyar szakemberek hoznak meg, és a magyar szakemberek tudásában nincs okunk kételkedni. Mindig kiváló tudósokat, kiváló szakembereket adtunk a világnak, ez most is így van, semmi okunk arra, hogy az ő tudásukban, illetve az ő döntéseikben kételkedjünk.Ezért is gondolom azt, hogy szörnyű ostobaság és felelőtlenség az, amit a baloldal, illetve a baloldali sajtó egy része tesz, nevezetesen, hogy támadják a vírus elleni védekezést, és támadják a vakcinabeszerzést is. Ugyanazt láthatjuk, amit láttunk a lélegeztetőgépek esetében: a baloldal támadja az életmentő munkával kapcsolatos eljárásokat. Szeretném hangsúlyozni, hogy meglátásom szerint ez az elmúlt 30 év legembertelenebb és legarcátlanabb akciója és tevékenysége, olyan igazán gyurcsányos. Éppen ezért tisztelettel szeretném kérni a baloldalt, hogy ezt ne tegyék, egyszer, egyetlenegyszer legalább viselkedjenek felelősségteljes politikusként, ne kövessék vakon a vezetőjüket, Gyurcsány Ferencet, ezt a támadássorozatot hagyják abba, mert amit jelenleg látunk a baloldal részéről, az az, hogy feláldoznák a magyar embereket pusztán azért, hogy politikai hatalmat szerezzenek. [[Z. Kárpát Dániel: Te hülye vagy, ember?!]] Ezzel szemben a kormánynak minden élet számít, és mi ennek megfelelően járunk el. Ami a vakcinákat illeti, tisztelt képviselő úr, ahogyan ön is említette, minden uniós projektben benne vagyunk, azonban sajnálattal azt is hangsúlyoznom kell, elnézést kérek, nem tudom ezt másképp fogalmazni, hogy látszik most is a brüsszeli bénázás, amit láttunk a lélegeztetőgépek esetében is: lélegeztetőgépeket még most akar Brüsszel beszerezni. Ugyan lassan egy éve tart a járvány, mégis ott tartanak, hogy egyelőre a beszerzést szervezik a lélegeztetőgépekkel kapcsolatban. Remélem, hogy ez a fajta lassúság és tehetetlenség a vakcinákkal kapcsolatban Brüsszelben nem lesz jellemző vagy elmúlik. Most azonban azt láthatjuk, hogy a Pfizer nevű amerikai gyártó, amely gyártó az egyik zászlóshajó az uniós projektek tekintetében, azt közölte uniós hivatalos tájékoztatás szerint, hogy első körben, ki tudja, meddig, vakcinát jó eséllyel csak az Egyesült Államokba szállít, vagy még esetleg a britek jöhettek és jöhetnek szóba, de az uniós tagállamok nem. Ezzel együtt természetesen az összes uniós projektben benne vagyunk. Kínát illetően arról tudok beszámolni, tisztelt képviselő úr, tisztelt Ház, hogy három gyártóval állunk kapcsolatban: egy állami és két magángyártóval; úgy tűnik, hogy az állami gyártó tart a legelőrébb. Az állami gyártóval a titoktartási nyilatkozat aláírása megtörtént, néhány napon belül, reményeink szerint még ezen a héten a vakcina dokumentációját ez a gyártó elküldi a magyar szakembereknek, az Országos Gyógyszerészeti Intézetnek, és ezt követően a magyar szakemberek ezt a dokumentációt tanulmányozni tudják. Ha megfelelőnek ítélik, akkor jöhet a következő lépés, és lehet szó a vásárlásról, amihez majd még kell a Nemzeti Népegészségügyi Központ szakembereinek a véleménye is, akik már a konkrétan Magyarországra szállítandó oltóanyaggal kapcsolatos dokumentációt vizsgálják majd. Fontos azt is hangsúlyozni, azt hiszem, hogy ez a gyártó készséget mutat arra, hogy ha az engedélyek megvannak, akkor azonnal jelentős mennyiségű vakcinát szállítson Magyarországra. És természetesen a másik két kínai gyártóval is folynak az egyeztetések, ott is igyekszünk sürgetni a folyamatot a magyar szakemberek iránymutatásai alapján. Oroszországgal kapcsolatban azt tudom elmondani, mint ahogy az ismert, hogy első európai országként hozzánk küldtek vakcinamintát és dokumentációt is. Ezt egyrészt a magyar szakemberek itthon, Magyarországon vizsgálják, másrészt az elmúlt héten egy magyar szakemberekből álló küldöttség Oroszországba utazott, és ott a helyszínen, a gyártóbázison vizsgálta sok orosz szakemberrel találkozva azt, hogy mi is történik pontosan Oroszországban. A jelentésüket a magyar szakemberek elkészítik, természetesen értékelik a látottakat, és ennek mentén lépünk majd tovább. Összegezve tehát: minden vakcinagyártási folyamatnál ott vagyunk, de azt kell mondani, hogy csak az a biztos, ami megtörtént, éppen ezért ott is kell lennünk minden vakciagyártó országnál, pontosan azért, hogy bárhol lesz vakcina, azt a lehető leggyorsabban és a legnagyobb mennyiségben Magyarországra hozzuk. Köszönöm, hogy meghallgattak. [[Taps a kormánypártok soraiban.]]
Köszönöm szépen, Menczer államtitkár úr. Tisztelt Országgyűlés! A napirend előtti felszólalások végére értünk. Most felkérem Vinnai Győző jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Rétvári Bence, KDNP; Kállai Mária, Fidesz; Keresztes László Lóránt, LMP; Dudás Róbert, Jobbik; Z. Kárpát Dániel, Jobbik; Hörcsik Richárd, Fidesz; Becsó Zsolt, Fidesz; Tordai Bence, Párbeszéd; Tapolczai Gergely, Fidesz; Varga-Damm Andrea, független; Bencsik János, független; Hajdu László, DK; Varju László, DK; Varga Zoltán, DK; Arató Gergely, DK; Steinmetz Ádám, Jobbik.
Köszönöm szépen, jegyző úr. Tisztelt Országgyűlés! Most, 12 óra 18 perckor elkezdjük az azonnali kérdések tárgyalását. Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető minisztert jogosította fel. Kérdezem Szilágyi képviselő urat, hogy elfogadjáke a válaszadó személyét, vagy a miniszterelnök úrtól személyesen kérik a választ.
Megvárjuk, amíg Orbán Viktor leereszkedik közénk. [[Taps a Jobbik soraiban.]]
Köszönöm szépen. A miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Csányi Tamás és Lukács László György, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. A miniszter úr távolléte miatt válaszadásra Rétvári Bence államtitkár urat jogosította fel. Kérdezem a képviselő urakat, elfogadjáke a válaszadó személyét, vagy a miniszter úrtól személyesen kérik a választ.
Köszönjük szépen, megvárjuk, amíg Kásler miniszter úr leereszkedik hozzánk. [[Taps a Jobbik soraiban.]]
Köszönöm szépen. Tisztelt Országgyűlés! A miniszter úrnak a soron következő azonnali kérdések órájában kell válaszolnia. [[12.20]] Tisztelt Országgyűlés! Potocskáné Kőrösi Anita, a Jobbik képviselő asszonya, azonnali kérdést kíván feltenni a Miniszterelnökséget vezető miniszter úrnak: „Meddig ERESZkedik le a hatalom erre a szintre?” címmel. [[Németh Szilárd István: Jaj, de vicces!]] Öné a szó, képviselő asszony, hiszen a miniszter úr jelen van.
Köszönöm a szót, elnök úr. Tisztelt Ház! Tisztelt Miniszter Úr! A tettek határozzák meg az embert. Borkai, Kaleta, Szájer ez a Fidesz. Kormánypárti Képviselőtársaim! Önök szégyenbe hozták a saját szavazóikat, a Szájer-ügy ugyanis túlmutat az európai parlamenti képviselő szexuális irányultságán. Nem az a gond, ha valaki homoszexuális, a gond azzal van, amit Szájer József tett, ő pitiáner bűnözőként elmenekült a helyszínről; nem lépett azonnal a tettek mezejére, hogy bevállalja azokat a következményeket, amelyeket egyébként illő lett volna. Az a gond, hogy Szájer József hazudik a választóinak. Ezt teszi egyébként már 30 éve. De a legeslegnagyobb gond, hogy önök Magyarországot Európa szégyenpadjára ültették. Ezekkel a tettekkel végérvényesen bebizonyosodott, hogy az önök politikája csakis a hazugságokból és a gyűlöletkeltésből áll. Ezek a tettek világosan megmutatták számunkra, hogy az Alaptörvény csakis egy politikai termék, nem pedig például szolgál önöknek. [[Közbeszólás a Jobbik soraiból: Így van!]] És ezek a cselekmények megmutatták azt is, hogy önök semmibe veszik a saját választóikat. Ugye, az már nem fér bele az önök politikájába, hogy felelősséget vállaljanak a tetteikért, pedig ezt kellene tenniük. Gratulálok önöknek, szép volt! Látjuk már, miről szól a Fidesz politikája: hazugságok, gyűlöletkeltés és bűncselekmények tömkelege. Nincs két Fidesz, ezt már megtanultuk. [[Menczer Tamás: Jobbikból hány van?]] Tisztelettel kérdezem tehát miniszter urat, mi kell még ahhoz, hogy leereszkedjenek a hatalomból, és végre az ereszcsatorna helyett az igazságba kapaszkodjanak. Köszönöm szépen. [[Taps a Jobbik soraiból.]]
Köszönöm szépen, Potocskáné Kőrösi Anita képviselő asszony. Megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Szomorúan… [[Derültség a Jobbik soraiban. Potocskáné Kőrösi Anita: Jaj, istenem!]] Tisztelt Képviselő Asszony! Szomorúan látom, hogy a Jobbik nem csak a tekintetben jár új utakat képviselő asszonytól még egyszer elnézést kérve , hogy Gyurcsány Ferenccel kívánkozik közös listára, de képviselő asszony is Gyurcsány Ferenctől vesz retorikai tanfolyamokat felszólalásait megelőzően. Ami a konkrét felvetéseket illeti: én egy nagy különbséget látok az ön által említett esetek és az ellenzék gyakorlata között, ez pedig úgy szól, hogy mind Borkai-ügyben, mind Szájer-ügyben a felelősök tetteik következményeit vállalták, és a közéleti tevékenységüktől… [[Potocskáné Kőrösi Anita: Azért, mert nyilvánosságra került! Közbeszólások a Jobbik soraiból.]] visszavonultak. Nem tudom, a Kaleta-ügy hogy kerül ide, ugyanis Kaleta esetében az önök szövetségesének nyolc évig tartó szolgálatában öregedett diplomatájáról beszélünk, tehát a Gyurcsány-kormányban 2002-től nyolc éven keresztül volt Kaleta diplomata. Úgyhogy azt tudom mondani, hogy ezt a kérdést Gyurcsány Ferencnek tegyék fel. Mi legfeljebb azt a hibát követtük el a konkrét esetben, hogy az összes olyan diplomatát, aki Gyurcsány Ferenc időszakában teljesített szolgálatot, nem távolítottuk el. Lehet vitatkozni, hogy hiba vagy sem, énszerintem akkor is azért lehetettek olyanok, ha nem is ők voltak többségben, akik tisztességgel végezték a munkájukat, de ha ebben az esetben így járunk el, akkor kétségkívül az önök szövetségesének diplomatája hasonló botrányokat nem követett volna el. Köszönöm szépen a figyelmet. [[Taps a kormánypártok soraiból.]]
Köszönöm, miniszter úr. Viszonválasz illeti meg képviselő asszonyt.
Köszönöm szépen a szót, elnök úr. Akkor javaslom önöknek, hogy írják bele az Alaptörvénybe azt is, hogy a képviselő úr férfi, a képviselő asszony pedig nő. [[Egy hang a Jobbik padsoraiból: Így van! Taps a Jobbik soraiban.]] És értsék meg, hogy ez az egész ügy, a Szájer-ügy nem arról szól, hogy valakinek a szexuális orientációjával élcelődünk, hogy egyébként erre gondoljunk, a gond Szájer József tetteinek körülményeivel van, ugyanis éppen akkor látott napvilágot, amikor Orbán Viktor miniszterelnök úr megvétózza az Európai Unió költségvetését. [[Soltész Miklós: És?]] Mit jelent ez? [[Dr. Rétvári Bence: Mit?]] Önök zsarolhatók. És komoly nemzetbiztonsági kockázatot is jelenthet az a tettsorozat, amellyel önök nap mint nap szembesülnek. És a magyar állampolgárok is egyébként ezzel szembesülhetnek. Itt tartunk ma, ez az önök politikája. És meg kellene végre azt tapasztalni, hogy a tetteknek következménye van. Mi, ellenzéki képviselők azon fogunk dolgozni, hogy egy olyan Magyarországot építsünk… [[Az elnök a csengő megkocogtatásával jelzi az idő leteltét.]] , ahol nincs helye a kirekesztésnek, a gyűlöletnek…
Köszönöm szépen.
…de mindenki tetteinek vannak következményei. Köszönöm szépen. [[Taps a Jobbik soraiból.]]
Köszönöm szépen. Viszonválasz megilleti Gulyás miniszter urat.
Köszönöm a szót. Tisztelt Elnök Úr! Tisztelt Képviselő Asszony! Azt tudom csak mondani az ön felszólalására, hogy ha lebontom a gyurcsányi retorikának [[Z. Kárpát Dániel: Hú, de gyenge!]] a különböző következményeit, akkor nem marad más, mint hogy ön következményeket kér számon. Ezen a politikai oldalon mindenféle botránynak minden esetben volt következménye. [[Potocskáné Kőrösi Anita: Ami napvilágra került.]] A másik oldalon nincs következménye annak, ha valaki szemeket lövet ki. Önök ma azt támogatják, aki ellen létrejöttek. Nincs következménye annak, ha valaki antiszemita. Nyugodtan támogatnak olyan jelölteket, akik antiszemita kijelentéseket tettek [[Tordai Bence: Demeter Szilárd!]] amit az önök hátterét értve [[Tordai Bence: Demeter Szilárdra reagálsz?]] még érthetőnek is nevezhetünk. És nincsen következménye annak sem, ha egyébként valaki nyolc évig tartó kormányzásával az országot tönkretette, mert önök azonnal a szövetségeseivé válnak. Tehát ne itt keresse a következményeknélküliséget, mert az nem erre az oldalra jellemző. Köszönöm a figyelmet. [[Taps a kormánypártok soraiból.]]
Köszönöm, Gulyás miniszter úr. Tisztelt Országgyűlés! Tóth Csaba, az MSZP képviselője, azonnali kérdést kíván feltenni az innovációért és technológiáért felelős miniszter úrnak: „Mit kíván tenni a kiszolgáltatott helyzetben lévő lakásvásárlók ügyében?” A miniszter úr távolléte miatt válaszadásra Schanda Tamás államtitkár urat jogosította fel. Kérdezem képviselő urat, hogy elfogadjae a válaszadó személyét, vagy a miniszter úrtól személyesen kéri a választ.
Elfogadom, elnök úr.
Öné a szó, Tóth Csaba képviselő úr.
Köszönöm szépen. Tisztelt Elnök Úr! Tisztelt Államtitkár Úr! Az elmúlt hetekben minden országgyűlési képviselő levelet kapott egy zuglói társasház-építkezés károsultjaitól. Végső elkeseredésükben fordultak hozzánk, azt remélve, hogy a kilátástalan helyzetükben segítséget kaphatnak. A történet még 2009-ben kezdődött, akkor kapott ugyanis építési engedélyt Zuglóban, a Csömöri út, Öv utca és a Szuglói körvasút sor által határolt területen egy 171 és egy 85 lakásos társasház építésére az építtető. Az építési engedélyt többször módosították, ami viszont 2018-ban már lejárt. Közben az építtető személye is többször változott. Egyvalami azonban nem változott: nem lettek befejezve az épületek, nem kerültek a mai napig átadásra, annak ellenére, hogy a vevők a teljes vagy a részleges vételárat megfizették már évekkel ezelőtt, és a tulajdonjoguk is bejegyzésre került. A hároméves késedelem azonban nem az egyetlen probléma, amellyel a tulajdonosoknak szembe kell nézniük. Miután vásárlóként megfinanszírozták az építkezést, az értékesítő vállalkozás a részükre eladott lakások visszaadását próbálja most kikényszeríteni. Az építési hatóságnak nincsen semmilyen eszköz a kezében fellépni a súlyosan mulasztó építtetővel szemben. Az épületek ott állhatnak a végtelenségig, torzóként rontva a városképet, és lehetetlen a hatósági fellépés a befejezés érdekében. A károsultak ezért kérik az építésügyi törvény módosítását, hogy bírságolható legyen az az építtető, aki nem rendelkezik hatályos építési engedéllyel, és nincsen eljárás folyamatban a fennmaradási engedély vagy a használatbavételi engedély megszerzése érdekében. Ezekre tekintettel kérdezem tisztelt államtitkár urat: milyen módon kívánják megoldani a kiszolgáltatott helyzetbe került, átvert lakásvásárlók ügyét? Mit kívánnak tenni annak érdekében, hogy a jövőben ilyen esetek ne fordulhassanak elő? Várom válaszát. Köszönöm, elnök úr. [[Szórványos taps az ellenzéki padsorokból.]]
Köszönöm, Tóth Csaba képviselő úr. Válaszadásra megadom a szót Schanda Tamás államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Először is, engedje meg, hogy elmondjam azt, hogy mindig álságos, amikor egy szocialista képviselő szólal föl lakásvásárlás vagy otthonteremtés témakörében. [[12.30]] Hiszen önök voltak azok, akik a lakástámogatásokat megszüntették, nehéz helyzetbe hozták a lakásvásárlókat, és a kormányzásuk idején egyébként devizakölcsönbe és devizacsapdába kergették a magyar embereket. Önök emellett egyébként ingatlanadót akartak bevezetni, és megemelték az áfát is. Tisztelt Képviselő Úr! Ezzel szemben a polgári nemzeti kormány politikájának középpontjában van a családok támogatása és az otthonteremtés kérdése. Ezért vezettük be 2015-ben a családi otthonteremtési kedvezményt. Ez pedig az elmúlt öt évben mintegy 1000 milliárd forinttal támogatta a családok otthonteremtését, otthonhoz jutását, és ennek közel a felét a vissza nem térítendő CSOK tette ki. A CSOK az elmúlt öt évben csaknem minden ötödik lakásépítésnél és -vásárlásnál szerepet játszott. 2020 augusztusáig 151 ezer család vette igénybe, összesen 476 milliárd forint értékben, és ez azt jelenti, hogy 632 ezer magyar ember lakhatását tudja ez elősegíteni és támogatni. Tisztelt Képviselő Úr! Tovább folytatjuk és tovább erősítjük a családi otthonteremtés rendszerét. Ezzel kapcsolatban számtalan új intézkedés lép életbe 2020. január 1-jétől is. Tisztelt Képviselő Úr! Az ön által említett konkrét eset valóban sajnálatos történet, éppen ezért is mindig arra kérjük és arra biztatjuk az ingatlant vásárolni szándékozókat, hogy a lehető legnagyobb körültekintéssel járjanak el, vegyenek igénybe jogi és szakmai segítséget. Ebben az esetben azonban a magyar bíróság jogosult dönteni, ítéletet hozni, és azt a jogos kárt megtéríteni, aminek az érdekében egyébként ön is felszólalt. Köszönöm megtisztelő figyelmét. [[Taps a kormánypárti padsorokban.]]
Köszönöm szépen, államtitkár úr. Viszonválasz illeti meg Tóth Csaba képviselő urat.
Köszönöm szépen, elnök úr. Államtitkár úr, a lakásvásárlók nem erre a válaszra vártak öntől. Amit elmondott a konkrét esetről, az elég gyenge hivatkozás, hisz ezek az emberek mindent megtettek az elmúlt évek során.Pert indítottak, közérdekű pert indított a Pest Megyei Főügyészség ügyükben, a Gazdasági Versenyhivatal felügyeleti eljárást indított, feljelentést tettek a Budapesti Rendőr-főkapitányságon, alvállalkozók tettek feljelentést, létrehoztak egy fogyasztóvédelmi egyesületet; tehát minden rendelkezésre álló eszközt megragadtak annak érdekében, hogy valamilyen módon megoldják a problémájukat. És azt írják: a sok éve tartó hatalmas erőfeszítéseink eddig sajnos nem hoztak eredményt, nem jutottunk hozzá kifizetett tulajdonunkhoz. Sokunknak közülünk egy egész élet munkájával megszerzett vagyona forog kockán; és akkor hajléktalanná válhatnánk egy erkölcstelen beruházótól vásárolt lakás miatt. Úgyhogy őket ez most nem nyugtatja meg, államtitkár úr, hogy azt mondja, hogy forduljanak bírósághoz. Ezzel a probléma nem oldódik meg. Továbbra is azt tudom csak kérdezni öntől a nevükben, hogy mit kívánnak tenni annak érdekében, hogy az ilyen jellegű problémák megoldódjanak, és a jövőben ilyen ne fordulhasson elő. [[Az elnök a csengő megkocogtatásával jelzi az időkeret leteltét.]] Várom konkrét válaszát. Köszönöm szépen.
Köszönöm szépen, államtitkár úr. Schanda államtitkár urat illeti a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Egyetértünk abban, hogy borzalmas esetről van szó, de engedje meg, hogy még egyszer hangsúlyozzam, még akkor is, ha ez a szocialistáknak nem mond semmit, hogy a kormánynak is mint mindenki másnak, tiszteletben kell tartania, hogy itt magánjogi esetről van szó. Tehát ebben az esetben is a független magyar bíróság jogosult dönteni és ítéletet hozni. Bízunk abban, hogy olyan döntés fog születni, amely azokat a károkat, amit ön említett, meg fogja téríteni mindazoknak, akik rosszul jártak, és akik ebbe a szerencsétlen helyzetbe kerültek. De tisztelt képviselő úr, engedje meg, hogy azért ne menjek el szó nélkül amellett, hogy 2002 után pont önök voltak azok, a szocialisták voltak azok, akik megszüntették az otthonteremtési programot, megszüntették a családi adókedvezményt, és a magyar családokat devizaadósságba kergették. Tisztelt Képviselő Úr! Maguknál is keressék a gondot! Köszönöm megtisztelő figyelmét. [[Taps a kormánypárti padsorokban.]]
Köszönöm szépen, Schanda államtitkár úr. Tisztelt Országgyűlés! Arató Gergely, a DK képviselője, azonnali kérdést kíván feltenni a nemzetpolitikáért, egyházügyekért és nemzetiségekért felelős tárca nélküli miniszternek, miniszterelnök-helyettes úrnak: „Keresztény értékrend és keresztény szabadság az Orbán-kormányban?” címmel. A miniszterelnök-helyettes úr távolléte miatt válaszadásra Soltész Miklós államtitkár urat jogosította fel. Kérdezem a képviselő urat, jegyző urat, elfogadjae a válaszadó személyét, vagy a minisztertől, miniszterelnök-helyettes úrtól személyesen kéri a választ.
Elfogadom.
Öné a szó.
Ugyanakkor sajnálom, hogy miniszterelnök-helyettes úr nem áll személyesen rendelkezésre, hiszen tőle, akinek a helikopteres rénszarvasvadászaton kívül a politikai tevékenysége elsősorban a politikai kereszténység képviseletében merül ki, elvártam volna, hogy ha már a sajtónak nem válaszolt, akkor legalább itt a parlamentben válaszoljon arra, hogy mi a véleménye a Szájer-ügyről; hogyan látja ő, aki a KDNP nevű, egyébként kimutathatatlan támogatású párt elnökeként ül bent Orbán Viktor kormányában, hogy hogyan felel meg ez az általa képviselt keresztény értékrendnek és keresztény szabadságnak. Mert mit is írtak önök Szájer József lemondása után, amikor nyilván már jól tudták, hogy miért kell lemondania? Azt, hogy döntő szerepe volt abban, hogy a magyar polgári konzervativizmus és kereszténydemokrácia elfoglalhassa az őt megillető helyet. Most már tudjuk, hogy hol van a helye az önök polgári konzervativizmusának és kereszténydemokráciájának: az ereszcsatornán. És ne mondja azt, hogy Szájer József bocsánatot kért, meg lemondott, mert ezt akkor tette meg, amikor lebukott; amikor lebukott az ereszcsatornán, hátizsákjában a droggal. Miközben az önök háttéremberei is elismerik, hogy évtizedek óta tudnak arról, hogy milyen életvitelt folytat az önök képviselője. Rengeteg kérdés vár válaszra, de a legfontosabb az, hogy miért kényszerítenek önök bujkálásra, menekülésre, szégyenkezésre meleg embereket. [[Dr. Völner Pál: Most akkor mi a baj?]] Pedig bizonyára lehet meleg ember a kormányban, az önök frakciójában is. Akkor miért bújtatják őket? Miért nem állhatnak ki nyíltan? Talán azért, hogy zsarolni lehessen őket? Szeretném megkérdezni: ez az önök kereszténysége? Az a kereszténység, amikor a haverok viszik el a köz vagyonát? Keresztény az önök sajtója, amely tudatosan hazudik és rágalmazza a politikai vetélytársakat? És keresztény az a kormány, amelyik meg akarja mondani mindenkinek, hogy hogy élhet, hogy kit szerethet, és hogyan lehet gyereke? [[Az elnök a csengő megkocogtatásával jelzi az időkeret leteltét.]] Ez a politikai kereszténység? Ez a kereszténydemokrácia?
Köszönöm szépen, Arató jegyző úr. Válaszadásra megadom a szót Soltész Miklós államtitkár úrnak.
Tisztelt Képviselő Úr! Emlékszem arra az időre, amikor ön kormányon volt, kormányzott, és ott vihogott egy gusztustalan vicc kapcsán a Terror Házánál, amikor a zsidókról, zsidó emberekről gúnyolódtak. [[Dr. Rétvári Bence: Így van. A sofőrjével beszélgettek.]] De hogy mik a további tények? Amit Szájer József képviselőtársunk tett, az a mi politikai közösségünk értékrendjébe nem fér bele. Harmincéves munkáját nem fogjuk elfelejteni és megtagadni, de cselekedete nem elfogadható és nem védhető. A történtek után az egyetlen helyes döntést hozta meg, amikor bocsánatkérés mellett európai parlamenti mandátumáról lemondott, és a Fideszből kilépett. Döntését tudomásul vettük. Ezt mondta Orbán Viktor miniszterelnök úr, és mi is ezt valljuk. Emellett pedig december 2-án Szájer József kilépett a Fideszből. December 3-án Szájer József lemondott a Sopron várostól kapott díszpolgári címéről. December 4-én pedig Szájer József lemondott a Közép- és Kelet-európai Történelem és Társadalom Kutatásáért Közalapítvány kuratóriumi tagságáról. Mindent vállalt. A kérdés az, hogy önök mit csináltak. Van egy polgármesterük önöknek, egy baloldali polgármester Pest megyében: szexbotrányba keveredett. Be is bizonyosodott róla, még számlát is kért róla. Hallgatott. A baloldal pedig nem szólította föl lemondásra, nem mondott le azóta sem. Kispest: drogozó és nyíltan korrupcióról beszélő MSZP-sek, például Lackner Csaba ezt mondja, gúnyosan: ha évente nem keresed meg a százmillió forintot, akkor hülye vagy mondja persze párttársainak. Önök hallgatnak, nem mondott le, a baloldali koalíció része most is. Gréczy Zsolt, DK-s, ugyan lemondott az obszcén és gusztustalan üzenetei után, de ő magát áldozatnak állította be [[Az elnök a csengő megkocogtatásával jelzi az időkeret leteltét.]] , mint aki nem tehet semmiről. Viszonválaszomban folytatom ezt a gondolatmenetet. [[Taps a kormánypárti padsorokban.]]
Köszönöm szépen, Soltész Miklós államtitkár úr. Arató jegyző úré a szó.
Lukács evangéliuma azt mondja, hogy ne ítélkezzetek, és titeket sem fognak elítélni. [[Zaj, közbeszólások a kormánypárti padsorokban.]] Tisztelt Államtitkár Úr! Hogyha önök nem gondolnák azt, hogy előírhatják bárkinek ebben az országban, hogy hogyan éljen, ha nem gondolnák azt, hogy meghatározhatják azt, hogy kinek lehet gyereke, ki lehet apa és ki lehet anya, ha nem gondolnák azt, hogy egyébként joguk van erkölcsi magas lóról beszélni ebben az országban mindenkivel, akkor bizonyosan enyhébben ítélnénk meg Szájer úr és a többi párttársuk erkölcsi botlásait vagy akár bűneit is. [[12.40]] De azért van egy bűn, amire önök nem fognak bocsánatot kapni ettől az országtól. Ez az a bűn, hogy gyűlöletbe, hazugságba taszítják ezt az országot, mint ahogy ön is tette most. Számoltam: ötször hazudott ebben az egy rövid hozzászólásban. Felhívom a figyelmét a nyolcadik parancsolatra, ha ön keresztény embernek tartja saját magát.
Köszönöm, jegyző úr. Viszonválasz megilleti az államtitkár urat. [[Gulyás Gergely: Jobbikosok, hajrá!]]
Tehát, hogy ki lehet anya, ki lehet apa, a biológia mondja meg. Ne ítélkezz! – akkor miért szólalt most meg? [[Moraj az ellenzéki pártok soraiban. – Tordai Bence közbeszól.]] Egyébként, ha valóban önök szeretnének bocsánatot kérni ettől a nemzettől, ettől az országtól, akkor mondjuk, a szemkilövetésért már rég bocsánatot kellett volna kérni, a nyugdíjas és idős emberek agyonveretéséért már rég bocsánatot kellett volna kérniük [[Arató Gergely: Már megint hazudsz!]] Gréczy Zsoltot nem kéne menteni továbbra is, és most újabban…. [[Arató Gergely: Minden pert megnyert Gréczy Zsolt…! Menczer Tamás közbeszól. Az elnök csenget.]]
Jegyző úr!
Tehát, Arató Gergely, megkérem, hogy ne ítélkezzen, jó? Mert pont most olvasta Lukács evangélistától. De a IX. kerületbe akkor nem akarnák visszajátszani Gréczy Zsoltot. Sorolhatnám azokat a tényeket, amit például most, amikor nagyon sok ember szenved a világban, önök kamuvideót gyártanak, önök azon sajnálkoznak ön mondta, csak azért , hogy ebben a számban sem áll sajnos rosszul az ország, mondta ezt ön tavasszal, amikor kevés halott volt más országokhoz képest. Ezek után ön fel mer állni, és azt mondja, hogy ne ítélkezzünk?! Fogjon vissza egy kicsit, képviselő úr! Szégyellje magát! [[Közbeszólás a Fidesz soraiból: Így van! Taps a kormánypártok soraiban.]]
Köszönöm, Soltész államtitkár úr. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Kérdezem a képviselő urat, frakcióvezető urat, hogy elfogadjae a válaszadó személyét, vagy személyesen a miniszterelnök úrtól kéri a választ.
Megvárom miniszterelnök urat. Köszönöm szépen.
Köszönöm szépen. A miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Hohn Krisztina, az LMP képviselő asszonya, azonnali kérdést kíván feltenni az emberi erőforrások miniszterének: „Mikor pótolják végre a hiányosságokat?” Miniszter úr, távolléte miatt, válaszadásra Rétvári Bence államtitkár urat jogosította fel. Kérdezem képviselő asszonyt, hogy elfogadjae a válaszadó személyét, vagy személyesen miniszter úrtól kéri a választ.
Elfogadom, köszönöm.
Öné a szó, Hohn Krisztina.
Köszönöm szépen a szót. Tisztelt Országgyűlés! Tisztelt Államtitkár Úr! A pedagógusok tesztelésével kapcsolatban szeretnék kérdezni. Megjelent ez a hír, amely szerint leállították a pedagógusok tesztelését. Erről a miniszterelnök úr is nyilatkozott. Minket mégis érdekelne az, hogy mikor kezdik újra az óvodák, iskolák tesztelését, illetve az itt dolgozó pedagógusokét, hogyan oldják meg, hogy a családtagok biztonságosan találkozhassanak, ha találkoznak az ünnepekkor a pedagógusok családjaira gondolok itt most elsősorban , és gondolkodnake azon, hogy százszázalékos táppénzt kapjanak a pedagógusok, hiszen valószínűsíthető, hogy sokan ezért nem vállalják a tesztelést, mert úgy gondolják, hogy tünetmentesek, és ha fennakadnak a teszten, akkor karanténba rakják őket, ami 60 százalékos fizetést jelent. Hallottam, hogy később van egy vizsgálat, amely eldönti, hogy a fennmaradó 40 százalékot megkaphatják-e. Nem lehetnee egyszerűsíteni ezt az eljárást, hogy ne kerüljenek ilyen méltatlan helyzetbe a munkájukat végző pedagógusok? Ezenkívül pedig érdekelne még az, hogy milyen megfontolásból állították le a teszteléseket, illetve, hogy ezt tudtáke előre, vagy pedig ez egy ad hoc döntés volt, merthogy korábban arról volt szó, hogy minden héten lesznek ilyen tesztek. Köszönöm szépen.
Köszönöm szépen, Hohn Krisztina képviselő asszony. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Először is szeretnénk mindenkinek megköszönni, akik ebben a nagyon nagy munkában, a tesztelésekben részt vettek, és azoknak a pedagógusoknak, óvodapedagógusoknak, akik maguk is együttműködőek voltak, és azoknak az orvostanhallgatóknak, műegyetemistáknak és mindenki másnak, aki közigazgatásban dolgozott, hogy ezt a nagy célzott tömeges tesztelést végre tudtuk hajtani, ami nemcsak pedagógusokra, hanem az iskolában dolgozó egyéb munkatársakra is kiterjedt, pontosan azért, hogy minél átfogóbb képet kapjunk. A tesztelésben az érintettek körülbelül 72-74 százaléka vett részt, és 2,3 százalék volt azok aránya, akik pozitív tesztet mutattak, ami egy alacsony szám, ha a teljes érintett körre vetítjük, tehát azokra is, akik ebben a hivatásrendben dolgoznak, de nem teszteltették magukat, akkor az 1,64 százalékos pozitivitás. Hasonló volt más környező országokban, Szlovákiában, Bajorországban is a nagycsoportos tesztek eredménye. Tehát látható volt, hogy nem volt kiugróan magas, sőt nem volt magasabb, mint az az átlag, ami más országokban vagy Magyarországon is összességében a koronavírus-pozitivitás kapcsán elmondható. Táppénz kapcsán, aki a munkája ellátása során betegedett meg, annak a százszázalékos táppénz jár. Ahogy ön is mondta, ez egy kétlépcsős folyamat, 60 százalékot automatikusan megkapja, és utána, ha a kormányhivatal eljárása lezárul amire törekszünk, hogy ez minél gyorsabban, minél problémamentesebben megtörténjen , akkor a második lépcsőben érkezik a maradék 40 százaléka a fizetéseknek. Összességében 181 506 fő volt, aki teszteltette önmagát, és 4436 embernek lett pozitív a mintája, és az operatív törzs fog arról dönteni, hogy a későbbiekben hogyan folytatja ezt a tesztelést. Ennek az eredménye azért szerintem sokak számára azért is megnyugtató lehetett, hiszen korábban sem lettek gócpontok az iskolák, és most is látható, hogy az iskolákban nem kiugróan magas a pozitív tesztek aránya. Most ott folytatjuk a teszteléseket, ahol az ügyfelekkel kapcsolatba kerülő kormánytisztviselők dolgoznak. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Hohn Krisztina képviselő asszonyt megilleti a viszonválasz.
Köszönöm szépen. Ugyan kevés pedagógus akadt fenn ezen a teszten szerencsére, és tényleg nem kívánom senkinek sem ezt a betegséget, viszont ennek ellenére mégis meg kell kérdeznem azt, hogy amennyiben át kell állni digitális oktatásra, és különösen a hátrányos helyzetű térségekre gondolok itt, ahol sok esetben még internet sincs, illetve megfelelő digitális eszközök sem állnak rendelkezésre, lesze minden iskolának annyi digitális eszköze, amit ki tud adni majd a gyerekeknek, ha szükséges, adott osztályoknak vagy akár egész iskoláknak, és hogy azoknak a gyerekeknek, akik e miatt az átállás miatt esetlegesen lemaradnak a tanulásban, gondolkodnake azon, hogy valamilyen konkrét felzárkóztató programot indítsanak a számukra. Köszönöm szépen.
Köszönöm szépen, képviselő asszony. Rétvári Bence államtitkár urat is megilleti a viszonválasz.
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban fontos kérdés, amit felvet, mert egy digitális oktatás sohasem lehet teljes mértékben olyan értékű, mint egy személyes kapcsolat az osztályteremben. Nagyon fontos, hogy itt a lehető legnagyobb védekezési szinttel védekezzünk a koronavírus-járvánnyal szemben, ugyanakkor az is fontos, hogy mind a munkahelyeket meg tudjuk őrizni, mellette pedig a diákok is a lehető legjobb teljesítményt tudják kihozni magukból az iskolákban. Magyarországon a tanuláshoz szükséges körülmények otthon 90 százalék fölöttiek ezen a téren is, csendes szoba, iskolai számítógép. Azon a szinten vagyunk, mint Dánia, Norvégia, Svédország, Hollandia, Svájc, Ausztria, Finnország, Németország vagy Anglia, és olyan országokat is megelőzünk, mint Franciaország, Spanyolország vagy Olaszország. Az iskolák nagyon sok számítógépet oda is adtak a családoknak, százezres nagyságrendben állnak rendelkezésre ilyen digitális eszközök. De valóban, ahogy ön is mondja, nagyon fontos, főleg azoknál, akik jobban lemaradtak a tantermi oktatásnál is, hogy legyen egy ilyen plusz. A tavalyi tanév végén is volt egy olyan két hét, amikor az iskolákban erre az iskolaigazgatók szervezése mentén folyamatosan koncentrálhattak, és ez a későbbiekben is nagyon fontos feladatuk lesz. [[Taps a kormánypártok soraiban.]]
Köszönöm szépen, Rétvári államtitkár úr. Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Miniszterelnök úr, távolléte miatt, válaszadásra Gulyás Gergely Miniszterelnökséget vezető miniszter urat jogosította fel. [[12.50]] Kérdezem képviselő urat, jegyző urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Elfogadom.
Öné a szó, Tordai Bence képviselő úr, jegyző úr.
Köszönöm a szót, elnök úr. Tisztelt Országgyűlés! Kedves Polgártársak! Miniszter Úr! Orbán Viktor hazudik. Orbán Viktor hazudik a három legfontosabb ügyben, amit ma tárgyal a közvélemény. Orbán Viktor hazudik a járványkezeléssel kapcsolatban, hazugok azok a számok, amelyeket napról napra és hétről hétre közzétesznek. Most hétvégén leplezték le önök saját magukat ezzel kapcsolatban az úgynevezett térképfrissítési botrány kapcsán. Mindenki tudhatja mostantól kezdve, hogyan készülnek ezek a számok, amelyeket Orbán Viktor operatív törzse közzétesz.Orbán Viktor hazudik a Szájer-üggyel kapcsolatban is. Hazudott, amikor azt mondta, hogy ez neki teljesen új, és senki nem tudott erről semmit, mikor régi harcostársuk, Bayer Zsolt vallotta be, hogy harminc éve ez nyílt titok. És Orbán Viktor az is, aki rendszeresen titkosszolgálati jelentéseket kap. De ami ennél fontosabb, hogy egy hatalmas rendszerhazugság van ezzel kapcsolatban a Fideszben. A Szájer-féle Alaptörvény nem védi a szexuális kisebbségeket a megkülönböztetés ellen, Szájer József pártja és Orbán Viktor pártja homofób gyűlöletkampányt indít a szexuális kisebbségek ellen. Ez egy hatalmas rendszerhazugság. Hazudik Orbán Viktor a vétó ügyében is, hiszen azt mondja, hogy azért nem írja alá a hétéves költségvetésről, illetve a helyreállítási alapról szóló megállapodást, mert az bevándorlóországgá tenné Magyarországot, és hogy a migráció ügyében nem ért egyet a többi tagállam képviselőivel, kormány- és államfőkkel. Jávor Benedek, a Párbeszéd európai politikusa közzétette azt a dokumentumot, amely az Európai Parlament és az Európai Tanács megállapodástervezete, amelyben egy szó sem esik migrációról, migránsokról, de egyébként Soros Györgyről vagy a magyar ellenzékről sem. Jogállamiságról van szó benne, arról, hogy nem szabad ellopni azokat a pénzeket, amelyeket az uniós adófizetők összeraknak. Családonként egymillió forintról mond le Orbán Viktor, és ezzel kapcsolatban hazudik. Mi lesz a következmény?
Köszönöm szépen, jegyző úr. Megadom a szót Gulyás Gergely, Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Képviselő úr fontos kérdéseket említett a felszólalásában, amelyekről akár érdemben is vitatkozhatnánk, ha a képviselő úr nem abban a régi visszatetsző stílusban fogalmazna, ami egyébként a sajátja. De mégis megpróbálok nem ezekkel a kijelentésekkel, hanem az érdemi állításokkal foglalkozni.Amit ön Szájer József kapcsán itt elmondott, azzal az a baj, hogy egyáltalán nem igaz. Tehát ma Magyarországon mindenki, míg a törvényeket betartja, úgy él, ahogy akar, olyan a szexuális identitása, amilyen, ebbe a kormány, mint ahogy magánügyekbe, életvezetési kérdésekbe a legcsekélyebb mértékben sem kíván beleszólni. Az egy más kérdés, hogy ugyanúgy, ahogy a világ legtöbb országában van világos szabály arra, hogy mi a házasság, erről nekünk is van egy meggyőződésünk, ezt rögzíti az Alaptörvény. Ugyanúgy, ahogy a világ legtöbb országában [[Tordai Bence közbeszól.]] [[Tordai Bence közbeszól.]] , még egyébként liberális országokban is van családtámogatási rendszer, és a Jóisten úgy teremtette az embert, hogy férfinak és nőnek lehet gyermeke, ezért ehhez kapcsolódnak állami juttatások. De hogy egyébként ki minek vallja magát, hogy éli az életét, mit csinál a saját szabadidejében és a magánéletében, ebbe ez a kormány semmilyen formában nem szólt bele eddig sem, és nem fog beleszólni ezután sem. (Tordai Bence közbeszól.) Az alkotmánymódosítás ebbe semmilyen beleszólást nem jelent.
[[A csengőt kocogtatva:]] Jegyző úr!
Az előbb említett tény, hogy nő az anya és az apa pedig férfi, abból következik bár a párbeszédnek egy érdekes formája az, amikor ön közbekiabál , tehát abból következik, hogy a Jóisten az embert így teremtette, ezen pedig egyelőre a Párbeszéd, de annál nagyobb pártok sem tudnak változtatni.Ami pedig a vétót illeti, önök vagy szándékosan nem mondanak igazat, vagy pedig képtelenek megérteni egy viszonylag egyszerű logikai következtetést. Az, hogy a jogállamiság ügyében nem definiált kategória kapcsán bármilyen esetben bármilyen szankciót kiszabhatna a Tanács, ez nyilvánvalóan elfogadhatatlan, mert a migráció ügyét is, a genderügyet is hosszabb ideje jogállamisági kérdésként definiálja az Európai Unió, sőt az illetékes biztosok is. Köszönöm szépen a türelmet. [[Taps a kormánypártok padsoraiból.]]
Köszönöm szépen, miniszter úr. Most van lehetősége viszonválaszra Tordai jegyző úrnak. Képviselő úr!
Tehát azt mondja, hogy semmilyen következménye nem lesz Orbán legfontosabb ügyekben elkövetett hazugságainak, ahogy a csalásoknak és a lopásoknak sem. Akkor hadd tegyek fel egy másik kérdést! Tudja, hogy mi a közös Orbán Viktorban, Szájer Józsefben, Borkai Zsoltban vagy akár a Fidesz környékén felmerülő pedofilügyek vádlottjaiban, Kaletában, a polgármester-helyettesükben vagy éppen Bayer Zsolt régi harcostársában? Az, hogy azt hiszik, a törvények és az erkölcsök fölött állnak, holott csak törvénytelenül és erkölcstelenül élnek. Így élnek maguk, és nem elég az a következmény, a magyar nép nem elégszik meg ennyivel, hogy lemond valamely tisztségéről [[Bányai Gábor közbeszól.]] , mert Szájer József politikai karrierje senkit nem érdekel. A valódi következmény az lenne, ha leállítanák a homofób gyűlöletkampányt, ha abbahagynák a közpénzek folyamatos dézsmálását és az erre kiépített rendszert, és az lenne a megfelelő következmény, ha Orbán Viktor lemondana. Persze, ezzel megvárhatjuk a 2022-es választ is.
Köszönöm szépen, jegyző úr. A viszonválasz megilleti a miniszter urat.
Köszönöm a szót, elnök úr. Tisztelt Országgyűlés! Ha valaki kormányon követné el azokat, amikkel ön most a jelenlegi kormányt vádolja, annak, reméljük, lennének súlyos következményei, még akkor is, ha ellentétes tapasztalataink vannak. Az ország tönkretételének ugyanis, amit a Demokratikus Koalíció kormányzása idején ebben az országban elkövettek, azon túl semmilyen következménye nincs, hogy ma önök mint ennek a pártnak a szövetségesei próbálják Gyurcsány Ferenccel együtt megszerezni a hatalmat. De azt nyugodtan tudomásul vehetjük, hogy ha valaki ellenzékből beszél hülyeségeket, annak semmilyen következménye nincs, ezért képviselő úrnak is további jó munkát kívánok. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Salacz László, a Fidesz képviselője, azonnali kérdést kíván feltenni az igazságügyi miniszter asszonynak: „Mi a valódi cél?” címmel. A miniszter asszony távolléte miatt válaszadásra Völner Pál államtitkár urat jelölte ki. Kérdezem a képviselő urat, elfogadjae a válaszadó személyét, vagy a miniszter asszonytól személyesen kéri a választ.
Elfogadom.
Öné a szó, Salacz László képviselő úr.
Köszönöm a szót, elnök úr. Tisztelt Államtitkár Úr! Miközben Európa kormányai a koronavírussal és a gazdasági válsággal küzdenek, az uniós intézmények napirendjén pedig a legfontosabb elemnek a következő hétéves költségvetésről szóló megállapodásnak kellene lennie, az Európai Bizottság a múlt héten suttyomban egy új migrációs akciótervet jelentett be.Ez nem kevesebbet tartalmaz, mint hogy 34 millió migránsnak kell lakást, segélyt és szavazati jogot adni. Ez nem újdonság, jól ismerjük ezt a javaslatot már 2015-ből, maga Soros György tette közzé saját honlapján, bárki elolvashatta. Hat pontból áll, pontosan azt tartalmazza, amit most a Bizottság javasol. Be kell hozni a migránsokat, lakást és pénzt kell nekik adni. Emlékezhetünk, Soros akkor azt írta, hogy fejenként évente 15 ezer eurót kell nekik adni, amit ő szívesen meghitelezne, hogy aztán szó szerint örökké fizessük neki a kamatokat. A magyar emberek az elmúlt öt évben nemegyszer világosan kinyilvánították, többek között egy népszavazáson és egy parlamenti választáson, hogy nem akarják, hogy Magyarország bevándorlóország legyen. Öt éve azért küzdünk, hogy ne engedjük meg, hogy mások mondják meg nekünk, kikkel éljünk együtt. Erre most kitalálnak egy új eszközt, amit a jogállamiság köntösébe bújtatnak, de valójában arról szól, hogy a mi beleegyezésünk nélkül tudjanak ránk erőszakolni olyan dolgokat, amiket az uniós szerződések szerint egyébként nem tehetnének meg. Tisztelt Államtitkár Úr! Teljesen világos, hogy mire megy ki a játék, csak a vak nem látja az összefüggést. De egyébként az uniós vezetők sora Dalli biztos asszonytól Barley parlamenti alelnök asszonyig kevésbé szégyenlős és világosan ki is mondta ezt. Még mindig van, aki ezt tagadja? Köszönöm. [[Taps a kormánypártok padsoraiból.]]
Köszönöm szépen, Salacz képviselő úr. Válaszadásra megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Magyarország annak a ma élő szabálynak a fenntartását követeli, amely szerint nem lehet többségi döntéssel egyetlen tagállamot sem rákényszeríteni olyasmire, amit nem akar. Ilyen a 2020 decemberében, a világjárvány második hullámának talán legkeményebb időszakában az Európai Bizottság részéről egyszer csak előkerült bevándorlási javaslat, amely leplezetlenül szembesít minket azzal, hogy mit is akar az Európai Unió, mit akar Brüsszel.A Soros-tervnek megfelelően be akar hozni valóban 34 millió migránst, vagyis legalább 34 millió migránsnak akar lakást adni, segélyt adni, állampolgárságot is adni. [[13.00]] Tehát mi tudunk összefüggést teremteni aközött, hogy van egy javaslat, amely általános elvi kérdésekkel foglalkozik, elveszi tőlünk az ellenállás jogát, majd behoznak egy olyan javaslatot, amelyet mi mindig is elleneztünk. Tisztelt Képviselőtársaim! Láthatjuk, hogy mire megy ki a játék. Azt akarják elérni, hogy a migrációval kapcsolatos elutasító magyar és lengyel álláspontot le lehessen verni egyszerű többségű szavazással. Erről szól a történet. Persze, nyelvileg jogállamról, pénzről, támogatásról van szó, de valójában zsarolásról beszélünk. Ennek az egész történetnek a mozgatórugója pedig nem más, mint hogy rá tudják kényszeríteni Lengyelországra és Magyarországra a bevándorlókat és más olyan szabályokat, amelyek nem egyeztethetők össze a kultúránkkal, identitásunkkal. Ennek a történetnek az lehet a vége, hogy hiába küzdöttünk éveken át az ellen, hogy bevándorlóországgá ne tegyék Magyarországot, hiába küzdöttünk azért, hogy mi mondjuk meg, hogy kikkel élünk együtt Magyarországon, hiába mondtuk, hogy nem akarunk migránsországgá válni, most kitalálnak egy jogi eszközt, egy gumiparagrafust, amit erre használnának. Magyarország ragaszkodik ahhoz, hogy a költségvetés és a helyreállítási alap gazdasági kérdését külön kell választani a politikai vitákat eredményező, zsaroló jogállamisági rendelettől. Erre egyébként a magyar Országgyűlés is kötelezte a kormányt. Köszönöm. [[Taps a kormánypártok soraiból.]]
Köszönöm szépen, Völner államtitkár úr. Viszonválaszra van lehetősége, Salacz képviselő úr!
Köszönöm a szót, elnök úr. Tisztelt Államtitkár Úr! Ne áruljunk zsákbamacskát: ne csak a Nyugatról beszéljünk, beszéljünk egy kicsit hazánkról is! A magyar baloldal Gyurcsánytól Jakabig azon mesterkedik, hogyan hajthatja végre az uniós zászlók mögé bújva a Soros-tervet. [[Közbeszólások a Jobbik soraiból.]] Abból indulnak ki, ami egyébként a nyugati baloldali politikai pártok sajátja, hogy a bevándorlók arra fognak szavazni, akik behozták őket. Ez a 34 millió migránsszavazat hosszú időre eldöntheti a nyugat-európai pártpolitikai csatározásokat, sőt azt kell hogy mondjam, végleg eldöntheti. A magyar baloldal is azt reméli, hogy előbb-utóbb Magyarországra bekerül 300-400 ezer migráns, akik kormányra fogják őket segíteni. [[Derültség és közbeszólások a Jobbik és a függetlenek soraiból.]] Az, hogy a magyar emberek mit akarnak, az, hogy Magyarországnak jó lesze ez, az senkit nem érdekel, különösen a magyar baloldalt nem, de ezt már megszokhattuk. Köszönöm szépen.
Köszönöm szépen, Salacz képviselő úr. Völner államtitkár úrnak viszonválaszra van lehetősége.
Köszönöm a szót, elnök úr. Tisztelt Ház! A magyar emberek többször kinyilvánították, hogy nem kérnek a tömeges bevándorlásból, nem kérnek a hagyományos családfogalom felbomlásából, a nemzetek feletti kormányzásból. [[Zaj, közbeszólások a Jobbik soraiból.]] A magyar baloldal azon töri a fejét, hogy a Soros-tervet Magyarországon is végrehajtsa, vagyis behozná a migránsokat, akik aztán rájuk szavaznának. Ez, amit az Európai Unió most velünk akar művelni, nem más, mint jogi köntösbe bújtatott zsarolás. Mi, magyarok viszont jól ismerjük, és felismerjük az ilyen zsarolási kísérleteket, hiszen olyan sokszor volt már benne részünk. Nagyon érdekes ugyanakkor, hogy a magyar baloldal soha nem támogatja a magyar szuverenitást, nagyon érdekes jelenség, hogy a Jobbik új gazdát talált, Soros-zsoldba állt. Megkérdezhetnénk tőlük úgy, mint annak idején Fazekas Sándor miniszter úr kérdezte: „Hogy ízlik a zsoldoskoszt?” [[Derültség a Jobbik soraiban. Taps a kormánypártok soraiból.]]
Köszönjük szépen, Völner államtitkár úr. Tisztelt Országgyűlés! Simicskó István, a Kereszténydemokrata Néppárt képviselője, azonnali kérdést kíván feltenni az emberi erőforrások miniszterének: „Mikor és hogyan lehet igényelni a koronavírus elleni ingyenes védőoltást?” címmel. A miniszter úr távolléte miatt a válaszadásra Rétvári Bence államtitkár urat jogosította fel. Kérdezem a képviselő urat, hogy elfogadjae a válaszadó személyét, vagy a miniszter úrtól személyesen kéri a választ. [[Dr. Simicskó István: Igen, elfogadom. Köszönöm szépen.]] Köszönöm szépen. Öné a szó.
Köszönöm, elnök úr. Tisztelt Államtitkár Úr! Tisztelt Képviselőtársaim! A 2020-as esztendő rendkívüli nehézségeket hozott a világ számára és egyben Magyarország számára is, hiszen senki sem gondolta, hogy egy ilyen világjárvány söpör végig, amelynek valóban mindenhol nagyon sok áldozata van már. Azt is láthatjuk, hogy a magyar kormány mindent megtesz annak érdekében, hogy emberéleteket mentsen meg, megfékezze a járványt a maga erejéből. Engedjék meg, hogy a Kereszténydemokrata Néppárt frakciója nevében megköszönjem az egészségügyben dolgozóknak, az orvosoknak, az ápolóknak azt az emberfeletti munkát, azt a hősies helytállást, amit nap mint nap véghez visznek azért, hogy minél több polgártársunkat megmentsék, meggyógyítsák. Tisztelt Képviselőtársaim! Természetesen azt látjuk, hogy a járvány sehol sem csitul, és nagyon fontos ilyenkor is, hogy megerősítsük azokat az intézkedéseket, amelyeket a veszélyhelyzet okán meg kellett tenni, fontos, hogy megköszönjük polgártársainknak a szabályok betartását, és fontos, hogy persze betartsák ezeket a szabályokat, mert az ő életükről szólnak ezek a döntések. [[Az elnöki széket Jakab István, az Országgyűlés alelnöke foglalja el.]] A prognózisok úgy szólnak, hogy decemberre fog bekövetkezni a halálozások számának a csúcspontja és a megbetegedések számának is a csúcspontja, ezért aztán mindannyian tudjuk, és reménykedve tekintünk azon tárgyalások felé és azon megállapodások felé, amelyek azt a megoldást hozhatják el a járvány egyértelmű és eredményes kezelésére, hogy lesz védőoltás, lesz vakcina. Magyarország és a magyar kormány mind Keleten és mind Nyugaton tárgyalásokat folytat, és megrendeléseket tett le. Nagyon fontos, hogy gyors és megbízható oltóanyag legyen, mielőbb és minél megbízhatóbb vakcinára kell szert tennünk. Tisztelt Államtitkár Úr! Három kérdésem lenne. Az egyik: az oltási terv alapján kik juthatnak először hozzá az ingyenes védőoltáshoz? Mikor és hogyan tudják igényelni az idősebb embertársaink a védőoltást? És végül pedig a Pfizer-ügyre utalva lesze elegendő mennyiségű vakcina a lakosság széles körű beoltásához? Válaszát várom. Köszönöm szépen.
Köszönöm szépen, frakcióvezető úr. Köszöntöm képviselőtársaimat. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő úr, Frakcióvezető Úr! Tisztelt Ház! A kormány valóban arra törekszik, hogy minden lehetséges forrást felkutasson a vakcina ügyében is. Így tettünk tavasszal, amikor sikeresen védekeztünk az első hullámban, akkor lélegeztetőgépeket és védőfelszereléseket még a föld alól is előkerítettünk, vagy a föld túlsó feléből is áthoztunk különgépeken ide Magyarországra, hogy minden magyar ember életét, minden magyar ember egészségét meg tudjuk védeni. Nem teszünk másként a vakcina kérdésében sem, minden lehetséges forrást felkutatunk, még akkor is, ha a magyar ellenzék ezzel kapcsolatban folyamatos álhírverést tesz, és ezzel igyekszik az emberek bizalmát a vakcina iránt kikezdeni. Márpedig, ha valamiben, akkor ebben közös felelőssége lenne minden parlamenti pártnak, minden politikusnak, hogy az embereket arra biztassák, hogy bízzanak ezekben az oltóanyagokban, azokban, amelyeket természetesen a magyar gyógyszerhatóság bevizsgál, és higgyenek abban, hogy a magyar gyógyszerhatóság is tud világszínvonalon bevizsgálni bármilyen terméket, lehetőség szerint majd minél gyorsabban és minél hamarabb. Ezzel szemben azt halljuk a baloldali politikusoktól, például az elhunytak számával kapcsolatban, hogy ebben a számban sem áll sajnos rosszul az ország, emiatt elnézést is kellett kérnie Arató Gergely képviselőtársunknak. Az a célunk, hogy ahogy érkezik a vakcina, minél nagyobb mértékben érkezzen. Nyilvánvalóan vannak a védekezésben részt vevő egészségügyi dolgozók, krónikus betegek, akiknél különösen fontos az, hogy ők minél hamarabb megkaphassák az oltást. Ezért indul el a külön honlap is, a vakcinainfo.gov.hu, amelynek segítségével már előzetesen is lehet regisztrálni, ezért küldünk ki minden idős nyugdíjas ember számára, aki számára a nyugdíjfolyósító amúgy is havonta viszi a nyugdíjat, egy külön levelet, amelyben postai levélben és ingyenesen tudnak jelentkezni, előzetesen regisztrálni, hogy minél hamarabb, minél gyorsabban felmérjük az igényeket. De azt kérjük a magyar baloldali pártoktól, ne azzal foglalkozzanak, hogy a magyar embereket elbizonytalanítsák a vakcina megbízhatóságával kapcsolatban, hanem ebben a kérdésben próbáljanak felülemelkedni a pillanatnyi politikai érdekeiken, és próbáljanak segíteni a védekezés során, ha már eddig ez nem nagyon sikerült. Köszönöm szépen. [[Taps a kormánypártok soraiból.]]
Köszönöm szépen a választ. Tisztelt Országgyűlés! Viszonválaszra megadom a szót Simicskó István frakcióvezető úrnak. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Köszönöm szépen a válaszát. Azt hiszem, hogy nem kell itt megerősítenem, hogy az emberek mennyire várják már a vakcinát, minden reményük a vakcina iránt megvan. Látják azt is, hogy kire számíthatnak a bajban, látják azt, hogy a kormány mindent megtesz annak érdekében, hogy a vakcinát mielőbb beszerezze. Ott járhattam a Külügyminisztériumban Szijjártó miniszter úr meghívására, amikor az orosz egészségügyi miniszterrel is tárgyalhattunk, magyar orvosdelegáció utazhatott ki, és tanulmányozhatják az orosz laboratóriumokban a vakcina előállításának a módját. Én azt szomorúan tapasztalom, miközben már Nagy-Britanniában már megkezdték a mai nap folyamán az oltást, a tömeges oltásokat szervezetten, hatékonyan, addig Brüsszelben tétovázást látunk, és nyilván ugyanezt láthatjuk itthon is a baloldal részéről, nem segítik a védekezést. Igenis a magyar emberek a magyar kormányra számíthatnak. Én bízom benne, hogy mielőbb rendelkezésre fog állni hatékony oltóanyag, és ez hozhatja el a magyar emberek életének a megóvását és a biztonságot mindnyájunk számára. Köszönöm szépen a válaszát.
Köszönöm szépen, frakcióvezető úr. Tisztelt Országgyűlés! Megadom a szót viszonválaszra államtitkár úrnak. Parancsoljon! [[13.10]]
Köszönöm szépen a szót. Elnök Úr! Tisztelt Frakcióvezető Úr! Tisztelt Ház! Jól mutatja az ahogy ön mondta a brüsszeli tétovázást, hogy tavasszal is a lélegeztetőgépek szállítását 52 hetes határidőre ígérték; nyilvánvalóan nagyon nagy felelőtlenség lett volna az, ha Magyarország ennek teszi ki magát, ezért volt fontos a közvetlen beszerzés. Jelenleg is 12 millió koronavírus elleni oltóanyagot kötött le Magyarország 36 milliárd forintot különítettünk erre el egyrészről az AstraZenecától, a Janssentől és a Pfizertől is lekötöttük azokat a mennyiségeket, amelyek rendelkezésre állnak, illetőleg orosz, izraeli és kínai fejlesztőkkel is tárgyalunk. Ezek az oltóanyagok is, ha Magyarországra érkeznek, teljes mértékben biztonságosak és hatékonyak kell hogy legyenek, hogyha az emberek részére beadatásra kerülnek. Azt pedig a leghatározottabban elutasítjuk, amikor a magyar baloldal részéről ismételten azok a hangok szólalnak meg, hogy ők semmiben nem bíznak, ami magyar, és itt a parlamentben azt követelik, hogy ne a magyar gyógyszerhatóság, hanem csak és kizárólag az uniós gyógyszerhatóság döntésére építsünk akkor, amikor az oltással kapcsolatban beszélünk; ők nem bíznak semmiben, ami magyar, így a magyar gyógyszerhatóságban sem, pedig, higgyék el, az világszínvonalú! Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Szabó Szabolcs, független képviselő, azonnali kérdést kíván feltenni a nemzeti vagyon kezeléséért felelős tárca nélküli miniszternek: „Mikor jár majd újra a teljes nyomvonalán a Csepeli hév?” címmel. A miniszter asszony távolléte miatt válaszadásra Fónagy János államtitkár urat jogosította fel. Kérdezem a képviselő urat, elfogadjae a válaszadó személyét. [[Szabó Szabolcs jelzésére:]] Igen. Öné a szó, képviselő úr.
Köszönöm szépen a szót. Tisztelt Ház! Tisztelt Államtitkár Úr! Egy olyan kérdésben, egy olyan ügyben tennék fel azonnali kérdést, amely napi szinten nagyjából ötvenezer embert érint ennyien utazunk mindennap a csepeli HÉV-vel , történik ugyanis, hogy utaznánk, csak éppen most nem tudunk, hiszen a Kvassay híd felújítása miatt nagyjából fél éve egy szakaszon pótlóbusszal kell közlekednünk. Az ember az ilyen kényelmetlenséget egyébként voltaképpen jó érzéssel viseli, mert tudja, hogy később majd biztonságosabban és jobb körülmények között tud utazni. [[Dr. Rétvári Bence: Akkor miért kérdezed?]] Már nyáron felmerült azonban egy olyan hír, hogy nem lesz január 1-je után normál közlekedés. Akkor én elmentem a BFK-hoz, megnyugtattak, minden rendben lesz, a MÁV-HÉV Zrt., amely üzemelteti a HÉV-et, még egy ilyen animációs filmet is feltett, hogy ha elmúlik karácsony, akkor minden rendben lesz, és újraindul a HÉV-közlekedés a szóviccet most nem minősíteném. Akkor mindenki megnyugodott. Majd néhány hete megint felmerült a hír, hogy hát mégsem fog újraindulni a közlekedés. A MÁV-HÉV Zrt. most már azt mondja, hogy ők nem nyilatkoznak ez ügyben, ez a hivatalos kommunikációjuk, a BFK, a Budapest Fejlesztési Központ pedig nem válaszol a kérdésekre. Én azt gondolom, hogy ez az ötvenezer ember nagyobb részük csepeli megérdemli, hogy akkor nyílt választ kapjanak: újraindule a közlekedés, vagy továbbra is pótlóbusszal kell közlekednünk? Ha továbbra is pótlóbusszal kell közlekednünk, konkrétan miért, konkrétan meddig? egy konkrét napot kérnék. Ugye, én le szoktam ezt mérni majdnem mindennap, egy utazás alatt ez plusz 10-15 perc, mivel kétszer utazunk a HÉV-vel, ez napi szinten 20-30 perc pluszmenetidő, tehát ez nem kevés. Én azt hiszem, a csepeliek megérdemlik, hogy tiszta, egyenes, nyílt választ kapjanak. És érdekelne az, hogy egyébként ki a felelős azért, hogy voltaképpen át lettünk verve, hiszen ha minden igaz, akkor továbbra is pótlóbusszal kell közlekednünk. Előre is köszönöm a válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! Megadom a szót Fónagy János államtitkár úrnak. Parancsoljon, államtitkár úr!
Tisztelt Elnök Úr! Tisztelt Ház! Tisztelt Képviselőtársam! Kérdése valóban jogos, nagyon sok embert érint. Az ismert, és az ön kérdéséből is kiderült, hogy a kormány döntött a Kvassay híd, a Kvassay HÉV-híd felújításáról és annak támogatásáról. Ebben a döntést megalapozó előterjesztésben mi magunk is kiemelt kormányzati célként fogalmaztuk meg azt, hogy a hídfelújításra elrendelt vágányzár ideje alatt az adott térségben a Kemény Ferenc sportlétesítmény-fejlesztési program keretében a Budapest Diákváros-Déli Városkapu megközelíthetőségét célzó fejlesztések is megvalósuljanak annak érdekében, hogy a két kivitelezési munka összehangolásával a lehető legkisebb időre zavarja a főváros és Csepel utazóközönségének közlekedését. A Kvassay híd felújítása miatti, tehát a hídfelújítás miatti vágányzárat a 2020. május 15e és december 30-a közötti időszakra határoztuk meg, ezt egyébként a Nemzeti Atlétikai Központ kijelölt megvalósító építtetője is jóváhagyta. Ez tehát ütemterv szerint halad, és ha csak ez az egy fejlesztés lenne, akkor december 30-ával a vágányzár megszűnne. Ez a válasz a miértre. A Nemzeti Atlétikai Központ beruházásához szükséges vágányzár időtartama a Kvassay híd felújítása miatt érvényben lévő vágányzári időszakot meghaladja, tehát meghaladja a december 30-át. A közbeszerzési eljárásban nyertes ajánlattevő által benyújtott műszaki ütemterv szerint a vágányzári időszakról a szakmai egyeztetés folyamatban van. Tehát az ön előbbi konkrét kérdésére, a miértre meg tudom adni a választ, de a meddigre most nem tudok korrekt választ adni, konkrét választ adni, hiszen jelenleg folyik ennek az egyeztetése. [[Taps a kormánypártok soraiban.]]
Köszönöm szépen az államtitkár úr válaszát. Viszonválaszra megadom a szót a képviselő úrnak. Parancsoljon!
Köszönöm szépen. Köszönöm a választ, de nagy tisztelettel mondom, hogy gondolom, ön is belátja, hogy azért az nem egy elfogadható válasz a csepeliek számára, hogy bár arról volt szó, hogy december 31e után visszaáll a közlekedés, kiderült, hogy mégsem, és nem tudják megmondani, hogy mikor. Tehát meddig fog ez legalább nagyjából húzódni? Ezt valaki mondja már el! És én nem a magam nevében, hanem a csepeliek nevében mondom, hogy egyrészt elvártuk volna, hogy amikor ez kiderül, akkor kiállnak a sajtó elé meg a csepeliek elé, és elmondják, és nem találgatnunk kell, és valaki bocsánatot kér ezért, senki nem kért ugyanis bocsánatot meg elnézést, hogy nekünk ezt naponta el kell szenvednünk. És arra válaszoljon még, hogy ugye, azt nem kell majd megvárnunk, hogy megépüljön az 5-ös metró, és csak akkor tudunk a mostani ideiglenes végállomástól messzebb is bejutni, tehát olyan azért nem lesz, hogy hosszú éveken keresztül a Boráros térig mi pótlóbusszal tudunk bejutni, ezt azért kérem, hogy ígérje meg. Köszönöm szépen.
Köszönöm szépen, képviselő úr. Tisztelt Országgyűlés! Viszonválaszra megadom a szót Fónagy János államtitkár úrnak. Parancsoljon, államtitkár úr!
Kedves Képviselőtársam! Én úgy gondolom, hogy a Nemzeti Atlétikai Központ felépítése miatt nem kell bocsánatot kérni sem a fővárostól, sem a csepeliektől. Valóban, ez a második nagy fejlesztés jelent egy ilyen kellemetlenséget, és innen is kérem a csepeliek megértését, de bocsánatot engedelmével egy ilyen nagy fejlesztésért nem kérek. De a konkrét kérdésére a konkrét válasz: amennyiben vágányzár szükséges az atlétikai központ felépítése miatt, annak nem látom és nem látjuk akadályát, hogy azt követően a HÉV a föld alatti pálya elkészültéig a felszínen ismét a Boráros térre járjon, tehát a kötöttpályás közlekedés biztosítva lesz. Köszönöm, elnök úr. [[Taps a kormánypártok soraiban.]]
Megköszönöm az államtitkár úr válaszát. Tisztelt Országgyűlés! Emlékeztetem önöket, hogy az elfogadott házszabálytól eltérés értelmében az azonnali kérdések tárgyalása során a hatvanadik percet követően a miniszterelnök és a miniszter az azonnali kérdéseket nem köteles személyesen megválaszolni. Tisztelt Országgyűlés! Mindezek figyelembevételével munkánkat csak egy rövid szünet után tudjuk folytatni. Bejelentem, hogy Orbán Balázs államtitkár úr, miniszterhelyettes úton van, viszont a sorrend, az azonnali kérdések sorrendjének tartása miatt megvárjuk az államtitkár urat, és természetesen az azonnali kérdésekre fordítandó időkeret nem változik, tehát végigmegyünk; most itt az órát már természetesen megállítottuk. Köszönöm szépen. Tíz perc szünet. [[Közbeszólások és derültség az ellenzék soraiban.]] (Szünet: 13.18-13.21 Elnök: Jakab István Jegyzők: dr. Vinnai Győző és Arató Gergely)
Tisztelt Országgyűlés! Az államtitkár úr megérkezett. Bejelentem, hogy folytatjuk munkánkat. Tisztelettel köszöntjük az államtitkár urat. Tisztelt Országgyűlés! Tehát az időkeretünket figyelembe véve három perccel hosszabbítjuk meg az azonnali kérdések időtartamát. Tisztelt Országgyűlés! Dudás Róbert és Nunkovics Tibor, a Jobbik képviselői, azonnali kérdést kívánnak feltenni a Miniszterelnökséget vezető miniszter úrnak: „Meddig ERESZkedik le a hatalom erre a szintre?” címmel. Megadom a szót Dudás Róbert képviselő úrnak. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Amikor az ember azt hinné, hogy már nincsen lejjebb, akkor jön egy Szájer, és kiderül, hogy van. Egyvalaminél viszont tényleg nincsen lejjebb, az az önök álszentsége. Gondoljunk csak vissza Borkaira: példás családapa, csak éppen, ugye, tescós borral és Fekete Pákóval orgiázik, nem mondatják le. Kaleta Gábor: titokban hazahozzák a pedofil nagykövetet, jól megbüntetik 540 ezer forintra. Önöknek egy pedofil bűnöző 540 ezer forintot ér, egy zsák krumpli pedig 4,5 milliót. Ezen el lehetne gondolkodni! És akkor itt van Szájer József, aki azt mondta, hogy hosszú ideje vívódik, már őrlődik azon, ami egyébként a mostani politikában folyik mind Magyarországon, mind az Unióban. Önök ezt tudomásul veszik, megdicsérik egy Facebook-posztban, dicsérik egyébként az ő keresztény és konzervatív értékeit, értékrendjét, és hogy mindezt megalapozta, sőt ugye, ne felejtsük el, az Alaptörvényünk szülőatyja, ami azért már eleve ismét kétségeket vethet föl. A legdurvább viszont az, hogy önök erről az egészről mind tudtak. Önök folyamatosan hazudoznak, félrevezetnek, védenek orgiázókat, pedofilokat és ereszen gyakorlatozó pókembereket. Nem tudjuk, mennyi csontváz van még a szekrényben, államtitkár úr, de biztos vagyok benne, hogy önök ezt tudják. Na de menjünk előre! A múlt héten azzal a javaslattal álltam elő, hogy kötelező drogteszt legyen a parlamentben az országgyűlési képviselőknek és a kormánytisztviselőknek, mindenkinek, aki egyébként az ország érdekében és a magyar emberek érdekében megnyilvánul. Azt gondolom, ez alapvető lenne, hogy ilyenformán tisztítsuk meg a közéletet. Ezt be is fogjuk nyújtani. A kérdésem pedig az ön irányába az, hogy a kormány tudjae ezt támogatni. [[Taps a Jobbik soraiban.]]
Köszönöm. Tisztelt Országgyűlés! Megadom a szót Orbán Balázs államtitkár úrnak, miniszterhelyettesnek válaszadásra. Parancsoljon!
Köszönöm szépen a szót, elnök úr. Tisztelt Ház! Köszönöm szépen a türelmet, és bocsánat, hogy rám kellett várni. Úgy látom, hogy a napirend előtti felszólalásokat tulajdonképpen folytatjuk, amivel nincs is semmi baj, azért vagyunk itt. De akkor nekem is még egyszer el kell mondanom azt, hogy a mi politikai közösségünket a baloldal politikai közösségétől, amibe sajnálatos módon önök is beleértendők [[Derültség a Jobbik soraiban.]] , az különbözteti meg, hogy nálunk következménye van annak, ha valaki elfogadhatatlan dolgot tesz. Így történt ez Szájer József esetében is. Azt gondolom, hogy emellett intellektuálisan azért el kell jutnunk arra a pontra, hogy az egyéni bűnöket elválasztjuk fontos ügyek képviseletétől, és ilyen fontos ügy egyébként hazánk szuverenitása és függetlenségének védelme, ennek alkotmányos szintű jogi keretrendszerének a megteremtése. A napi csata, ami éppen zajlik, az európai uniós fronton zajlik, és arról szól, hogy vajon lehete politikai, ideológiai alapon zsarolni a költségvetési pénzekkel hazánkat. Szerintünk politikai hovatartozástól függetlenül erre a kérdésre a válasz az, hogy nem, és azt szeretnénk, ha ez egy pártpolitikai logikán túlmutató egyetértési pont lenne. Sajnos, az önök részéről ebben támogatást még nem tapasztaltunk. A drogliberalizáció ügyében meg a drogtesztek ügyében is itt egy kettős mércét látok. Önök vannak olyan politikai erőkkel szövetségben, amelyek teljes drogliberalizációt szeretnének hirdetni Magyarországon, nemcsak itt, a Házban, hanem mindenhol. Mi zéró toleranciát hirdetünk a droggal szemben, és ennek keretrendszere jelen pillanatban is adott. Köszönöm szépen a szót. [[Taps a kormánypárti padsorokban.]]
Köszönöm szépen a miniszterhelyettes úr válaszát. Viszonválaszra megadom a szót. Parancsoljon, képviselő úr!
Köszönöm, elnök úr. Államtitkár Úr! Nem ez volt a kérdés! Arra vonatkozott a kérdésem, hogy ha beterjesztjük a kötelező drogtesztet, akkor azt a kormánypárt támogatjae, mert miért ne támogatná. Ha nincs félnivalójuk és takargatnivalójuk, akkor kérem, támogassák ezt. Tisztítsuk meg a közéletet! Csak gondoljon bele: van olyan munkahely, ahol tudatmódosító hatása alatt lehet dolgozni? Létezik az, hogy autóvezetés közben valaki drogot fogyasszon? Mind-mind kizáró tényező [[Tessely Zoltán: Jó nagy bajban lesztek!]] ezeknél a területeknél. Akkor ez a magyar parlamentben kiváltképp kell, hogy így legyen. Ezért előrebocsátom, hogy a Jobbik képviselői lesznek azok, akik először alávetik magukat ennek a tesztnek, és mielőtt benyújtom, el kell hogy mondjam, hogy én már túl vagyok rajta, túl vagyok egy negatív teszten, és így ennek tudatában fogom ezt előterjeszteni. [[Közbeszólás a Fidesz soraiból. Szórványos taps a Jobbik soraiban.]]
Tisztelt Országgyűlés! Viszonválaszra megadom a szót az államtitkár úrnak. Parancsoljon!
Köszönöm szépen a szót. Tisztelt Elnök Úr! Köszönöm szépen a képviselő úrnak is a vallomását, én ezt örömmel és megnyugvással fogadom. [[Dr. Brenner Koloman: Bárcsak Szájer vallott volna harminc évvel ezelőtt!]] Azért több millió olyan ember van Magyarországon, aki felelősségteljes munkát tud végezni anélkül, hogy mindennap drogteszttel erősítené ezt meg. De hogyha ön ezzel nem ért egyet, akkor természetesen mi támogatjuk ez irányú törekvéseit. [[Közbeszólás a Jobbik soraiból.]] n csak arra az álszentségre szerettem volna felhívni a figyelmet, hogy valóban, egy botrányos esettel összefüggésben meg lehet ugyan próbálni politikai tőkét kovácsolni. [[Dr. Brenner Koloman: Ti csináljátok ezt folyamatosan!]] De közben azon küzdeni, hogy 2022-ben egy olyan közös ellenzéki listára fölkerüljenek, ahol önökön kívül csak olyan politikai erők vannak, amelyek nemhogy szigorúbb drogpolitikát, hanem drogliberalizációt, széles körű drogliberalizációt szeretnének, az több mint visszás. Nem nekünk kell ezzel kapcsolatban gondolkodni, hanem inkább önöknek kell a pozíciójukat átgondolni. [[Dr. Rétvári Bence: Így van!]] Köszönöm szépen a szót. [[Taps a kormánypárti padsorokban.]]
Köszönöm szépen az államtitkár úr válaszát. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni az emberi erőforrások miniszterének: „Hány embernek kell még meghalnia?” címmel. A miniszter úr távolléte miatt válaszadásra Rétvári Bence államtitkár urat, miniszterhelyettest jogosította fel. Öné a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársak! Mit csinál most és miért felel Kásler Miklós miniszter úr? 2010 után önök létrehoztak egy gigantikus minisztériumot, az Emberi Erőforrások Minisztériumát, ami felelt a felsőoktatásért, a közoktatásért, a szociális területért, a nyugdíjasrendszerért, a kultúráért, a családpolitikáért és az egészségügyért. Már akkor mondtuk, amikor létrehozták ezt a gigaszervezetet, hogy nem fog működni, mert nagyon fontos területeket ölel át ez a minisztérium.Majd láttuk, hogy Kásler Miklós kinevezése után folyamatosan vettek el területeket miniszter úrtól. Legelőször Palkovics Lászlóhoz, az innovációért és technológiáért felelős miniszterhez került a felsőoktatás és a szakképzés, majd a járvány első hullámának kitörésekor láttuk azt, hogy az egész minisztérium széthullik. Legelőször is Szijjártó Péter vette magához az eszközbeszerzéseket, és portyázókat és fürkészeket küldött széjjel a világban, és 300 milliárd forintot költöttek el úgy, hogy mái napig nem tudjuk, hogy mire. [[Menczer Tamás: Mái napig?]] [[13.30]] Aztán szeptemberben Novák Katalint kinevezték tárca nélküli miniszternek, Novák Katalin pedig elvitte a családpolitikát a minisztériumból. Közben májusban láttuk, hogy Pintér Sándor egyre nagyobb befolyásra tesz szert az egészségügyben: ő rendelte meg azt a tanulmányt, ami arról szólt, hogy hogyan alakítják át az egészségügyet, majd múlt héten az egész járványhelyzetre hivatkozva Pintér Sándorhoz került a kórház-átalakítás, az egészségügy átalakítása. A hatpárti egyeztetésekre Pintér Sándor hívja a politikai pártokat, a szakmai szervezeteket. Egy kérdésem van, államtitkár úr: mit csinál most Kásler Miklós, miért felel egyáltalán ő? Második tárca nélküli [[Az elnök a csengő megkocogtatásával jelzi az időkeret lejártát.]] miniszterüket úgy hívják, hogy Kásler Miklós. Várom válaszát.
Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót. Tisztelt Képviselő Asszony! Tisztelt Ház! Amikor önök még a baloldalon nem is gondolkoztak a járvány elleni védekezésről, Kásler Miklós miniszter úr, aki az egészségügyért is felelős miniszter, már akkor is felhívta erre mind a kormány, mind a közvélemény figyelmét, és létrehozta az első testületeket, amelyek ez ügyben információkat gyűjtöttek mind a járvány természetéről, mind a védekezés lehetőségéről; majd létrejött az operatív törzs, amelyet Pintér Sándor miniszter úrral közösen vezet Kásler miniszter úr. Tehát már akkor a koronavírus-járvány elleni fellépésről beszélt, amikor önök még teljesen más témákkal voltak elfoglalva, amikor az önök politikusai – mondjuk, Jávor Benedek még úgy beszéltek, hogy relatíve olcsó, ártalmatlan járvány, a koronavírus veszélyességét a média erősen eltúlozza, és még sorolhatnám azokat az idézeteket, amikor önök még bagatellizálták ennek a járványnak a fontosságát. Kásler Miklós és a többi kormánytag és az operatív törzs tagjai pedig már ekkor is a vírussal szembeni védekezéshez szervezték az egészségügyi és más hatóságok tevékenységét, tisztelt képviselő asszony [[Z. Kárpát Dániel: Majdnem sikerült! Meg az influenzaoltást is mindenkinek…]] és ez azóta is így zajlik. Az első hullámban sikeresen és eredményesen tudtunk védekezni. Ennek az egyik legfőbb biztosítéka az volt, hogy időben kezdtük el a védekezést, és a második hullámra is a nyár folyamán készültünk föl [[Közbeszólás az ellenzéki pártok padsoraiból: Semmit nem csináltatok!]] akár védőfelszerelésekkel, akár új eljárásrendekkel, akár az iskolák működési rendjének módosításával, fokozott fertőtlenítéssel, akár azzal, hogy az iskolákban a belépéskor testhőmérséklet-mérés van; azzal, hogy idejekorán elrendeltük mind az egészségügyi intézményekben, mind pedig a szociális intézményekben a látogatási tilalmat. Ezek mind-mind hozzájárultak ahhoz, hogy emberek egészségét, emberek életét tudtuk megvédeni, és ezekben nagy része volt Kásler Miklós emberierőforrás-miniszternek is. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Viszonválaszra megadom a szót képviselő asszonynak. Parancsoljon!
Tudja, államtitkár úr, nem védekeztek jól, és nem készültek fel a nyáron a második hullámra. Ma nincs minisztere az egészségügynek. Csak azt látjuk, hogy most már felel az egészségügyért Szijjártó, Palkovics, most már Varga Mihály is beállt a sorba, Pintér Sándor, és a legfontosabb területnek nincs minisztériuma és nincs minisztere. Államtitkár Úr! Ma Magyarországon nincs egészségügy, nem működik az egészségügy. A Covidra hivatkozva önök most leállították az egészségügyi ellátórendszert. [[Dr. Hoppál Péter: Jaj!]] Ha valaki ma orvoshoz akar menni, jóformán csak a magánszektorba tudja elvinni a gyerekét is, meg saját magával is oda tud bejutni az egészségügyi ellátórendszerbe. [[Közbeszólás a kormánypártok padsoraiból: Nem igaz!]] Államtitkár úr, évek óta követeljük, hogy legyen önálló minisztériuma az egészségügynek, és legyen hozzáértő szakember a minisztérium vezetője. Mit csinál egyáltalán Kásler Miklós? [[Az elnök a csengő megkocogtatásával jelzi az időkeret lejártát.]] Újra felteszem a kérdést [[Az elnök újból csenget.]] államtitkár úr. Köszönöm szépen, elnök úr.
Tisztelt Országgyűlés! Viszonválasz illeti meg államtitkár urat, miniszterhelyettest. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Azért kérem, ne mondjon ilyeneket, hiszen Kásler Miklóst még az ellenfelei, politikai ellenfelei is elismerik, hogy ha valakinek van tapasztalata a magyar egészségügyből orvosként, kórházvezetőként, akkor neki van. Még az önök oldalán, még az önök vezetője, Gyurcsány Ferenc is elmondta, hogy orvosilag elismeri azt, amit Kásler Miklós tett. Ne mondja azt, hogy Korózs Lajosnak vagy bárkinek az ellenzéki oldalon vagy bárhol nagyobb szakértelme lehetne. Ne haragudjanak, önöknek az egész baloldalon egyetlenegy orvost nem sikerült a parlamentbe bejuttatni, önöknek ennyire fontos a magyar egészségügy. Egyetlenegy orvos végzettségű képviselő sincs már, nem az első ciklus óta… [[Z. Kárpát Dániel: Nálatok meg egy ilyen államtitkár válaszol… Ez nem szakmai…. Ne viccelj már!]] , már nem az első ciklus óta a parlamentben. A Fidesz-KDNP-oldalon több is van, Kásler Miklós pedig az egyik leginkább elismert orvos volt Magyarországon, köszönhetően a több évtizedes pályájának, tisztelt képviselő asszony. Azt pedig felháborítónak tartom, amit ön itt a magyar orvosokról és ápolókról mondott, mintha direkt módosították volna az eljárási rendelkezést, hogy azokat a műtéteket, amelyek halaszthatók, amelyek nem jelentenek életveszélyt [[Az elnök a csengő megkocogtatásával jelzi az időkeret lejártát.]] nem jelentenek jelentős egészségromlást, azokat később tennék meg. Más országokban, ne haragudjon, az áttétes rákbetegségeket sem [[Az elnök újból csenget.]] tudják már gyógyítani kórházakban, mondjuk, Franciaországban, ehhez képest Magyarországon ezek az ellátások továbbra is folynak. Elismerés a magyar orvosoknak és ápolóknak. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Sebián-Petrovszki László, a DK képviselője, azonnali kérdést kíván feltenni a külgazdasági és külügyminiszter úrnak: „Nemzetbiztonsági kockázat?” címmel. Miniszter úr távolléte miatt válaszadásra Menczer Tamás államtitkár urat, miniszterhelyettest jelölte ki. Parancsoljon, öné a szó.
Köszönöm szépen, elnök úr. Tisztelt Ház! Szájer József bukása kapcsán azzal kezdeném, hogy eszemben sincs felróni neki, hogy milyen buliban vett részt, vagy hogy milyen a szexuális orientációja. Én lennék az utolsó, aki ilyet tenne. Soha nem volt akkora nagy jelentősége annak a mondatnak, amit mi olyan sokszor elmondunk, önök meg olyan sokszor próbálnak ezzel szembejönni, hogy az, hogy kinek milyen a magánélete, hogyan éli az életét és kit szeret, az az ő dolga, és ebbe a kormánynak sincs, mint ahogy senki másnak nincs beleszólása. Felnőtt meleg férfiként azért annyi problémám van ezzel a dologgal, hogy részt vett egy olyan pártnak, a Fidesznek a vezetésében, amely ellenzékben is már és az elmúlt tíz évben is folyamatosan az LMBTQ-közösség elleni akciókkal, hecckampányokkal töltötte az idejét, illetve törvénymódosításokból csak az elmúlt fél évben is itt volt előttünk kettő, akár az örökbefogadásról, akár az úgynevezett 33. cikkelyről beszélünk. Lehetne arról hosszan beszélni, hogy a lépten-nyomon hangoztatott keresztény-konzervatív ideológiát hogyan köpte szembe Szájer Józsefnek az akciója, pont akkor, amikor a saját kormánya próbálja mindenki torkán lenyomni azt, hogy hogyan éljen, hogyan szeressen, hogyan alapítson családot [[Közbeszólás a kormánypártok padsoraiból: Nem igaz!]] , és mi számít családnak. De nem erről szeretnék most igazából beszélni, hanem ennek egy másik vetületéről. Arról, hogy nem az a gond Szájer Józseffel, hogy hogyan éli az életét, vagy milyen a szexuális orientációja, hanem hogy azzal, hogy ezt eltitkolta, ezzel nemzetbiztonsági kockázatot jelentett. Nemzetbiztonsági kockázatot jelentett azért, mert zsarolhatóvá vált, sőt zsarolhatóvá vált a kedves felesége is, akármennyire nem élnek esetleg szoros kapcsolatban. Minderről önöknek, a kormánynak tudnia kellett tudnia kellett egyfelől azért, mert el is mondják, hogy 30 éve tudjuk Jóskáról idéztem most egészen pontosan , hogy 30 éve ez van, de tudnia kellett a nemzetbiztonsági szolgálatok felügyeleteképpen is. Kérdezem ezért, mérlegeltéke önök valaha, hogy milyen nemzetbiztonsági [[Az elnök a csengő megkocogtatásával jelzi az időkeret lejártát.]] kockázatot jelent Szájer József, és hogy a zsarolhatósága ellenére hogyan kerülhetett azokba a pozíciókba, amiket betöltött évtizedeken át. Köszönöm szépen.
Köszönöm. Tisztelt Országgyűlés! Megadom a szót Menczer Tamás államtitkár úrnak. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Egyvalamiben kétségkívül egyetértek önnel: engem a legkevésbé sem érdekel az, hogy valakinek a hálószobájában mi történik; ez önre is értendő. De ha ezt mindenképpen itt kívánja megbeszélni, erre is van lehetőség. Tisztelt Képviselő Úr! Tisztelt Ház! Ami a kockázatot illeti, a magyar kormány nem zsarolható, ugyanis hogyha zsarolható lenne, amire ön és az ön elvbarátai próbálnak utalni, akkor most elállna attól a vétótól, amely vétót egyébként korábban jelzett. De biztos feltűnt önnek is, és mindenkinek a baloldalon, hogy nem ez történik. Ami pedig a kockázatokat illeti, természetesen az erre szakosított magyar szervek a jogszabályoknak megfelelően végzik a munkájukat. De ha már kockázatok, én egészen más típusú kockázatot látok, tisztelt képviselő úr. Ha már kockázat: az ön vezetője 2006-ban a magyar emberek közé lövetett gumilövedékkel a rendőrségen keresztül, pontosabban, a rendőrök végezték ezt a munkát, fejmagasságban. Ami kockázat és arcátlanság, az az, hogy önök egyáltalán nem támogatják, de nemhogy nem támogatják, gátolják a koronavírussal kapcsolatos járvány elleni védekezést, ami nemhogy kockázat, egészen egyszerűen arcátlanság, az elmúlt harminc év egyik legnagyobb arcátlansága. És ami kockázat, és szintén arcátlanság, az az, hogy szintén az önök oldalán a kispesti maffia folyamatosan tevékenykedik, dacára annak, hogy ők is lebuktak. [[13.40]] Igazi ingatlancézárokról szerezhetünk ismereteket, valódi kokainistákról, liftaknában landoló pénzkötegekről és egyebekről, és mindezeknek semmi következménye nincs. A mi oldalunkon minden olyan eseménynek van következménye, ami elfogadhatatlan. Ez a különbség. [[Taps a kormánypárti padsorokban. Z. Kárpát Dániel: A letelepedési kötvény?]]
Megköszönöm államtitkár úr válaszát. Viszonválaszra megadom a szót képviselő úrnak. Parancsoljon!
Köszönöm szépen. Államtitkár úr, kicsit olyan, mintha nem tudnám megkülönböztetni Gizikét a gőzekétől. Én teljesen más dolgokat kérdeztem öntől, és ön egészen másra válaszolt. Lehet ilyet játszani, csak ezt ne hívjuk úgy, hogy felelős magatartás a kormány részéről. Én arra kérdeztem rá egész konkrétan, hogy van itt egy 30 éves politikai karriert befutó vezető fideszes, Fidesz-frakcióvezető, Országgyűlés alelnöke, európai parlamenti képviselő, a néppárti frakció alelnöke, aki egészen világosan zsarolható volt, lehet, hogy nemcsak a külföldi kormányok és a külföldi szakszolgálatok miatt, és nemcsak ők tudták zsarolni, de zsarolhatta, urambocsá, a saját pártja, vagy a saját pártjának a vezetése is a kezében tarthatta. Kérdezném még egyszer, hogy ez felmerülte önökben. Vagy máshogy teszem fel a kérdést: lehet, hogy tudatosan azért kapta Szájer József ezeket a pozíciókat, mert önök által, a Fidesz-vezérkar által kézben tartható volt? Hány olyan ember van még önöknél, az önök csapatában, aki ezért vagy másért szintén zsarolható, de mégis ez nem kizáró ok volt, hanem ez volt a kritérium, hogy odakerüljön, ahova? Köszönöm szépen. [[Taps a DK soraiból.]]
Tisztelt Országgyűlés! Viszonválasz illeti meg államtitkár urat. Parancsoljon!
Köszönöm szépen a szót. Tisztelt Elnök Úr! Tisztelt Ház! Ha jól értettem képviselő úr kérdését, azt kérdezi, hogy a Fidesz mint kormánypárt szoktae zsarolni a tagjait. A válaszom az, hogy nem. Köszönöm szépen. [[Derültség és taps a kormánypárti padsorokból.]]
Köszönöm szépen államtitkár úr válaszát. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a pénzügyminiszter úrnak: „Miért beszélnek mellé?” címmel. A miniszter úr távolléte miatt válaszadásra Tállai András államtitkár urat, miniszterhelyettest jogosította fel. Öné a szó, képviselő asszony.
Köszönöm a szót, elnök úr. Tisztelt Államtitkár Úr! Múlt héten természetesen online formában találkoztam a hét nagy nyugdíjasszervezet vezetőjével és a 300 ezer tagot számláló Nyugdíjas Szakszervezetek Egyeztető Tanácsával. Közösen tekintettük át a nyugdíjas-társadalom helyzetét. A szervezetek vezetői is rámutattak arra, hogy az idősek egyre jobban elszegényednek, a bőrükön érzik az élelmiszerárak brutális emelkedését, ami egyáltalán nem jelenik meg a nyugdíjak emelésében. Ráadásul a nyugdíjak növekedése nemcsak a tényleges nyugdíjas fogyasztói kosár inflációjánál alacsonyabb, de rettentően leszakad a bérek növekedésétől is. Sérelmezik, hogy miközben a járvány az időseket sújtja a legjobban, a kormány ebben az évben semmit, de semmit nem tett értük.Múlt héten egy kis segítséget kértem a kormánytól és öntől is, hogy hozzák előbbre a 13. havi nyugdíj kifizetését mindössze két hónappal, fizessék ki még most, karácsony előtt. Ez a lépés nagyon sok nyugdíjasnak segített volna. Segített volna egyrészt abban, hogy esetleg karácsonykor legyen elegendő élelem az asztalukon, másrészről pedig egy kis karácsonyi ajándékot tudtak volna venni az unokájuknak, ugyanis a nyugdíjasok, az idősek adni szeretnek. Legalább lett volna egy kis örömük a karácsony körül. A kérdésemre mi volt a válasz? Egyrészt ön nem válaszolt, másrészről pedig nevetgélt, gyakorlatilag kinevette a magyar társadalom egynegyedét, akik egy egész életet ledolgoztak. Államtitkár úr, ismételten megkérdezem, hogy kifizetike még most, karácsony előtt a 13. havi nyugdíj előrehozott részletét. A másik kérdésem pedig az, hogy a Magyar Nemzeti Bank jövőre 3,5 százalék inflációt jelzett előre, önök pedig a nyugdíjakat jövőre januárban csupán 3 százalékkal akarják növelni miért teszik ezt? [[Taps a Jobbik soraiból.]]
Köszönöm, képviselő asszony. Tisztelt Országgyűlés! Megadom a szót Tállai András államtitkár úrnak, miniszterhelyettesnek. Parancsoljon!
Köszönöm szépen, elnök úr. Tisztelt Képviselő Asszony! Először is azt az állítását kell cáfolnom, hogy én kinevettem a nyugdíjasokat. Nagyon sajnálatosnak tartom, hogy ön 66 éves politikusként, nőként ehhez folyamodik, hogy kamuvideót készít a képviselőtársáról, azt próbálja bizonygatni, hogy én a felszólalásom közben a nyugdíjasokon nevettem, miközben egyébként itt a jegyzőkönyv bizonyítja, hogy nem így van, hiszen Z. Kárpát Dániel felé fordultam, és őt figyeltem, hogy mit mond nekem, és istenigazában rá nevettem. Ezt ő biztos tudja tanúsítani. [[Z. Kárpát Dániel: Meghatározóan.]] Nem értem ezeket a politikai módszereket, de ön tudja, hogy nyugdíjaskorában milyen módszerekhez folyamodik.Először is egy jó hírrel kell kezdenem: a decemberi nyugdíjakat a nyugdíjasok előbb kapták meg. Akinek bankszámlára érkezik, a hó 12. napja helyett 2-án már megkapta ezt a nyugdíjat, pontosan azért, hogy tudjon karácsonyra vásárolni. Akik pedig postai úton kapják meg, ettől az időponttól kezdődik a nyugdíjak átadása számukra. Ezzel pontosan azt bizonyítja a kormány, amit ön kér. Ön persze ellenzéki politikusként könnyedén mondja azt, hogy de még a 13. havi nyugdíjat is hozzuk előre, ön nem felel a költségvetés egyensúlyáért, nem felel a költségvetési hiányért, nem felel a nemzetközi megítélésért. Önnek persze igaza van, és ebben egyetértünk ezek szerint, hogy a 13. havi nyugdíjra szükség van, és a kormány azt mondja, hogy a 13. havi nyugdíjat vissza kell adni a nyugdíjasoknak, vissza kell adni olyan formában, hogy az első egynegyedét 2021 év elején, 2022-ben a felét, és 2023-ban pedig az utolsó negyedet. Erről beszéljünk inkább, hogy a 13. havi nyugdíjat végre a jelenlegi kormány visszaadja. Köszönöm szépen. [[Taps a kormánypárti padsorokból.]]
Köszönöm államtitkár úr válaszát. Viszonválaszra megadom a szót képviselő asszonynak.
Államtitkár úr, lehet, hogy én nem felelek a költségvetésért, de felelek a nyugdíjasokért. Ön arról beszél, hogy most milyen nagy jótéteményt tettek, mert két héttel előbbre hozták a decemberi nyugdíj kifizetését. Mit értek el ezzel? Legfeljebb azt, hogy szegény nyugdíjasok előbb elköltik azt a kevés pénzt. Egy kis segítség az lett volna, ha két hónappal előbbre hozzák a 13. havi nyugdíj első részletének a kifizetését. Akkor lett volna egy kicsit több pénzük decemberben, de így nincs a nyugdíjasoknak. Államtitkár úr, önnek fogalma sincs arról, hogy mi az, amikor a hónap közepére az a kevés nyugdíj elfogy, amikor a nyugdíjas azon gondolkodik, hogy honnan tudja kiegészíteni. És ön arról beszél, hogy én nem érzek felelősséget a költségvetésért?! Ha azt nézzük, önök sem teljesen értenek, amikor szórják a milliárdokat. Nézzük meg, hogy a járványidőszak után mennyi milliárdot szórtak szét a saját oligarcháiknak, mennyit szórtak szét luxusturizmusra és hotelek fejlesztésére és mi minden másra! Ezeket kellene abbahagyni, államtitkár úr! [[Taps a DK és a Párbeszéd soraiból.]]
Tisztelt Országgyűlés! Viszonválasz illeti meg államtitkár urat, miniszterhelyettest. Parancsoljon!
Köszönöm szépen, elnök úr. Tisztelt Képviselő Asszony! A Fidesz 2010-ben azt vállalta, hogy megőrzi a nyugdíjak vásárlóértékét. Nehogy azt gondolja, hogy ez akkor olyan könnyű ígéret volt. Azért nem volt könnyű ígéret, mert az ön szövetségestársuk, Gyurcsányék és Bajnaiék Medgyessyvel együtt nem tudták teljesíteni két cikluson keresztül, 8 százalékkal csökkent az idő alatt a nyugdíjak vásárlóértéke. Jelenleg a Fidesz-kormány alatt minden évben teljesül, hogy a nyugdíjak magasabb összegűek, mint az áremelés mértéke. Az elmúlt tíz évben éppen 10 százalékkal növekedett a nyugdíjak vásárlóértéke, és azt tudom önnek ígérni, hogy 2021-ben 3 százalékos inflációval és nyugdíjemeléssel számolva ugyanúgy teljesülni fog, hogy a nyugdíjak vásárlóértékét a jövő évben is meg fogjuk őrizni. Köszönöm szépen. [[Taps a kormánypárti padsorokban.]]
Köszönöm szépen államtitkár úr válaszát. Tisztelt Országgyűlés! Kocsis-Cake Olivio, a Párbeszéd képviselője, azonnali kérdést kíván feltenni a Miniszterelnökséget vezető miniszter úrnak: „Mi folyik itt?” címmel. Miniszter úr távolléte miatt válaszadásra Orbán Balázs államtitkár urat, miniszterhelyettest jogosította fel. Öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Egy nagyon egyszerű kérdésem lesz a Szájer-botránnyal kapcsolatban. Az a kérdésem, hogy ki hazudott. Szájer József hazudott, vagy a Fidesz hazudott? Ugyanis Szájer József november 29-én lemondott, és lelki okokra hivatkozott. Azt nyilatkozta, hogy hosszabb ideje tartó gondolkodás végére tesz ezzel pontot. Azt nyilatkozta, hogy egy ideje a napi politikai küzdelemben való részvétel már egyre nagyobb lelki terhet jelentett számára. [[13.50]] A Fidesz is így kommunikált: azt írta a Fidesz a központi Facebook-oldalára, hogy Szájer Józsefnek döntő szerepe volt abban, hogy a magyar polgári konzervativizmus és kereszténydemokrácia elfoglalhassa az őt megillető helyét Európában. Nem volt itt szó semmilyen brüsszeli incidensről. Majd pár nap múlva kiderült, hogy Szájer József részt vett egy illegális szexpartin, vagyis nem lelki okok miatt mondott le. Valaki itt hazudott. Tisztelt Államtitkár Úr! Önök tudtak Szájer József illegális szexpartijáról vagy nem? Ha tudtak, miért hazudtak? Ha nem tudtak, akkor Szájer József hazudott önöknek és a magyar embereknek? Tehát ki hazudott, államtitkár úr? Végre egyszer az életben legyenek őszinték, és árulja el, hogy ki hazudott ebben az ügyben! Várom a válaszát.
Köszönöm. Tisztelt Országgyűlés! Megadom a szót Orbán Balázs államtitkár úrnak, miniszterhelyettesnek. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Ha velünk tartott a mai napon, többször is elismételtük azt, hogy sajnáljuk és elfogadhatatlannak tartjuk azt, ami történt, de annak, ami történt, politikai következménye volt. Azt gondoljuk, hogy egy normálisan működő országban, ha valaki politikai botrányba, elfogadhatatlan cselekedetekbe keveredik, akkor meg kell lennie annak a következményének. Ez egy sokkal szerencsésebb ország lenne, ha ez minden politikai oldal esetében így lenne. Az a helyzet, hogy amikor önök ezeket a kérdéseket megfogalmazzák velünk kapcsolatban immáron sokadik alkalommal, akkor én nem tehetek mást, mint azt, hogy ennek a kettős mércének a létére felhívom a figyelmet, mert azért mégiscsak úgy áll, hogy nálunk vannak következményei az ehhez hasonló ügyeknek, az önök esetében pedig nincsenek. [[Z. Kárpát Dániel: Olyan nehéz lehet ezt ennyiszer elmondani!]] Amikor nem ezekkel a kérdésekkel kapcsolatban kérdez engem, akkor ön a legtöbbször budapesti ügyekkel kapcsolatban szokott kérdezni, amit itt korábban Menczer államtitkár úr mondott. Nem érzik a disszonanciát? Hogy vannak jelen pillanatban megválasztott városvezetők, akik pozícióban vannak, teljesen egyértelmű drogügyletbe keverednek, teljesen egyértelműen korrupciós ügyekbe keverednek, és ott vannak. És Karácsony Gergely, az ön pártelnöke, illetőleg önök egyetlenegy szót nem szólnak, hanem tapsolnak a közös listára, és alig várják, hogy a Gyurcsány Ferenc által meghatározott ellenzéki listán 2022-ben is ott szerepelhessenek. Hol van itt az egyenlő mérce? Tehát azt gondolom, hogy ha van sepregetnivaló, akkor az inkább az önök háza táján van. Köszönöm szépen a szót. [[Taps a kormánypártok soraiban.]]
Köszönöm szépen, miniszterhelyettes úr. Viszonválaszra megadom a szót a képviselő úrnak. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Nem válaszolt a kérdésre: ki hazudott ebben az ügyben? Önöknek hazudott Szájer József, vagy már önök tudták ezt, és önök hazudtak a magyar embereknek? Legyen olyan kedves, egyszer az életben próbáljanak meg őszinték lenni, és árulják el, hogy ki hazudott ebben az ügyben! Ha önök továbbra is kormányozni akarnak, bizalmat akarnak, akkor árulják el, hogy ebben az ügyben ki hazudott! Ami pedig a következményeket illeti: tisztelt államtitkár úr, tudja, hogy hogy lett volna ez helyes? Úgy, ha kiáll Szájer József önökkel együtt, elmondja, hogy mi történt, elmondja, hogy vállalja a következményeket, és lemond. De nem ez történt. Hazudoztak összevissza, majd amikor ez kiderült, akkor mondott le, és akkor kezdett el arról beszélni, hogy pontosan mi történt. Ez az igazság, államtitkár úr. Tehát az a kérdés, még egyszer, hogy ki hazudott ebben az ügyben. Egyszerű a kérdés, és nem kell itt beszélni arról, hogy mi van a fővárossal, nem kell itt beszélni arról, hogy mi van az ellenzékkel, egy őszinte kérdésre kell válaszolni, amire a magyar emberek is kíváncsiak: ki hazudott a Szájer-botrány ügyében, tisztelt államtitkár úr?
Tisztelt Országgyűlés! Viszonválaszra megadom a szót az államtitkár úrnak. Parancsoljon!
Tisztelt Képviselő Úr! Értékelem a retorikai fordulatait, és hogy megpróbált valahogy fából vaskarikát ácsolni, de azért mégiscsak arról van szó, hogy ha a mi politikai oldalunkon valaki elfogadhatatlan dolgot tesz, akkor annak megvan a következménye, jelen esetben a lemondás és a közjogi pozícióból való visszavonulás. Mi ezt tudomásul vesszük. Mégiscsak arra kell itt választ találni, és az azonnali kérdések és válaszok órájában talán ezt én is fel tudom önöknek tenni, hogy az önök politikai oldalán mi lesz a helyzet. Ön hogy tudja ezeket a kérdéseket feltenni nekünk, miközben oldalra fordul, hátrafordul, saját párttársaival beszélget, és ott nincsenek rendben a dolgok? [[Bangóné Borbély Ildikó közbeszól.]] Ezt hogy lehet megcsinálni, képviselő úr? Szerintem ez nem korrekt, és akkor járunk el helyesen, meg az egész magyar politikai közélet akkor jár el helyesen, ha minden politikai oldal rendet tart a maga helyén. Mi, jelentem, rendet tartunk a magunk oldalán, önök pedig ezt nem teszik meg. [[Taps a kormánypártok soraiban. Bangóné Borbély Ildikó: Ez a rend?]]
Köszönöm szépen a miniszterhelyettes úr válaszát. Tisztelt Országgyűlés! Pócs János, a Fidesz képviselője, azonnali kérdést kíván feltenni a pénzügyminiszter úrnak: „Miért az emberekkel akarja megfizettetni a baloldal a válság veszteségeit?” címmel. A miniszter úr távolléte miatt válaszadásra Tállai András államtitkár urat, miniszterhelyettest jogosította fel. Képviselő úr, öné a szó.
Köszönöm szépen, elnök úr. Tisztelt Államtitkár Úr! Amíg a kormány igyekszik minden tőle telhetőt megtenni a koronavírus-járvány okozta gazdasági válság miatt nehéz helyzetbe került családokért, vállalkozásokért, addig a baloldali önkormányzatok további terheket rónak rájuk. Jászberény ballikos polgármestere, Budai Lóránt például arcátlan módon a rendkívüli jogrend újbóli bevezetésével emelte meg az iparűzési adót és még két új adónemet, a telekadót és az építményadót. A válság közepén így minden jászberényi vállalkozás több adót fizet, és minden jászberényi család százezres nagyságrendű pluszkiadással számolhat. Ez felháborító, és ez a lépés nemcsak Jászberényre igaz. Mondhatnánk sorban: Miskolc, Eger, Ózd, Gyöngyös, Vác, Baja, Budakalász, és még a leggazdagabb magyar város, Budapest több kerületi önkormányzata is mind adókat, bérleti és szolgáltatási díjakat emel vagy vezetett be a közelmúltban, többletterheket róva ezzel a magyar emberekre. A mostani válságot nem a magyar emberek okozták, ezért nem engedhető meg, hogy annak árát a baloldali önkormányzatok velük fizettessék meg. A baloldal pontosan ott folytatja, ahol tíz éve a Gyurcsány-Bajnai-kormány abbahagyta. A válságot ismét adóemelésekkel kezelik, amibe 2010-ben majdnem belerokkant az ország. Ennek az elképesztő folyamatnak gátat kell szabni, ezért a kormány újabb gazdaságvédelmi és családvédelmi intézkedést rendelt el. Megtiltja az önkormányzatoknak, hogy 2021-ben megemeljék a helyi és a települési adókat, új adókat vezessenek be, illetve eltöröljék az eddigi adókedvezményeket. Kérdezem tisztelettel az államtitkár urat: milyen intézkedésekkel igyekszik a kormány mérsékelni a gazdasági válság hatásait? Mennyi adóbevételről mondott le eddig az állam a válságkezelési intézkedéseivel? [[Az elnök a csengő megkocogtatásával jelzi az időkeret leteltét.]] Miért látták indokoltnak az önkormányzatok adóemelésének befagyasztását? Várom a megtisztelő válaszát. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Tállai András államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! A probléma onnan ered, hogy kétféle gondolkodásmód van az ország irányításáról, a települések irányításáról, a gazdaságpolitikáról, a költségvetési politikáról és bizony a válság kezeléséről is. Ez a kétféle gondolkodásmód abban különbözik, hogy míg a Fidesz-KDNP-kormány válsághelyzetben is a munkahelyek megtartása és a munkahelyek teremtése mellett kardoskodik, és a döntéseket ebből a szempontból hozza meg, addig a baloldal, ha hatalomra jut, egyrészt a jobboldali konzervatív önkormányzat vagy kormány által meghagyott pénzt és forrásokat elkölti minél hamarabb, és azt követően pedig, látva, hogy baj van és a hiányt be kell tömni, azonnal adóemelésben gondolkodik. Adóemelésben gondolkodik a baloldal akkor is egyébként, ha nincs válsághelyzet, nincs nehezebb helyzet, hiszen a válságban nehezebb a helyzete az önkormányzatok költségvetésének, az önkormányzatok gazdálkodásának is. Eleve kevesebb adóbevétel jön be, és más kiadásokra is kell adni, félretenni; járványügyi kiadásokra gondolok itt elsősorban. Ezért kell rávenni az önkormányzatokat, a baloldali önkormányzatokat, amelyek már megtették vagy meg akarják tenni az adóemelést, ezért volt szükség a különleges jogrendben kormányrendelet által bevezetett intézkedésekre, amelyeknek az a célja, hogy nem engedik, hogy a baloldali önkormányzatok azt a fajta gondolkodásmódot érvényesíteni tudják, hogy csak az adóemelés a bajokra a megoldás. Ez nem igaz. Van más megoldás is. Köszönöm szépen. [[Taps a kormánypártok soraiban.]] [[14.00]]
Megköszönöm államtitkár úr válaszát. Viszonválaszra megadom a szót Pócs János képviselő úrnak. Parancsoljon!
Köszönöm, elnök úr. Államtitkár úr, ebből is látszik, hogy a baloldali városvezetők, ha ezt teszik a saját szülővárosukkal, akkor mit tennének az országgal. Az önkormányzati adóemeléseket tiltó kormányrendeletre az elmúlt napokban megérkeztek az első baloldali reakciók. Niedermüller Péter, Erzsébetváros polgármestere például kijelentette, hogy a rendelet ellenére keresztülviszik az adóemelési terveiket, egy rádióinterjúban elárulta azt is, hogyan fogják kijátszani a szabályokat, amit felháborítónak és érthetetlennek tartunk. [[Dr. Hoppál Péter: Szégyen!]] A főváros és Jászberény politikájából tudjuk, hogy az ilyen adóemelésekre valójában nem is volna szükség. Karácsony Gergely, Magyarország leggazdagabb városának vezetője százmilliárdos nagyságrendű állampapíron és több tízmilliárdnyi készpénzen ül, mégis durva emeléseket fontolgat. Jászberényben pedig az idén szeptemberben jóval több volt az iparűzésiadó-bevétel, mint amennyivel tavasszal számoltak; Jászberény város adóbevétele általában 3 milliárd forint közelében van, mégis folyamatosan megszorítanak, és adót emelnek. Tisztelt Államtitkár Úr! Miért ragaszkodnak ennyire a baloldali önkormányzatok az adóemelési elképzeléseikhez? Miért az emberekkel akarják megfizettetni a válság veszteségeit? Köszönöm.
Köszönöm, képviselő úr. Tisztelt Országgyűlés! Viszonválasz illeti meg államtitkár urat. Parancsoljon!
Köszönöm szépen. Tisztelt Képviselő Úr! Elfogadhatatlan, hogy az emberekre még nagyobb terhet kívánnak róni ezek az önkormányzatok. És ebből én is kiemelnék egyet, a Fővárosi Önkormányzatot, amiben teljesen elfogadhatatlan Karácsony Gergely gondolkodása, hogy az itt lévő vállalkozásokat külön, a fővárosban működő vállalkozásokat külön megadóztatja. Ezzel veszélybe sodorja a kormány adócsökkentő politikáját is, hiszen [[Z. Kárpát Dániel közbeszól.]] Magyarország megítélése ebben a tekintetben pozitív, hiszen a társasági adó a legkisebb mértékű, a személyi jövedelemadó az Európai Unióban a második legkisebb mértékű. Magyarországon az adóztatási környezet megfelelő, és befektetéseket csábít ide. Karácsony Gergely ezzel a felvetésével ezt veszélyezteti. Az ország megítélését veszélyezteti az adóemelési javaslatával. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Seszták Miklós, a KDNP képviselője, azonnali kérdést kíván feltenni az innovációért és technológiáért felelős miniszternek: „Hogyan segíti a veszélyhelyzetben a kormány a magyar gazdaságot?” címmel. Miniszter úr távolléte miatt válaszadásra Schanda Tamás János államtitkár urat, miniszterhelyettest jelölte ki. Öné a szó, képviselő úr.
Köszönöm a szót, elnök úr. Tisztelt Államtitkár Úr! A világjárvány miatt már tizedik hónapja élünk rendkívüli, embert próbáló időket a világon és Magyarországon is. Az életek megvédése ma az elsődleges feladatunk, ezért itt az Országgyűlésben is meg szeretném köszönni az egészségügyben dolgozók mindennapos áldozatos munkáját.Fontos az is, hogy a magyar gazdaság továbbra is állja a kihívásokat. Elmondhatjuk, hogy a bizonyos speciális helyzet mellett is ma Magyarországon stabil gazdasági környezet működik. A Fidesz-KDNP-kormány gazdaságvédelmi és munkahelyvédelmi intézkedései eredményesnek bizonyultak. Ezt jelzi többek között a munkanélküliség alakulása, az ipari termelés növekedése, amely a KSH adatai szerint az áprilisi mélyponthoz képest 66 százalékkal nőtt. A Statisztikai Hivatal adatai is ezt jelzik, hogy eddig sikerült a tömeges elbocsátásokat elkerülni. Tisztelt Államtitkár Úr! A munkahelyek megőrzése érdekében indította a kormány a járvány idejére a munkahelyvédelmi bértámogatási programját. Ez a munkahelyeket hosszabb távon is megvédheti. Így sikerült már több mint egymillió munkavállaló kilátásait, lehetőségeit javítani. Az őszi időszakban mintegy 4,5 millió volt a foglalkoztatottak száma. Ezekben a rendkívüli hónapokban a munkanélküliség alakulásával nemzetközi összehasonlításban is jól állunk. Az Európai Unióban szeptemberben az intézkedéseknek köszönhetően Magyarországon a negyedik legalacsonyabb volt a munkanélküliség. A bértámogatás, az adó- és járulékcsökkentés, a hitelmoratórium, a beruházásösztönző és hitelprogramok, a képzési támogatások tehát hatékonynak bizonyultak. Az elhangzottakra tekintettel kérdezem államtitkár urat: hogyan értékeli az elért eredményeket ezekben a rendkívüli időkben? Hogyan segíti a vészhelyzetben a kormány a magyar gazdaságot? Várom államtitkár úr megtisztelő válaszát. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megadom a szót Schanda Tamás János államtitkár úrnak, miniszterhelyettesnek. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! 2010 után is együtt jöttünk ki a válságból, és most pedig együtt újra sikerülni fog. Eredményesek a kormány gazdaságvédelmi intézkedései, a magyar gazdaság; csak hogy egy számot is mondjak: 11,3 százalékos növekedést ért el a harmadik negyedévben az előző negyedévhez képest. Ez a piaci elemzők várakozásait is meghaladóan kedvező adat, ez alátámasztja azt, hogy a járvány második hullámában is folytatni kell azokat a kormányzati intézkedéseket, amiket korábban megkezdtünk, azaz az adócsökkentésekre és a munkahelyek védelmére épülő gazdaságpolitikát. A harmadik negyedévben éves összevetésben a magyar gazdaság jobban teljesített, mint például az osztrák, a cseh, a portugál vagy a belga gazdaság. Tisztelt Képviselő Úr! A kormány a gazdaságvédelmi operatív törzs javaslatára meghozza a szükséges döntéseket, amelyek védik a munkahelyeket, és új lendületet adhatnak a gazdaságnak, és valóban ilyen volt a hitelmoratórium, az adócsökkentések, a nullaszázalékos, munkahelymegtartó hitelek, a bértámogatások, a munkahelyteremtő bértámogatások, a munkahelyvédő beruházási támogatásoknak, illetve az ingyenes képzéseknek és az egyéb lehetőségeknek a széles tárháza. A hitelmoratórium meghosszabbításáról és jelentős adóügyi könnyítésekről is születtek döntések az elmúlt időszakban, de érdemes kiemelni az egyszerűsítését a különböző pénzügyi intézkedéseknek: több helyen lehet elektronikusan fizetni, és olcsóbbá válik az ingatlanok ügyintézése. Köszönöm megtisztelő figyelmét.
Köszönöm szépen, miniszterhelyettes úr. Viszonválaszra megadom a szót képviselő úrnak. Parancsoljon!
Köszönöm a szót, elnök úr. Államtitkár Úr! Magyarország Kormányának legfontosabb feladata mindenekelőtt az életek védelme. Mindannyiunknak fontos azonban, hogy az élet védelme mellett a kormány segítse a gazdasági folyamatokat is, ezáltal támogatva a családok életét, boldogulását. A járvány második hulláma idején is számos intézkedést hozott a kormány a vállalkozók, a munkavállalók érdekében. A bértámogatások és a gazdaságvédelmi akcióterv egyéb intézkedései összesen már több mint egymillió munkavállaló talpon maradását segítették. Azt szeretnénk, hogy mire megérkezik a vakcina, és újraindul a világgazdaság, a magyar vállalkozások növekedésre kész, versenyképes állapotban legyenek. Akkor majd startra hát! Kérem a kormányt, hogy folytassa a munkavállalókat és a vállalkozókat támogató gazdaságpolitikáját, amihez a Kereszténydemokrata Néppárt részéről minden támogatást megadunk. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat, miniszterhelyettest. Parancsoljon!
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, különösen fontos az, hogy a járványhelyzetben is elkötelezettek vagyunk a munkaalapú társadalom építése mellett, hiszen az elmúlt tíz év pontosan azt bizonyította, hogy a magyar emberek munkából akarnak és munkából tudnak is megélni. Tisztelt Képviselő Úr! Az ön által elmondottakon túlmutatóan a kormány azt is fontosnak tartja, hogy ilyen helyzetben is tovább segítse a magyar embereket és a magyar családokat. Erről szól például a 13. havi nyugdíj visszaépítése, vagy erről szól az új otthonteremtési program keretében megvalósuló további támogatásoknak a rendszere, hiszen számtalan kedvezménnyel, áfakedvezménnyel, illetékkedvezménnyel kibővített támogatási konstrukciókkal segítjük a magyar családok otthonteremtését és az otthonaik minőségibbé tételét. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen miniszterhelyettes úr válaszát. Tisztelt Országgyűlés! Z. Kárpát Dániel, a Jobbik képviselője, azonnali kérdést kíván feltenni a pénzügyminiszter úrnak: „Meddig ERESZkedik le a hatalom erre a szintre?” címmel. Miniszter úr távolléte miatt válaszadásra Tállai András államtitkár urat, miniszterhelyettest jogosította fel. Öné a szó, képviselő úr. [[14.10]]
Tisztelt Elnök Úr! Tisztelt Ház! Bár nagy a kísértés, hogy az orgiákat övező hazudozásukról kérdezzem a kormánypárti képviselőket, azért itt volt egy érdekes miniszteri kiszólás: Varga pénzügyminiszter úr jelezte azt, hogy az idei költségvetési bevételek egy jó 1700 milliárdos nagyságrendekkel lesznek kisebbek a tervezettnél, emellett a költségvetési hiány is brutálisan elszállt, és azon uniós vétó terve, amit belengetett Magyarország Kormánya, nagyjából 2500 milliárd forintnyi uniós támogatás kiesését feltételezi, vagy ennyinek kérdőjeles a sorsa. Én magam azok közé tartozom, akik egyáltalán nem tekintik ingyenpénznek az Unióból ideérkező forrásokat, hiszen Magyarország a piacaival, a tagdíjával, a kieső vámbevételeivel azért a másik oldalát beletette ebbe a rendszerbe. Azt látjuk azonban, hogy miközben Magyarország Kormánya háborúzik most már mindenkivel a galaxisban, és a Szájer-féle Alaptörvényben a közpénz definícióját is úgy próbálja megváltoztatni, hogy a korrupciós csatornáit könnyebben tudja üzemeltetni, mégiscsak elfeledkezik egy nagyon széles társadalmi csoportról, mégpedig a magyar munkavállalókról, hiszen Orbán Viktor kormányfő szeptember közepére ígérte a második hullámos gazdaságvédelmi intézkedéseket, de ezzel mind a mai napig adós a kormány. Tállai államtitkár úr a leginkább adekvát személyiség a tekintetben, hogy megmondja, miért nem hozták ide ezt a csomagot. A magyarok kieső munkabérei tekintetében miért csak a munkavállalók 5, azaz öt százalékát tudták érdemben segíteni a nyugat-európai 25, illetve 30 százalékos példákhoz képest? A védekezési alapba miért fizetnek a bankok csak papíron? Miért nem fizetnek a multi cégek a közteherviselésnek megfelelő módon, miközben túlsarcolják az önkormányzatokat? Miért vesznek fel ennek nyakába 900 milliárdos devizahitelt? Egyáltalán meddig akarnak még háborúzni? A háborújuk árát meddig fizetik a magyar munkavállalók? És mikor szeretnének végre a legfontosabb feladatukkal foglalkozni, a magyar munkavállalók érdemi érdekképviseletével? Várom konkrét válaszait.
Köszönöm, képviselő úr. Tisztelt Országgyűlés! Megadom a szót Tállai András államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! A felszólaló a magyar kormány gazdasági döntéseinek hatását kritizálta a válsághelyzetre vonatkozóan, azt állítva, hogy a munkavállalókkal nem foglalkozott a kormány, és ezáltal nehéz helyzetbe hozta őket. Én azt gondolom, ezt alapjaiban lehet cáfolni. Azért lehet cáfolni, mert a gazdasági válság első hullámát illetően a magyar kormány volt az, aki a GDP több mint 20 százalékát szabadította fel arra a célra, hogy megmentse a magyar vállalkozásokat, a magyar gazdaságot. [[Z. Kárpát Dániel: Hány év alatt? Bangóné Borbély Ildikó: Hogyan jött ki ez a szám?]] Ez azt jelentette, hogy a munkahelyek megmentése érdekében jelentős állami támogatást adott a munkavállalók részére, majd pedig az új munkahelyek létesítésére szintén az ITM által kiírt pályázatokra lehetett benevezni. Ezt követően pedig a KKM irányításával új beruházásokat kezdett el finanszírozni a kormány.Úgy gondolom, a kormány nem háborúzik, hanem a magyar emberek érdekeit védi meg, és akkor, amikor ön ezt háborúnak nevezi az Európai Unióval szembeni vétót, a magyar kormányfő elmondta, valószínűleg meg fogjuk tenni , akkor az nem háború, hanem az a magyar emberek védelme, ugyanis az európai uniós forrásokat nem lehet más országok európai parlamenti képviselőinek gondolataira, felvetéseire bízni. Az európai uniós források minden Unió-tagot, -országot ugyanúgy megilletnek mindenféle politikai és egyéb feltétel nélkül. Köszönöm szépen. [[Taps a kormánypártok soraiban.]]
Köszönöm szépen miniszterhelyettes úr válaszát. Viszonválaszra megadom a szót képviselő úrnak. Parancsoljon!
Tisztelt Államtitkár Úr! Az a kérésem tisztelettel, hogy ne ködösítsenek ugyanúgy, mint az orgia részleteit és a hazudozást illetően. Én arról kérdeztem, hogy a magyar munkavállalókkal mikor kezdenek el foglalkozni. Önök ígértek egy őszi gazdaságvédelmi akciótervet. Hol van ez az akcióterv? Mikor kerül elénk? Én elmondtam, hogy a munkavállalók 5, azaz öt százalékát tudták eddig részben egy kicsit megtámogatni a kieső béreket illetően. Mikor kerül a sor, konkrét dátumot várok, a másik 95 százalékra? Hogy tud azonosulni azzal, hogy 150 ezer munkanélküli honfitársunk az önök rendszerében semmiféle ellátásra nem tarthat igényt? És hogy tud azzal azonosulni, hogy a hitelmoratórium eredeti tavaszi igénybevevőinek a létszámát a negyedére szorította le ez a kormányzat? Ez lenne, államtitkár úr, a munkavállalókkal való foglalatoskodás? Ez már a gazdaságvédelem, vagy lesz még rosszabb is, államtitkár úr? Köszönöm a figyelmet.
Köszönöm. Viszonválasz illeti meg államtitkár urat, miniszterhelyettes urat. Parancsoljon!
Köszönöm szépen. Hát, három perc alatt elég sok kérdést felvetett itt, végül eljutottunk a devizahitelesekhez. Ha megengedi, még egy témával visszatérnék az előző felvetésére, hogy miért volt szükség 900 milliárd forint felvételére. Ha önök figyelnék azt, hogy milyen a finanszírozási terve Magyarországnak, és figyelnék, hogy mennyi hitelt kell törleszteni 2021-ben, és ez a devizahitel vagy kötvény lényegében ezt pótolja, és olcsóbban, mint ahogy vissza kell fizetni 2021-ben a kölcsönt, akkor valószínűleg nem bírálnák. De ha esetleg végignéznék azt, hogy mely országok tették ezt meg az elmúlt időszakban, akkor sem illetnék kritizálással.Ami pedig a devizahiteleseket illeti: ez a kormány tett a legtöbbet azért, hogy megszűnjenek a devizahitelek, és azok a családok, amelyeket a Gyurcsány-Bajnai-kormány ilyen helyzetbe hozott, kijöjjenek a válságból, és újra normális életet tudjanak élni, ezért a kormányt kritika nem illeti. Köszönöm szépen. [[Taps a kormánypártok soraiban. Z. Kárpát Dániel: 13 ezer kilakoltatással?]]
Köszönöm szépen miniszterhelyettes úr válaszát. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni a Miniszterelnökséget vezető miniszter úrnak: „Már megint hazudtak? Hány embernek kell még meghalnia?” címmel. A miniszter úr távolléte miatt válaszadásra Orbán Balázs államtitkár urat, miniszterhelyettest jogosította fel. Bangóné Borbély Ildikó képviselő asszonyt illeti a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársak! November elején jelentette be Orbán Viktor, hogy folyamatosan fogják tesztelni a pedagógusokat, a szociális ágazatban dolgozókat és az egészségügyben dolgozókat; ezt tette úgy, hogy akkor az ellenzék már hónapok óta követelte a folyamatos tesztelést. Majd néhány hétig csend volt, és Gulyás Gergely november 19-én bejelentette, hogy 191 ezer embert fognak tesztelni, majd másnap György István már 370 ezer emberről beszélt, harmadnap Orbán Viktor meg 238 ezer ember teszteléséről kommunikált. A rendelet megjelent, nem volt tiszta az intézményeknek, hogy kik is tartoznak azok közé, akiket leszűrnek, majd múlt héten megtörtént a tesztelés. És láss csodát: hétvégén bejelentették egy kormánymegbízott által, hogy azonnal le is állították a folyamatos tesztelést. Államtitkár Úr! Maga a miniszterelnök úr mondta azt, hogy folyamatosan fogják ezeket a dolgozókat tesztelni. Mi is az ellenzék részéről azt mondtuk, hogy magát azt, hogy hol tart Magyarországon a járvány, úgy tudhatjuk meg, ha az első vonalban lévőket folyamatosan teszteljük. Államtitkár úr, mi történt a hétvégén, hogy önök egyetlenegy tesztelési folyamat után azonnal úgy döntöttek, hogy leállítják? Mi az oka ennek a leállításnak, és mi fog ezután történni? Most már nem fontos az első vonalban lévőknek a védelme? Mi történt a hétvégén, hogy önök nem tudják tovább tartani a tesztelési folyamatot? Mi tudjuk a választ, csak öntől szeretném hallani. Köszönöm szépen, elnök úr.
Köszönöm, képviselő asszony. Tisztelt Országgyűlés! Megadom a szót Orbán Balázs államtitkár úrnak, miniszterhelyettesnek. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Szeretném felhívni a figyelmét arra, hogy a valóság pont annak az ellentétje, amit ön mondott. Az elmúlt hetekben is zajlott a tömeges tesztelés Magyarországon, és ez a következő hetekben is így lesz. Az elmúlt hetekben bölcsődékben, óvodákban, nevelési-oktatási intézményekben, szociális intézményekben és egészségügyi intézményekben zajlott az antigénalapú tesztelés. Ez egyébként egy korábban soha nem látott szakmai és koordinációs együttműködés eredményeképpen tudott létrejönni. Az látszik az adatokból, hogy nem magasabb a pozitivitási arány szerencsére, mint amit gondoltunk, vagy mint más országokban, vagy mint más társadalmi csoportoknál. Egyébként ennek is köszönhető, hogy a Magyarország által egy főre vetítve végzett tesztelések száma az európai élmezőnybe került az elmúlt hetekben, és ahogy ön is említette, erről György István államtitkár úr és egyébként az operatív törzs az adatok kiértékelésével összefüggésben részletes és folyamatos tájékoztatást ad. [[14.20]] Most pedig, a héten az ügyfelekkel közvetlen kapcsolatba kerülő területi közigazgatási dolgozók csoportos tesztelése is elkezdődik. Úgyhogy folytatjuk azt a programot, amit vállaltunk, azt gondoljuk, hogy ez egy fontos program. A járvány elleni védekezéssel összefüggésben is Magyarországnak tesztelési kapacitások tekintetében nemzetközi összevetésben nincsen szégyenkeznivalója. Úgyhogy azt szeretnénk kérni, hogy ahelyett, hogy azt állítják, ami nem igaz, hogy a tömeges tesztelések időszaka véget ért, támogassák az ezzel összefüggő további erőfeszítéseinket is. Köszönöm szépen a szót. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! Viszonválaszra megadom a szót képviselő asszonynak. Parancsoljon!
Államtitkár Úr! Miniszterelnök úr azt mondta, hogy folyamatosan fogják szűrni, tesztelni ezeket a dolgozókat. A levél azt tartalmazza, hogy a koronavírus kimutatására alkalmas tesztelés egyelőre leállításra kerül. Nem folyamatos tesztelésről beszélünk, egyetlenegy tesztelési folyamatot elindítottak, és le is állították, államtitkár úr. A másik meg, hogy folyamatosan követeljük önöktől, hogy aki koronavírusban megfertőződik, az ne 60 százalékos táppénzre legyen jogosult, hanem 100 százalékos táppénzre. Az meg, amit önök mondanak a pedagógusokról, hogy majd a kormányhivatal eldönti, hogy tényleg a munkahelyén fertőződötte meg vagy nem: honnan az istenből tudja a kormányhivatal [[Dr. Hoppál Péter: Hogy beszélsz?]] [[Dr. Hoppál Péter: Hogy beszélsz?]] , hogy ott fertőződött meg vagy nem ott fertőződött meg?! (Dr. Hoppál Péter: Hogy beszélsz?) A másik meg, hogy felháborító [[Dr. Hoppál Péter: Hogy beszélsz?]] hogy önök még azt is lekommunikálják [[Dr. Hoppál Péter: Nem otthon vagy!]] hogy majd 60 százalékát megkapja a fizetésének, és majd ha a kormányhivatal eldöntötte, hogy ott fertőződött meg, akkor megkapja a maradék 40 százalékot. [[Dr. Hoppál Péter: Milyen kulturálatlan megszólalás ez?]] Államtitkár úr, szerintem ez mindennek a teteje, amit művelnek a dolgozókkal Magyarországon! Köszönöm szépen. [[Dr. Hoppál Péter: Istenkáromlás…]] Szerintem te ne vedd a szádra az Istent! [[Dr. Hoppál Péter: Szégyelld magad!]]
Tisztelt Országgyűlés! Képviselő asszonynak jelzem [[Bangóné Borbély Ildikó közbeszólása.]] az Isten nevét hiába fel ne vedd! [[Dr. Hoppál Péter: Ennyi!]] Kérem, ezt jegyezze meg! Ez a magyar Országgyűlés. Ezt mint református hívő ember visszautasítom. [[Bangóné Borbély Ildikó: Én is az vagyok, de én legalább…]] Kérem! [[Dr. Hoppál Péter: Szégyelld magad!]] Kérem! [[Tordai Bence: Nincs benne a házszabályban!]] Tisztelt Országgyűlés! Viszonválasz illeti meg államtitkár urat, miniszterhelyettes urat.
Ha megengedik, Tordai képviselő úrnak egy megjegyzés: attól még, hogy valami nincs beleírva a házszabályba, attól még képezheti közös nemzeti minimum ügyét. [[Bangóné Borbély Ildikó: Ezt ott kellene, abban a padsorban mondani!]] gyébként pedig, képviselő asszony, mielőtt belelovalja magát, azt szeretném kérni, tényleg a legnagyobb tisztelet megadása mellett, hogy fejezzék be a hazudozást. Tehát ha egyszer Korózs Lajos az önök padsorából azt állítja, hogy egyrészt statisztikát hamisít a járványban megfertőzöttekkel összefüggésben [[Bangóné Borbély Ildikó: Le van írva!]] másrészt kamuvideót forgatnak, akkor egy ilyen párt képviselőjeként azt mondani, hogy tömeges tesztelés nem történik Magyarországon, miközben éppen arról beszélek, hogy az elmúlt két hétben kiket teszteltünk tömegesen, és arról beszéltünk, hogy most pedig kik jönnek a sorban a következő tömegesen tesztelt csoportként. Az ön állítása és a valóság között a szakadék olyan nagy, hogy abba több kilométeren keresztül zuhannánk. Javaslom, hogy ne lépjünk bele. Köszönöm szépen. [[Taps a kormánypártok soraiból.]]
Köszönöm szépen miniszterhelyettes úr válaszát. Tisztelt Országgyűlés! 14 óra 23 perc van, az azonnali kérdések tárgyalásának végére értünk. Tekintettel arra, hogy egyetlen frakció sem kért elhangzásra kérdést, ezen napirendi pont tárgyalására nem kerül sor.Most a napirend utáni felszólalások következnek. Napirend utáni felszólalásra jelentkezett Rétvári Bence államtitkár úr, a KDNP országgyűlési képviselője. Megadom a szót.
Köszönöm szépen a szót, elnök úr. A huszárság az ezeréves magyar kultúra része, ennek megfelelően a huszárhagyományok őrzése, ápolása és továbbadása fontos kötelességünk.A huszár nem csupán a magyar könnyűlovas katona archetípusa, hanem nemzetünk egyik szimbóluma is. A huszár a hazafiság, a kitartás, a virtus és az önfeláldozásig terjedő bajtársiasság szimbóluma. A huszárság a magyar nép legszebb, leghősiesebb katonai erényeinek megtestesítője. Nagy Kálmán huszárezredes szerint, ha a huszár „felült ficánkoló, mozgékony, gyors, fáradhatatlan, szép magyar lovára, kezébe kapta a huszárkardot és visszaszállt belé az ősi magyar lovasszellem, akkor más ember, más katona, más férfi lett belőle: magyar huszár!” A huszárok virtuóz tettei a magyar művészetben számos helyen megjelennek, mesék, versek, énekek és anekdoták regélnek a huszárság bátor és hősies tetteiről. Szobrok, festmények és dísztárgyak örökítik meg a huszárok jellegzetes öltözékét, a leffentyűs csákóföveget, gazdagon zsinórozott dolmányt, szűk nadrágot, színes fonott övet, sarkantyús, rövid szárú csizmát és a bal vállon átvetett mentét. A magyar huszár 2017 óta hungarikum, kifejezi az összetartozást, az egységet és a nemzeti tudatot. Bár a huszárok már a török kortól kezdve harcoltak a csatatereken, azonban a huszárság az 1848-49-es forradalommal és szabadságharccal kötődik leginkább egybe. A szabadságharc csatáiban a huszárok kiemelkedő bátorságukról tettek tanúbizonyságot, sokszor ütközeteket döntöttek el. Hatvan, Tápióbicske, Isaszeg, Vác és Nagysalló, azaz a dicsőséges tavaszi hadjárat sikeres ütközetei nem valósulhattak volna meg nélkülük. Világszerte 34 nemzet állított fel huszárságot magyar mintára, sokszor magyar vezetéssel, magyar legénységből alkotva a huszárszázadokat. Lengyelországban Báthory István király, Oroszországban IV. Iván cár, Itáliában II. Viktor Emánuel király szervezte meg a huszárságot. Franciaországban, Hollandiában, Kanadában és az Egyesült Királyságban is vannak ma is aktív szolgálatban lévő huszáralakulatok. A huszárok Európa-szerte a kor katonai elitegységeit képezték. A huszárhagyományok őrzésére, ápolására és továbbadására a rendszerváltozást követően hagyományőrző alakulatok jöttek létre Magyarországon. Mindez azért is különösen fontos, mert minden magyar gyermek készített már huszárcsákót, vagy kardozott úgy, mint a legendás huszárok. Köszönettel tartozunk azoknak, akik újraindították a huszárhagyományt. Köszönjük az önkéntes szervezőknek fáradságos munkájukat, és köszönjük a fiataloknak is, akik egyre nagyobb számban csatlakoztak a különböző huszáregyesületekhez. Büszkék vagyunk vitézül küzdő huszárainkra. Sok-sok család őriz a családban huszárhagyományt. Nálunk is nagymamám üknagyapja a napóleoni háborúkban harcolt huszárként, nagymamám dédnagyapját pedig 1848-49-ben a forradalom és szabadságharc soraiban találhattuk ezredesként. Később összeesküvés vádjával a Habsburgok halálra ítélték, amit kegyelemből utána húsz év börtönbüntetésre változtattak, de a kiegyezéskor politikai amnesztiával szabadulhatott. Büszkék vagyunk huszárhagyományainkra, és büszkék vagyunk mindazokra, akik évről évre magukra öltik a huszárok viseletét. Büszkék vagyunk, mert a huszárok megmutatják nekünk, hogy mi a hazafiasság és a bajtársiasság, hogy mit jelent magyarnak lenni, és mit jelent a magyarságunkért küzdeni. A hagyományok erősítik nemzeti identitásunkat, összekovácsolnak bennünket, segítenek ellenállni a kívülről jövő támadásnak. A hősies, erényes, kitartó, délceg és hazaszerető huszárok jó és pozitív példaként szolgálhatnak az ifjúság számára. Legyünk hát büszkék magyar nemzeti huszárhagyományainkra! Nyergelj, fordulj! [[Dr. Hoppál Péter: Így van! Dr. Hörcsik Richárd: Bravó! Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Kállai Mária képviselő asszony, Fidesz-képviselőcsoport: „Magyar Falu Programról félidőben” címmel. Öné a szó.
Köszönöm a szót, elnök úr. Tisztelt Elnök Úr! Tisztelt Ház! 2018 decemberében a kormány célul tűzte ki azt, hogy a kistelepülések népességmegtartó erejét növelje, illetve a fiatalok helyben maradásának elősegítését és az elvándorlás visszaszorítását, és ezért december hónapban döntött a „Magyar falu” programról. Az 5 ezer fő alatti települések komplex fejlesztési programja első körben 2019-ben országosan 150 milliárd forint befektetést jelentett a kormányzat részéről. Fontos, hogy lássuk, a pandémia ellenére az idén több forrás, 219 milliárd forint állt a falvak rendelkezésére, és jövőre pedig 252 milliárd forintot lehet a vidéki lét minőségének javítására fordítani. [[14.30]] Föltehetjük a kérdést, hogy mit is jelenthet a „Magyar falu” program egy olyan választókerületben, ahol 14 település van a megyeszékhellyel együtt, és a lakosok 70 százaléka a megyeszékhelyen él. Ilyen a mi választókerületünk. 12 pályázni jogosult településünk van, és tavaly 28 nyertes pályázatunk révén 553 millió forint támogatáshoz jutottak falvaink, míg ebben az esztendőben 47 nyertes pályázat eredményeképpen 401 millió forinthoz. Tehát alig két esztendő alatt összesen 75 pályázat révén 950 millió forintnyi fejlesztéssel lett gazdagabb Szolnok térségének falusi lakossága. A számok, tények önmagukban megbecsülendők, a fejlesztési forrásokról elmondhatjuk azt is, hogy igényeken alapulnak, és szinte minden életterületet lefednek, és ezzel ilyen módon segítik a kistelepülések fejlődését. Választókerületünkben kilenc településen 149 millió forint értékben újulhattak meg közösségi terek. Ez volt az első pályázat. Nagy szeretettel emlékszünk erre. Bővült a falusi tanyagondnoki szolgáltatás. Nálunk a haszonélvező Csataszög és Tiszavárkony volt. Mindkét településnek első helyre rangsorolt igénye, álma volt. Nagyon fontos kérdés vidéken az egészségügyi alapellátás fejlesztése. Választókerületünkben Vezseny és Rákócziújfalu rendelője újult meg, illetve nyolc település rendelőiben pedig orvosi eszközöket korszerűsíthettek több mint 20 millió forint értékben, és folytathatnám a sort óvodafelújítással, óvodai játszóudvar felújításával. Öröm az, hogy hat településünkön Besenyszög, Rákócziújfalu, Szászberek, Tiszajenő, Tiszavárkony, Tószeg játszóudvarok, óvodai udvarok válhatnak biztonságosabbá, modernebbé. Nagyon fontos kérdés a kistelepüléseknek a közlekedési infrastruktúrája is. A program elindulása óta a kormány 24 milliárd forintot fordított erre a célra. Nálunk nyertesei ennek Hunyadfalva, Kőtelek, Nagykörű, Szászberek, Tószeg, Zagyvarékas, majdnem 140 forint értékben. És nyilván nem lehet mindenről szólni egy ilyen rövid felszólalásban. Nem szóltam kerékpárutakról, temetőkről, közterületi karbantartási eszközökről, szolgálati lakásról, hogy csak néhány dolgot emeljek ki. De ha más metszetben nézzük meg, mit jelent egy-egy település életében két települést emeltem ki. Ha Tiszavárkonyban virtuális utazást tennénk, akkor látnánk azt, hogy megújult az egyházi közösségi tér, nem is egy, hanem kettő. Óvodaudvart újítottak fel, az egyházi temetőt, falubuszt vásároltak, szolgálati lakást újítottak fel, és több közösség nyert a civil pályázaton is csaknem 100 millió forint értékben. Ha egy másik települést is megnézünk, Rákócziújfaluban óvodaudvart, közösségi teret, orvosi rendelőt, óvodaépületet, tornaszobát újítottak fel, kerékpárutat építettek, és itt is nyertek civil közösségek is. Ha belegondolunk, hogy az épületek, az infrastruktúra, a feltételek megteremtése mellett legalább ilyen fontos a közösségek erősítése is, ezért nagyon komolyan becsülendő az idei civil pályázata a „Magyar falu” programnak. El kell hogy mondjam, hogy a választókerület polgármesterei elégedettek a programmal, mert gyors, pontos, biztonságot ad, százszázalékos támogatást nyújt, és nagyon komolyan fejlesztési célokat szolgál. Eddig egyetlenegy kormány sem alakított ki ilyen komoly, összetett és valóban a vidéki boldogulást ösztönző programot, mint az Orbán-kormány. Ahogyan már mondtam, a legfőbb cél a vidéki Magyarország megtartóerejének növelése. Köszönet érte miniszterelnök úrnak, a Miniszterelnökség munkatársainak, és nem utolsósorban Gyopáros Alpár kormánybiztos úrnak. Kiemelendő, hogy a program rugalmasan igazodik a valós igényekhez, az idei pályázati célterületek között viszontláthattunk javaslatainkból. Örömmel tapasztaltuk, hogy a népszerűbb célterületeken már a második esztendőben megemelkedett a pályázási keret összege, és bővült a kedvezményezettek köre is, így az önkormányzatok, egyházközösségek, tankerületi központok mellett civil közösségek is pályázhattak. Gratulálunk falvainknak, akik a járványügyi intézkedésekben is nap mint nap eredményesen, folyamatosan dolgoznak. [[Az elnök a csengő megkocogtatásával jelzi az időkeret leteltét.]] Bizalommal várjuk a 2021. esztendő pályázatait. Köszönöm szépen.
Köszönöm szépen, képviselő asszony. Tisztelt Országgyűlés! Napirend utáni felszólalásra jelentkezett Keresztes László Lóránt képviselő úr, frakcióvezető, LMP-képviselőcsoport: „Nemzeti ügyekről” címmel. Öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselőtársaim! Rendkívül nehéz időket élünk, és ez nemcsak itt, az anyaországban jelent számunkra különösen fontos, sok feladatot, hanem a külhoni magyarok életét is megnehezítette, és a külhoni magyaroknak is ebben az évben nagyon sok olyan feladattal, olyan kihívással kellett szembesülnie, ami békeidőben mondjuk így nem jellemző és nem jelenik meg. Ebben az évben kellett izgulnunk sok országgyűlési és helyhatósági választáson is, hogy sikeresen szerepeljenek az elcsatolt országrészekben működő és induló magyar pártok, illetve képviselőjelöltek. Azt el tudjuk mondani, hogy összességében néhány szomorú példától eltekintve ezek jól sikerültek, és innen is szeretnénk gratulálni mindazoknak, akik az idei országgyűlési és helyhatósági választáson mandátumot szereztek. Felvidéken sajnos nem sikerült; ott sajnos elesett a magyar képviselet. Bízunk benne, hogy az újraszervezés sikeres lesz, és a legközelebbi választáson majd sikerül egyfajta olyan együttműködést kialakítani, hogy ismét biztosítva lesz a szlovákiai magyar parlamenti képviselet. De láthattuk azt, hogy Horvátországban sikeres volt a választás, hasonlóképpen Szerbiában országgyűlési és helyhatósági választás , és Ukrajnában is magyar szempontból sikeresen zajlottak a helyhatósági választások. Az erdélyi magyarság, Románia esetében pedig különösen örömteli volt, hogy az idei évben két sikeres választást is meg tudtak szervezni és le tudtak bonyolítani az ott élő magyarság képviselői, az ott élő magyarságot képviselő pártok. A helyhatósági választáson is nagyon sikeres volt a szereplés. Itt külön örömteli volt, hogy 20 év után ismét magyar polgármestere lett Marosvásárhelynek. A tegnapi napon voltak az országgyűlési választások Romániában, és láthatjuk, hogy az erdélyi magyarság kitett magáért, és egy nagyon stabil, biztos bejutást sikerült elérni az RMDSZ-nek, illetve a magyar összefogásnak. Ezúton is innen, a magyar Országgyűlésből is szeretnék gratulálni az RMDSZ-nek és a Magyar Összefogás pártjainak. Gratulálok ahhoz, hogy a következő időszakban is egy stabil, erős képviselete lesz a román törvényhozásban a magyarságnak. Valamennyi ciklus hoz külön nehézségeket, problémákat, és láthatjuk, hogy ez most sem lesz másképp, hiszen a tegnapi választáson sajnos egy szélsőségesen magyarellenes szélsőjobboldali párt is elérte a parlamenti bejutási küszöböt, úgyhogy sajnos sok bizakodásra nincs okunk. Nyilván meglesz a feladata az erdélyi, romániai magyar parlamenti képviseletnek a tekintetben, hogy ezeket a támadásokat hárítsa. Ugyanakkor vannak nagyon-nagyon aggasztó, rossz hírek is. Kárpátalján hiába sikerült nagyon jól a helyhatósági választás, sok helyen akadályozzák a testületek megalakulását, és kifejezetten fölháborító atrocitások is érik az ottani magyar képviseletet. Előfordult a Szürtei Tanács esetében, hogy nem olyan régen azért támadták őket, mert a magyar Himnuszt énekelték. Sajnos, egyre durvul az ukrán hatóságok fellépése a kárpátaljai magyarok ellen. A múlt héten az ukrán biztonsági szolgálat fegyveresei a II. Rákóczi Ferenc Kárpátaljai Magyar Főiskolán, illetve az Egán Ede Kárpátaljai Gazdaságfejlesztési Központ Jótékonysági Alapítványánál, illetve a KMKSZ ungvári székházánál, illetve Brenzovics László lakásánál is tartottak házkutatást. A hírek szerint a magyar gazdaságfejlesztési programot felhasználva támadják nemtelenül és jogtalanul a KMKSZ-t, és államellenes tevékenységgel vádolják őket, teljesen megalapozatlanul. Innen is szeretnénk kifejezni szolidaritásunkat és tiltakozásunkat a Brenzovics Lászlót és a magyar közösséget ért támadások ellen. Mi azt gondoljuk, hogy a magyar kormánynak minden olyan intézkedést meg kell tenni, ami kellően szigorú és kellően kemény az elfogadhatatlan és példátlanul agresszív támadások ellen, és ezekben a kérdésekben mi maximálisan támogatjuk a kormányt, támogatjuk ezeket az intézkedéseket. Láthatjuk egyébként, hogy ezeknek a magyarellenes támadásoknak nagyon-nagyon sok előzménye volt. Korábban a KMKSZ irodáit érte fenyegetés, illetve bombatámadás, aminek nyomán leégett az iroda, és most, az elmúlt napokban is videókon és különböző levelekben halálos fenyegetést kaptak az ott élő magyarok, akik egyszerűen a szülőföldjükön csak élni kívánnak a jogaikkal, használni akarják az anyanyelvüket. Megdöbbentő számunkra Ukrajnáról, egy Európai Unió felé törekvő országról van szó , hogy az Európai Bizottság, az Európai Parlament és az európai politikai elit illetékesei ilyenkor hallgatnak, és nem emelik fel a hangjukat. Mi felszólítjuk innen is az európai politikai elitet, hogy ezek ellen a gyalázatos intézkedések ellen emeljék fel a szavukat, és tegyenek meg ők is mindent annak érdekében, hogy a Keleti Partnerség részeként az európai uniós tagsággal kacérkodó országban az alapvető európai értékeket, az őshonos kisebbségek anyanyelvi jogokhoz köthető jogos elvárásait maximálisan teljesítsék; az ilyen nemtelen támadások ellen pedig határozottan szólaljanak fel. Mi azt tudjuk mondani, hogy mindig is és ezután is kiállunk a kárpátaljai magyarokért és mindenkiért, az elcsatolt országrészeken minden magyarért, akit bármilyen módon támadás vagy méltatlan megpróbáltatás ér a közeljövőben. Köszönöm szépen.
Köszönöm szépen, frakcióvezető úr. Tisztelt Országgyűlés! Napirend utáni felszólalásra jelentkezett Z. Kárpát Dániel képviselő úr, a Jobbik országgyűlési képviselője: „Meddig még?” címmel. Öné a szó, képviselő úr.
Tisztelt Elnök Úr! Tisztelt Ház! Lakhatási razziára lenne szükség Magyarországon, hiszen olyan elképesztő túlfutások és vadhajtások tapasztalhatóak a lakhatás területén, amelyek azonnali beavatkozásért kiáltanak, és miközben a kormányzat ilyen-olyan kérdésekben az igazságot szépíti vagy éppen orgiákról hazudozik, háborúzik az európai térrel, ezért elmondható az, hogy a magyar rögvalóság szembejön. Szembejön az a tény, hogy számtalan magyar munkavállalónak esett ki a korábbi bevétele, fizetése, a vagyonának egy része. Vagy a családtagjai körében találni olyat, akinek kiesett a bevétele, viszont jellemzően ugyanazokat az albérleti, lakhatási költségeket kell ezeknek a családoknak kifizetniük, és elenyésző segítséget vagy még annyit sem kaptak ehhez. [[14.40]] Éppen ezért vérlázító az a Hermina Bauhoz köthető eseménysor, amelynek részleteit minden ellenzéki képviselőtársam, úgy gondolom és úgy tudom, hogy megkapta, és szerencsére már több frakció szót emelt azon károsultakért, akik vélhetően egy teljes mértékben tudatos megtévesztési folyamat áldozataként nem tudják birtokba venni új lakóhelyüket, így a különböző, családot illető terveiket késleltetniük vagy feladniuk kell. Hiszen az elmondásuk szerint történt, hogy egy kivitelező, egy lakóparképítő cég már 2016-ban látta a várható áremelkedést és munkaerőhiányt, mégis tudatosan folytatta és pörgette a lakások értékesítését. Akkor, amikor a károsultak szerint már különféle engedélyek is lejártak, még mindig értékesítették azokat az ingatlanokat, amelyeknek bevételéből igyekeztek folytatni ezt a tervezetet. Végül azt láttuk, hogy 2018 januárjától elkezdték érvényesíteni a magasabb árakat a korábban szerződést kötő vevőkkel szemben is. Ez úgy nézett ki, hogy különböző megtévesztésekkel, fenyegetésekkel ezt mind a károsultak mondták el nekünk , olyan levelekkel, mint például „maga sohasem fog itt lakást kapni”, megakadályozták azt, hogy az új tulajdonosok birtokba vegyék az általuk megvásárolt lakást, és különböző nyomásgyakorló eszközökkel igyekeztek visszavenni ezeket az ingatlanokat. 120 vevő adta vissza az ingatlanát, a Károsultak Érdekvédelmi Szervezetének kijelentése szerint nagyjából egymilliárd körüli többletbevételt tudott ez a kivitelező tervező ezáltal realizálni. Igaz ugyan, hogy a GVH-nál a bejelentés során elindult a vizsgálódás, de azt látjuk, hogy eleve lehetetlenné kellene tenni azt, hogy a magyar lakhatási térben bármely kivitelező, építő hasonló visszaéléseket foganatosítson, hiszen szeretném még egyszer hangsúlyozni, itt a fogyasztók tudatos megtévesztéséről van szó, és magyar emberek tömegei állnak úgy, hogy mivel az egyik szükséges engedélyt feltételezhető módon nem váltotta ki a beruházó, nem is akar használatbavételi engedélyt szerezni, nem adja át a megvásárolt ingatlanokat a károsultaknak, ily módon teljesen egyértelművé válik az a helyzet, hogy magyar emberek fizettek egy szolgáltatásért, csúnyán kisemmizték őket, egyelőre pedig nem számíthatnak jogsegélyre. A minimum lenne az, hogy személyében is legyen felelős ilyenkor a kivitelező, a cégtulajdonos a tetteiért, a minimum lenne, hogy ebbéli más cégekben vagy más területen folytatott tevékenységét be lehessen fagyasztani, és a minimum lenne, hogy a károsultak bizony kártérítésre is számot tarthassanak. Hiszen azt látjuk, hogy elképesztően háttérbe szorultak most a különböző családi terveik, és elképesztően lenullázódtak azok a lehetőségeik, amelyek a jövőre vonatkozóan akár gyermekvállalás, akár munkavállalás tekintetében kétségkívül megvoltak. Ugyanakkor azt is hangsúlyoznunk kell, hogy a lakhatási piacon egyéb brutális cselekedetek is zajlanak. Az egyik, a köreinkben dolgozó kedves munkatársunk volt majdnem az áldozata egy olyan cselekedetnek, melynek során egy egyszeri airbnb-s lakást hirdetett valaki a világhálón, és hosszú távú bérbeadás címszava alatt kauciót szedett be párhuzamosan több embertől, amikor pedig erre a nagyságrendileg kétmillió forintra szert tett és leleplezték, nyilvánvaló módon eltűnt a virtuális térből. Itt egyértelműen segíthetne az, ha egyfajta kamarai rendszer jönne létre, vagy egy olyan internetes online adatbázis, ahova, ha valaki bejelenti az albérletét, akkor jogsegélyben, védelemben részesülhet, adott esetben hovatovább még adókedvezményt is lehetne számára biztosítani, de meg kell szüntetni azt az elképesztő kínálati szűkösséget, amelyből kifolyólag brutálisan drágák az ingatlanok, az albérlők, a bérbevevők kiszolgáltatottak, és nagyon sok esetben olyan helyzetekbe kényszerítik őket, amik szintén hátráltatják családi és élettervezést illető céljaikat. Lakhatási razziára van tehát szükség, a visszaélők teljes körű szankcionálására, és a magyar jövő minden területen történő szavatolására. A Jobbik mint nemzeti néppárt elkötelezett, és be is nyújtja azokat a szükséges módosító javaslatokat, amelyek megalapozhatják ezt a védelmet. Köszönöm a figyelmet.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Hörcsik Richárd képviselő úr, Fidesz-képviselőcsoport: „Tokaj-Zemplén térsége fejlesztéséről” címmel. Öné a szó.
Köszönöm a szót. Tisztelt Elnök Úr! Tisztelt Ház! Manapság közismert az a mondás, ha valakit megkérdeznek a világban Magyarországról, akkor hirtelen mindenkinek két dolog jut az eszébe. Az egyik Puskás Öcsi, a másik a tokaji. Mindezt azért említettem, tisztelt elnök úr, mert jól tükrözi azt a történelmi tényt, hogy évszázadokon át Tokaj, a tokaji aszú, illetve Tokaj-Hegyalja mindig kiemelt figyelmet kapott nemcsak Magyarországon, hanem Európa-szerte egyaránt. Tisztelt Elnök Úr! Közismert az a tény is, hogy Magyarországon elsőként került meghatározásra, mely szőlőterületek tartoznak a tokaji borvidékhez, és ott milyen borok készülhetnek. Így a világon elsőként az 1737-ben létrejött zárt borvidéken készül az a bor, a tokaji aszú, amely világszerte mindenütt ismert. A filoxérajárvány, majd a kommunista-szocialista szemlélet miatti leromlás, végül a rendszerváltoztatást követő tőkehiány miatt azonban jelenleg is számos kiváló borász díjnyertes bora ellenére sem látszik, hogy miként kerül a tokaji az őt megillető helyre itthon és a világban egyaránt. Tisztelt Képviselőtársaim! Tokaj-Hegyalja aztán 2002-ben ismét a figyelem központjába került, amikor Magyarországon ez a borvidék kapott elsőként világörökségi címet, 2012 óta pedig az ország máig egyetlen történeti tájjá minősített térsége lett, amire mi, hegyaljaiak a sok kötöttség ellenére is rendkívül büszkék vagyunk. Tudjuk azt, hogy ezt az értéket nemcsak külföldön, hanem itthon, helyben is meg kell mutatni. Ezért komplex módon kell megoldani a problémát, úgymint segíteni a termelőket, minőségi termékeket adni a világnak, és úgymond ünneplőbe öltöztetni Hegyalját, hogy méltóképpen tudjuk fogadni a vendégeket. Tisztelt Képviselőtársaim! A kormány novemberi döntése értelmében elindul a Tokaj-Zemplén fejlesztési program, amelynek köszönhetően a térség közel 150 milliárd forint értékben részesül fejlesztési forrásból. Ha visszatekintünk az elmúlt évtizedekre, azt látjuk, hogy számos beruházás már megtörtént, de a Tokaj-Zemplén-térség fejlesztési programja egy teljesen új, más dimenzió. Ez a kormányzati fejlesztés olyan átfogó felzárkóztatási folyamat, amely Tokaj-Hegyalja történelmi rangjának megfelelően valóra váltja a térségben élők évszázados törekvéseit, hosszú távon biztosítja a fenntartható fejlődést, növeli a régió népességmegtartó erejét, és visszafordítja az elvándorlást, javítva az életfeltételeket. A beruházások ezeknek a céloknak az érdekében a világörökségi kultúrtájra építve gazdagítják a meglévő értékeket és a borászati gasztronómiát. Ezek a fejlesztések fogalmazott nagyon helyesen a kormánybiztos a térséget Budapest és a Balaton után hazánk legjelentősebb turisztikai régiójává emelik. A koncepció meghatározó eleme a közlekedési hálózat fejlesztése, a régió gyors és minőségi megközelíthetőségének a megteremtése. A turisztikai vonzerő növelése érdekében például alapvetően javulnak a minőségi vendéglátás feltételei, emelik a gasztronómia, a borászat és a szálláshelyek szolgáltatásainak a minőségét, és emellett számos páratlan látványosság valósulhat meg. Ilyen lesz például a tokaji belvárost a kopasz-hegyi kilátóval összekötő libegő, az újhelyi Várhegy és Szárhegy között épülő 700 méter hosszú gyalogos függőhíd. A tervek között szerepel több Bodrog-parti kikötő. Sárospatakon pedig létrejön Magyarország borászati képzési központja, a tokaji egyetem, és Újhelyen megújul az ikonikus Bortemplom. Tisztelt Képviselőtársaim! A 27 településen át húzódó borvidéket továbbra is kiemelt figyelem illeti meg, hisz olyan páratlan adottságokkal rendelkezik, ami hazánk hírnevét is nagyban alakította és alakítja ma is. De ez a nagyszabású fejlesztés Tokaj-Hegyalja, de az egész Zemplén térsége számára, úgy vélem, megteremti azt a lehetőséget, hogy végképp visszakerüljön arra a fejlődési pályára, amit számára már korábban a történelem kijelölt. Köszönöm, hogy meghallgattak.
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Becsó Zsolt képviselő úr, Fidesz-képviselőcsoport: „Kelet-Nógrád turisztikai fejlődése” címmel. Öné a szó, képviselő úr. [[14.50]]
Köszönöm a szót, elnök úr. Tisztelt Ház! A turizmus teljesítménye 2010 óta 2019-ig évről évre rekordokat döntött Magyarországon, és amíg az elmúlt év, vagyis 2019 minden idők legjobb turisztikai éve volt, a pandémiás helyzet miatt 2020 minden idők legrosszabb turisztikai éve lett. A Covid-19-járvány példa nélküli helyzetet teremtett hazánkban is. A nemzetközi utazási korlátozások, a közösségi összejövetelek és a közösségi mobilitás csaknem teljes betiltásával a turizmus gyakorlatilag leállt 2020 márciusában, és csak hónapokkal később kezdett újjáéledni, akkor is nagyfokú bizonytalanság mellett, amely ebben az alapvetően a bizalomra épülő ágazatban erősen visszafogja az utazási kedvet. A válság hatására a biztonság felértékelődött, így a járvány vélhetően tudatosabb és körültekintőbb utazókat fog eredményezni. További hatás a gazdasági recesszió, amely a diszkrecionális jövedelmek csökkenéséhez és az utazások elmaradásához vezethet. Sokan a tömegközlekedés helyett az egyéni közlekedést választják, a költéseket visszafogják, az átlagos tartózkodási időtartam csökkenni fog, a szállást pedig úgy próbálják megoldani, hogy minél kevesebb legyen a kontakt az ismeretlenekkel. A válságot mindenki megsínyli, de az eddig is erősen támogatott belföldi turizmus számára új távlatok nyílhattak. Nálunk a járvány kitörése előtt is jelentős volt, de a járvány hatására még többen döntenek az országhatárokon belül történő utazás mellett. Ez a helyzet kinyitotta a kapukat Kelet-Nógrád irányába is, persze nem előzmények nélkül. Nógrád, annak keleti része eddig is varázslatos értékekkel rendelkezett. Turisztikai zászlóshajónk Hollókő, a kulturális világörökség része 67 védett épületével, a várral, a gasztronómiai élvezeteket nyújtó Castellum Hotellel, a hagyományok és az életörömök ünnepével, a húsvéti fesztivállal. Kelet-Nógrád kincse nemzeti kegyhelyünk, Szentkút is, ahová több mint nyolcszáz éve érkeznek zarándokok, hogy a hétköznapok megszokottságából kilépve Istenre találjanak. Itt található az 1619 négyzetkilométer területű Novohrad-Nógrád Geopark, amely 64 nógrádi és 28 felvidéki település földtani, természeti, történeti és kulturális örökségét, palóc hagyományait ápolja és bemutatva őrzi. Az, hogy jelentős turisztikai potenciál van a nógrádi geoparkban, az ipolytarnóci ősmaradványok jelenléte is bizonyítja, ahol egy vulkáni katasztrófa által elpusztított húszmillió éves ősvilág páratlan értékeit lehet megtekinteni. Térségünket átszeli a Kéktúra és a Mária-út is, továbbá számtalan tanösvény is végigjárható. Természeti értékeink közül kiemelkedik a kazári riolittufa, amelyhez hasonlót a világon összesen hat helyen tartanak számon. A Kishartyáni Kőlyuk-oldal, amely a mondák szerint remeték lakóhelyéül szolgált, a körülbelül négy hektár területen fekvő Tuzson-arborétum és annak életfagyűjteménye, a Magyarország archeológiájának bölcsőjeként számontartott Aranyhegy Kisterenye szélén, ahonnét Európa szinte minden nagyobb múzeumába eljutott bronzkori leletek kerültek elő. Épített értékeink közül büszkeségre ad okot többek között a középkori Oskolamester háza Pásztón, a bujáki, az ecsegi, a hasznosi, a sámsonházi, a baglyasi, a salgói, a somoskői és a hollókői várak romjai, a salgótarjáni Bányamúzeum, a maconkai víziparadicsom, kastélyaink és kúriáink. Egész Nógrád megye, annak nyugati és keleti fele is valóságos csoda, amelyet érdemes felfedezni, felkeresni túrázni vagy csak kirándulni. Örömteli, hogy a kormány az elmúlt években kiemelten támogatta a hollókői, szentkúti, geoparki fejlesztéseket, és jelentős források biztosításával a jövőben is számíthatunk erre. A 2010 óta zajló pozitív folyamatoknak köszönhetően, az uniós és hazai források hatékony felhasználásával sikerült elérnünk, hogy Nógrád megye és ezen belül Kelet-Nógrád biztonságos terület lett, ahol nem a tömegturizmus a jellemző, amelyet egyéni közlekedési eszközzel is gyorsan el lehet érni, pénztárcabarát a szolgáltatásaink döntő része, és Budapest is csak egy ugrás. Fedezze fel Nógrádot, jöjjön el hozzánk, jó szívvel köszöntünk minden tiszta szándékú embert! Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Tordai Bence képviselő úr, Párbeszéd-képviselőcsoport: „Budán is legyen több zöld, kevesebb narancs!” címmel. Öné a szó.
Köszönöm a szót, elnök úr. Tisztelt Országgyűlés! Kedves Polgártársak! Sokan nem értették elsőre, hogy mi a jelentősége annak, hogy a kormány elvonta az önkormányzatoktól az építéshatósági feladatokat. Én budai zöldképviselőként szeretném megvilágítani ennek az elméleti hátterét és a gyakorlati következményeit. Az önkormányzatok jogköreinek csorbítása tökéletesen szemlélteti a kormány hozzáállását az emberekhez. A Fidesz önkényesen gyakorolja az uralmat, a kormánynak nem számít az emberek véleménye, az emberek akarata. Az erős önkormányzatiság, a valódi jogokkal felruházott önkormányzat, a részvétel alapján működő helyhatósági politika a közvetlen demokráciát helyezi előtérbe, szemben a központilag vezérelt kormányzattal. Amikor a Fidesz-kormány jogköröket és erőforrásokat von el az önkormányzatoktól, akkor azt azért teszi, mert nem akarják, hogy az emberek beleszólhassanak az őket érintő közügyekbe. A Fidesz nem engedi, hogy a polgárok dönthessenek a jövőjükről, sőt a Fidesz szerint tilos a vélemény. Orbán Viktor az egész országot egymaga szeretné irányítani. Elég a helyi közösségek és az önkormányzatok jogfosztásából, elég az állampolgárok kiskorúsításából, elég a rombolásból! Nem lehet büntetlenül elvenni, ellopni, tönkretenni a közösség értékeit. Márpedig éppen ez történik Budán és szerte az országban. Márciustól az építésüggyel kapcsolatos hatásköröket a fideszes kormányhivatali vezetők és nem a helyiek által megválasztott önkormányzatok gyakorolják. Míg az utóbbi esetekben adott a lehetőség a döntések feletti állampolgári kontrollra, addig a kormányhivataloknak nincs demokratikus felhatalmazása, nincs ellenőrzésre valós lehetőség, nincs társadalmi visszacsatolás. Ez a Fidesz önkénye, amit Orbánék az önkormányzati választások elvesztése miatt bosszúból eszeltek ki az önkormányzatok és polgáraik ellen. Ez a korrupt önkény egyebek közt a következő következményekkel járt Budán. 1. A Gellért-hegyen Szíjj László, Orbán Viktor egyik kedvenc oligarchája, Szijjártó Péter korrupt luxusjachtozásának a finanszírozója, a közbeszerzéseken százmilliárdokat kaszáló Duna Aszfalt gazdája egy szerény kis négyszintes palotát húzott fel a Dunára néző panorámára, úgy, hogy a telket Tarlós Istvántól privatizálta ki, hogy, hogy nem. Ez az arcpirító milliárdos beruházás fittyet hányt mindenféle jogszabályra, egyebek között egy kisebb erdő esett neki áldozatul. 2. Az Árpád-kilátó panorámáját zavaró villa engedélyezését a Sára Botond vezette Fővárosi Kormányhivatal folytatta le, nem hagyva lehetőséget a II. kerületnek a településképi véleményezésre. Így megint csak gazdag befektetők sajátíthatták ki a helyiek és a turisták által élvezett természeti értékeket. 3. Az Apáthy-szikla természetvédelmi területe fölött most éppen egy toronydaru magasodik, hiszen egy négylakásos társasházat építtet itt Szivek Norbert, aki Orbán Viktor vejének üzlettársa. A beruházás itt is veszélyezteti a kirándulóhelyet és a természetvédelmi területet. 4. Csatárkán is épült egy hatalmas villa, jóval nagyobb, mint amit a kerületi szabályok megengednek, zöldfelületből sem marad sok a telken. A beruházó a Magyar Érdemrend lovagkeresztjének viselője, a Fidesz-kormány nagy barátja, hatalmas belvárosi ingatlanbizniszek kivitelezője, Sameer Hamdan. A fennmaradási engedélyt még a fideszes polgármester is megtagadta az épülettől, de a kormányhivatal természetesen erre is ráütötte a pecsétet. De amikor nemcsak a helyi szabályokat sérti a fideszes nyerészkedés, hanem a törvényi szinten szabályozott műemlékvédelmet vagy természetvédelmet is, akkor kiemelt jelentőségű beruházásnak minősítik a rombolást, hogy ne maradjon előttük jogi akadály, így a helyiek és az önkormányzat véleménye ugyancsak megkerülhető. Így történhet, hogy Wáberer György kormánybiztos egy másik fideszes oligarchával karöltve éppen most is rombolja a 180 éves első osztályú műemlék Radetzky-laktanyát a műemlékvédelmi és a lakók által képviselt szempontokkal szembemenve, a környéket túlterhelő luxusirodakomplexum- és luxushotel-beruházással. Ezek a nyerészkedéssel egybekötött rombolások bűzlenek a korrupciótól és az önkénytől. A Fideszhez köthető oligarchák és befektetők olyan beruházásokból profitálnak, amelyek a budapestiek érdekeit, a budaiak érdekeit és a természeti, kulturális kincseinket károsítják. Ezért mi, budai polgárok is ki fogjuk venni a részünket a narancsuralom lebontásából, a kulturális és környezeti értékek megóvásából. A jelmondatunk: több zöld, kevesebb narancs! Köszönöm szépen. [[Taps a DK és a függetlenek soraiban.]]
Tisztelt Országgyűlés! Szintén napirend utáni felszólalásra jelentkezett Tapolczai Gergely képviselő úr, Fidesz-képviselőcsoport: „Fogyatékossággal élő személyek világnapja Európai Akadálymentesítési Irányelv” címmel. Öné a szó, képviselő úr. [[15.00]]
[[Hozzászólását jelnyelvi tolmács közreműködésével teszi meg.]] Köszönöm a szót, elnök úr. Tisztelt Ház! Tisztelt Képviselőtársaim! December 30-án ünnepeltük a fogyatékossággal élő emberek világnapját, amit az ENSZ 1992-ben nyilvánított világnappá, felhívva a figyelmet a fogyatékossággal élő emberekkel kapcsolatos problémákra, feladatokra, teendőkre. Ez a terület a korábbi években, évtizedekben óriási, látványos fejlődésen ment keresztül a rendszerváltozás előtti évtizedekhez, a stagnáló állapotokhoz képest. Ugyanakkor van még bőven teendőnk ezen a területen, alkalmazkodva a gyorsuló világ által diktált kihívásokhoz is. Számos olyan intézkedés, fejlesztés történt az elmúlt időszakban, amelyek elősegítik a fogyatékossággal élő embertársaink minél teljesebb értékű, önálló életvitelét a lehetőségeikhez képest. A fogyatékossággal élők és megváltozott munkaképességű személyek foglalkoztatási rátája 2010-ben 18 százalék volt, 2020-ban ez több mint duplája, 44 százalékra, vagyis 60-70 ezer főről 155 ezer főre emelkedett. Nemrég megszüntettük a kereseti korlátozást is a rehabilitációs, illetve a fogyatékossági ellátás folyósítása esetében. Fontos lépés, hogy 2021 januárjától igényelhető otthonfelújítási támogatás, ezt azok a családok is igénybe vehetik, akik megváltozott munkaképességű személlyel, családtaggal élnek együtt egy háztartásban, életkori korlátozás nélkül. Ez a támogatás felhasználható olyan felújításra is, ami az akadálymentesítést szolgálja. Ezen kívül nagyon sok más intézkedés is született, például az infokommunikációs akadálymentesítés, az érdekvédelmi szervezetek, az autóvásárlás, a rehabilitációs központok támogatása, vagy akár a médiatörvény módosítása is, amely azt a célt szolgálja, hogy a hallássérült személyek számára szóló akadálymentesítés kibővüljön a látássérültek számára szóló akadálymentesítéssel is. Vagy említhetném az otthonápolási díj összegének folyamatos emelését is, vagy a gyod bevezetését is, amelynek összege 2022-re eléri az akkori minimálbér összegét. Most azonban a figyelmet szeretném felhívni az európai akadálymentesítési irányelvre, amelyet az Európai Unió közel tízéves vita után, 2019-ben végre elfogadott. Ahhoz, hogy a fogyatékossággal élő emberek jogai érvényesülhessenek, elengedhetetlen az akadálymentes élet minél több területen, mind a termékek, mind a szolgáltatások területén is a hozzáférhetőség kapcsán. Európában 80-100 millió ember él valamilyen fogyatékossággal. Ez a magas szám is mutatja, hogy mennyire fontos ez az irányelv. Az irányelv célja egységes szabályozás létrehozása, hogy megszűnjenek a hiányosságok, amelyek a különböző nemzeti jogszabályokból adódnak. Az irányelv kitér az alábbi termékekre, szolgáltatásokra is, a teljesség igénye nélkül: az okostelefonok, tabletek, számítógépek, televíziós programok, banki szolgáltatások például, telefonos szolgáltatások, közlekedés területére, e-kereskedelemre és az egységes európai 112-es segélyhívószámra is. A tagállamoknak 2022-ig kell átültetniük saját jogrendjükbe ezeket a szabályokat, és 2025. július 28-ától már alkalmazniuk is kell ezeket az előírásokat. Tehát az eddigi intézkedések, fejlesztések mellett további nagyon fontos feladatok és kötelezettségek várnak ránk. Az irányelv alapján a Fidesz-KDNP-frakció, illetve a kormány elkötelezett a fogyatékossággal élő embertársaink lehetőségeinek és esélyeinek megteremtésében, illetve erősítésében. A munkát folytatjuk tovább. Köszönöm a figyelmet.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Varga-Damm Andrea képviselő asszony, független képviselő: „Kik maguk?” címmel. Öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Nem minden élet méltó az emberhez, de méltósággal kell viselni a sors oly gyakran silány szereposztásait is. 2020. november 29. Szájer József Magyarország európai parlamenti képviselője lemondott képviselői tisztségéről. Döntése indokaként azt írta: egy hosszabb ideje tartó gondolkodás végére tett pontot, közölte, lemondása nincs összefüggésben az európai színtéren most zajló, minden eddiginél ádázabb küzdelem tartalmával. A mostani vitában egyetért a kormány álláspontjával, azt támogatja. Döntése hátteréről még azt hozzáfűzte, hogy a napi politikai küzdelemben való részvétel egyre nagyobb lelki megterhelést jelent számára, márpedig szerinte, akik a küzdőtéren vannak, azoknak harcra kész állapotban kell lenniük. Igen. Akik ismerjük a fideszi és a Bibó Kollégiumból kikelt világot, pontosan tudtuk, hogy ez így ebben a formában biztosan nem igaz. Szájer Józsefet és feleségét a fideszi rendszer harminc éve cipeli a hátán, és ezeknek az embereknek lételemük volt mindig az, hogy Magyarország közjogi rendszerében fontos pozíciókat töltsenek be, mert nekik ez jár. Pontosan tudtuk mi, akik képesek vagyunk komplex módon gondolkodni, hogy ennek a lemondásnak valamilyen botrány van a hátterében. Nem kellett sokat várni a valóságra, 2020. december 1-jén robban a bomba, Szájer József 59 éves magyar férfi, európai parlamenti képviselő, egyetemi tanár, évtizedeken át parlamenti képviselő, házas, egy leánygyermek apja, Brüsszelben, a koronavírus-járvány alatt egy magánlakásban, megsértve a járvány elleni védekezés szabályait, férfiaknak tartott 25 fős homoszexuális orgián vett részt. Amikor pedig a rendőrök rátörtek a társaságra, Szájer József közjogi tisztségeihez méltatlan módon nem állt a rendőrök elé, vállalva a felelősséget, hanem az ablakon kimászva, az esővízcsatornán lemászva elmenekült a helyszínről. A rendőrök utánamentek, elkapták, s ekkor az is kiderült, hogy kábítószer van a táskájában. Ettől hangos a világsajtó, emiatt is szégyenkeznünk kell, mert bár kormányunk az égadta világon mindenkit kioktat a nemzetközi viszonyainkban mindenről, de önmérsékletet, emberi tartást, ilyen helyzetben méltóságot nem tud felmutatni. A Fidesz egész politikája az elmúlt tíz évben olyan hazugságheggyé vált, amiben a gyűlölet a ragasztóanyag. Nap mint nap hazugságok özönével járatnak le a polgárok számára figyelemre méltó politikusokat, hogy az ő számukra szerény teljesítményt a lakosság ne vegye észre. Tudjuk mindannyian: Szájer József magánélete eddig sem volt másmilyen, mint amit ezen az orgián való részvétel jelentett, egészséges heteroszexuális ember egyáltalán nem foglalkozik azokkal, akik azonos nemű embertársaikhoz vonzódnak. Ez magánügy. Ehhez képest a Fidesz-KDNP folyamatosan homofób retorikával támadja a társadalmat, miközben a társadalom köszöni, jól van, ő nem kíván ezekkel a kérdésekkel foglalkozni. Az emberek azzal akarnak foglalkozni, ami a minőségi élet megteremtését szolgálja. Önök folyamatosan keresztény-konzervatív szellemiséget hirdetnek, közben pedig soraikban jó páran magánéletükben olyan módon viselkednek, ami meglehetősen távol áll ettől a szellemiségtől. Szájer József ügye csak a jéghegy csúcsa, rosszkor volt rossz helyen. Semmiféle titkosszolgálatnak nincs ebben szerepe. Egyszerűen a sors Szájer József hathatós segítségével megteremtette azt a bizonyosságot, amit már évtizedek óta sokan tudtak, miszerint Szájer József ilyen módon érzi jól magát. Ez nem kellett senkit érdekeljen, hiszen a magánéletét mindenki úgy éli, ahogy akarja. Az azonban már probléma, ha hazánk európai szinten fontos képviselője él így, rendre megteremtve annak lehetőségét, hogy ezen életforma miatt zsarolhatóvá váljon. Ezzel nemcsak magát, hanem egész nemzetünket teszi kockára. Na, ez a baj. És akkor még tovább szőve a gondolatot, ennek az embernek a házastársa nyolc éven át vezette az egész magyar bírósági rendszert, most pedig alkotmánybíró. Belegondolni is rémisztő, vajon hányszor fordulhatott elő olyan helyzet, hogy Szájer Józsefről kompromittáló anyagokat valaki bemutatva kérte, hogy egy-egy bírósági ügy a javára dőljön el. Merthogy ilyenről is sokat hallottunk. Egyúttal itt van a kábítószer ügye. Ez sem újdonság. A soraikban jó pár ember él ezzel a szerrel, a társadalom csevegőcsatornáin erről gyakran lehet hallani. Magam próbáltam meg azt, hogy lerázható legyen önökről a kábítószerrel élés vádja, s ezért kezdeményeztem a képviselők szúrópróba szerinti drogtesztjének lehetőségét. Megadtam a lehetőséget önöknek rá, hogy bemutassák, bizony, tiszták, nem élnek ezekkel a szerekkel. De nem, leszavazták ezt is, leszavazták a javaslatomat, és most Szájer József maga bebizonyította 2020. november 27-én, este, hogy ezért. Én már csak azt szeretném kérdezni, tisztelt fideszes, KDNP-s képviselőtársaim, hátha valaki egyszer válaszol erre a kérdésre: kik maguk? [[15.10]]
Tisztelt Országgyűlés! Napirend utáni felszólalásra jelentkezett Bencsik János képviselő úr, független képviselő: „Polgári Válasz néven új politikai mozgalom született” címmel. Öné a szó.
Köszönöm a szót, elnök úr. Tisztelt Országgyűlés! Nagy örömömre szolgál bejelenteni azt, hogy 2020. december 4-én, pénteken, Polgári Válasz néven új politikai mozgalom születését jelentettük be. Azoknak a hangja kívánunk lenni, akik kiábrándultak az elmúlt 30 év politikai garnitúrájából, azokat képviseljük, akiket most sem a NER, sem az O1G nem képvisel, és az a célunk, hogy alternatívát nyújtsunk mindazoknak, akik úgy szeretnének 2022-ben valódi változást, hogy ehhez nem kell visszamenni az időben 2002-be, és nem kell újra a hatalomba segíteni vagy a hatalomban tartani azokat a hiteltelenné vált politikai szereplőket, akik egyébként puszta létükben gátjai a kormányváltásnak, és akik a legjobb szolgálatot ennek a nemzetnek azzal tennék, ha idejekorán nyugdíjba vonulnának. Tisztelt Kormánypárti Képviselőtársaim! Önöknek üzenem, hogy önök megtagadták és elárulták mindazon értékeket, amelyekkel egykor a polgári Magyarország képviseletére szerződtek. Ellenzéki képviselőtársaim irányában pedig kénytelen vagyok megfogalmazni azt a kritikát, hogy miközben mindenkinek meg akarnak felelni és mindenkinek a hangja kívánnak lenni, aközben egyre kevesebb embernek tudják hitelesen a hangját hallatni, egyre kevesebb embert tudnak hitelesen képviselni pont e miatt a megfelelési kényszer miatt. Nekem az a benyomásom, hogy az elmúlt években egyre messzebb sodródtunk nemcsak a polgári Magyarország ideáljától, hanem az ellenzék sokszínűségétől és attól a régóta vágyott és követett megújulástól, amelyet egyébként a szavazók nagy része elvárna nemcsak a kormányoldaltól, hanem az ellenzéktől is, márpedig a kormányváltás nulladik lépése pontosan ez lenne: teljes ellenzéki megújulás. Sziklaszilárd meggyőződésem az is, hogy az ellenzéki pártvezetők nem tanultak a saját kudarcaikból. Rossz tanulságokat vontak le. Azt a tanulságot vonták le 2018-ban, hogy azért veszítettük el, ellenzéki pártok és ellenzéki képviselők a választást, mert nem volt elég szoros az együttműködés, nem volt eléggé teljes az összefogás. Pedig a borsodi időközi választás pontosan azt mutatta meg, hogy nem erről van szó. 55 százaléknyi ellenzéki szavazóból sikerült 5 év alatt teljes összefogással 45 százaléknyit csinálni. Ez a szomorú tanulsága a borsodi időközi választásnak. Én azt gondolom, hogy bár sok vita lehet közöttünk, abban talán egyetértünk, hogy kormányt váltani csak a bizonytalan szavazók megnyerésével lehet. És ezen bizonytalan szavazóknak egyébként nem az a legfőbb problémájuk, hogy nem látnak elég széles vagy eléggé szoros összefogást, hanem az, hogy nem tudják, hogy mi fog történni, ha Orbán Viktor megbukik, akit egyébként nagyon sok ember nem azért tart hatalomban, mert szeret, hanem jobb híján, mert nincs jobb ötlete, nem tud jobb választás híján másra szavazni. Ezeket a szavazókat csak hiteles, átélhető jövőképpel lehet meggyőzni, hogy mi fog történni az ő életükben másnap, amikor vége van a szavazásnak. Azt is szeretném kérni, és felhívni a figyelmüket, nem kell feltétlenül rögtön ügynököt kiáltani és árulózni, ha valaki erre felhívja a figyelmüket, és valaki ráirányítja a figyelmet arra, hogy nem áll be a kórusba, és ki mer szólni a kórusból. Kár illúziókat kergetni, és kár ebbe az illúzióba belehajszolni magyar szavazóknak a százezreit, hogy csak még jobban össze kell fogni, és most ezt a választást megint elbuktuk, de nem baj, mert most még jobban össze fogunk fogni, és ha még jobban összefogunk, akkor majd győzni fogunk. Ha ebbe az illúzióba kergeti magát az ellenzék, és ebbe az illúzióba hajszolják bele a választókat is, akkor ennek garantáltan bukás lesz a vége. Szeretném megnyugtatni azokat is, akik afelől kétkednek, hogy a Polgári Válasz megosztja majd az ellenzéket. Szeretném jelezni, nemhogy nem megosztani fogjuk az ellenzéket, hanem pontosan új szavazókat fogunk bevonni. Az a célunk, hogy olyan embereket, akik soha az életükben nem szavaznának, és nem is mennének el szavazni, inkább otthon maradnának, ha egy olyan lehetetlen helyzetbe kerülnek, hogy egy olyan listára kell szavazni, amelyen Orbán Viktor neve áll, a másik listán pedig Gyurcsány Ferenc, ezeknek az embereknek meg akarjuk adni a valós választási lehetőséget, mert hiába van sok párt, ha nincsen valódi választási lehetőség. Tisztelt Honfitársaim! Most közös munkára szeretném tehát hívni minden cselekvő magyar honfitársunkat. Azt szeretnénk, ha mindenki, aki elkötelezett a polgári Magyarország értékei iránt, amely a hagyományok tiszteletéből, a teljesítményelvűségből, az önszerveződésből, az egymás iránti szolidaritásból és felelősségvállalásból áll, az a célunk, hogy ezeket az embereket összefogva, a visszaépülő pártállami rendszerrel szemben önszerveződő közösségeket teremtsünk, és ezeket az önszerveződő közösségeket hozzásegítsük ahhoz, hogy elérjék a polgári létformát, azt a létformát, amely nemcsak szabadsággal jár, hanem a szabadsággal együtt járó felelősséggel is. Tisztelt Országgyűlés! Képviselőként az elmúlt időszakban is arra törekedtem, hogy ezen elvek iránya szerint dolgozzak, és arra fogok törekedni, hogy ez a jövőben is így legyen, és bízom abban, hogy ebben a munkában többen is fognak majd követni. Köszönöm szépen.
Tisztelt Országgyűlés! Szintén napirend utáni felszólalásra jelentkezett Hajdu László képviselő úr, DK-képviselőcsoport: „Bal kéz, jobb kéz” címmel. Öné a szó, képviselő úr.
Köszönöm a szót, elnök úr. Tisztelt Ház! Már a Ház előtt egy alkalommal szóltam választókerületem, Rákospalota és a közigazgatási határán húzódó első magyar vasútvonallal kapcsolatos helyi problémáról. Ez a helyi probléma az Újpestet és Rákospalotát kettéválasztó, egyben Istvántelek néven Rákospalota és Újpest közös vasúti megállója, az a vasúti megálló, amely lehetőséget ad a két településrésznek vagy a főváros ezen részének, hogy a Veresegyház, illetve a Vác irányából érkező vonatokon, elővárosi vasútként, a munkába járás 15-16 perc alatt megoldható legyen a Nyugati pályaudvarig. Ha ezt autóval kellene megtenni, a fenntartható fejlődés elveivel ellentétesen, akkor 45 perc az M3-ason, és körülbelül 45-50 perc alatt lehet Újpest irányában ezt az utat megtenni, és még ráadásul parkírozót is kell keresni. Tehát a megállónak, az elővárosi vasútnak jövője van, sőt még inkább jövője van.Mi a gondom ezzel, és miért hoztam ide ismételten ezt a témát? Azért hoztam ide, mert azonnali kérdésként is föl lehetett volna vetni tartok tőle, hogy meg is fogjuk tenni vagy meg fogom tenni, hiszen Varju László, előttem ülő országgyűlési képviselőtársammal közösen érintettek vagyunk ebben a témában , de a mai nap is látva, hogy hogyan zajlottak az azonnali kérdések, annak a szakmai válaszától tartva, többre tartanám a napirend utáni hozzászólást, kicsit kifejtve a probléma súlyosságát és fontosságát. A probléma az, hogy 110 éve működik ezen a helyen, az istvántelki megállóban egy felüljáró, egy gyalogos-felüljáró az utasoknak, akik ideérkeznek, és aki innen utazik el. Ez a felüljáró elhasználódott, felújításra szorult volna már évek óta, majd bejelentés nélkül ez év júniusában lezárták a felüljárót, és azóta a Dugonics utcai felüljárón nem lehet átjárni, hanem az utasok a könnyebbet, a szellemesebbet választották, tulajdonképpen egy magyar szabadalmat, a három pár sínt tartalmazó vasútállomáson gyalogosan baktatnak át a kavicsok között, és már a kavicsokat egészen jól kitaposták, és kerestek utat maguknak, kivágták persze ehhez a kerítést, szellemes emberek, és így utaznak gyerekekkel, állatokkal, idős emberek, mozgássérültek, ez a közlekedési módjuk. Ez egy olyan szabadalom, amelyet a MÁV-nak köszönhetünk. Én írásban tettem föl kérdést a vagyonkezelő tárca nélküli miniszter asszonynak, a miniszter asszony, államtitkárán keresztül, elutasító választ adott, azt mondta, hogy le fogják bontani, nemhogy felújítanák. Ugyanakkor van egy alternatív szervezet Budapesten, a Budapest Fejlesztési Központ, amelynek Vitézy Dávid a vezérigazgatója, számára is írtam, mert mint kiderült, a budapesti vasútfejlesztések hozzá tartoznak. Ő pedig, megértve szakmailag is ezt a problémát, azt a választ írta, hogy az elővárosi vasútfejlesztési tervek most készülnek, és ennek a felújítása, úgy tűnik, úgy látja, nem teljesen egyértelműen, de azt mondta, hogy ez a felújítás megfontolandó. [[15.20]] A címe, amit én adtam ennek a kis napirend utáninak, az, hogy a bal kéz és a jobb kéz. Tehát tulajdonképpen a szakmai kéz az egyik, az tudja, hogy azt meg kellene csinálni, a másik kéz pedig tudja azt, hogy inkább Belgrád-Budapest vasútvonal-építést csinálunk 700 milliárd forintért, mint Budapesten élőket vagy a környezetet és a fenntartható fejlődést segítő felüljárónak a megépítését. Tehát ez egy speciális MÁV műszaki megoldás, és tulajdonképpen egy közlekedési botrány, hogy legitim módon mindenki tudja, hogy a síneken járnak át az emberek, körülbelül 1000-1100 ember utazik naponta, és ezeknek az embereknek nincsen megoldás. Másodszor jelzem ezt e Házban. Köszönöm szépen. [[Szórványos taps a DK soraiban.]]
Tisztelt Országgyűlés! Szintén napirend utáni felszólalásra jelentkezett Varju László képviselő úr, DK-képviselőcsoport: „Mi történik Újpesten?” címmel. Öné a szó, képviselő úr.
Köszönöm szépen a szót, elnök úr. Tisztelt Ház! Újfent szeretném megragadni az alkalmat arra, hogy a választókerületemet érintő fontosabb eseményekről beszámoljak, és esetleg a figyelmébe ajánljak mindazoknak, akiket érdekel, néhány jó gyakorlatot is, talán így az ünnepek előtt néhány jó szóra is szükségünk van. Már többször szóltam e falak között a „Megbecsülés Plusz” programról, amelyet Újpesten az önkormányzat indított el. Ennek az volt a lényege, hogy a szépkorú újpesti polgártársaink ötezer forint értékben kaptak utalványokat, melyet egyébként az újpesti piacon használtak fel, ott költötték el, jelentős részben egyébként erősítve a környékbeli, illetve kifejezetten az újpesti vállalkozókat is. A felhasználhatóság ideje lezárult, maga a program jól sikerült, de többen jelezték, hogy egyébként a saját utalványukat még nem használták fel, és nagyon alkalmas lenne, hogy éppen a karácsonyi ünnepekhez közeledve legyen mód és lehetőség a felhasználásra. Az illetékesek, az önkormányzat, a polgármester úr döntése alapján erre sor kerül, és ennek megfelelően az utalványok felhasználási ideje december 31-éig kitolható, így ez segíti mindazokat, akik ezt vásárlásra szeretnék felhasználni. De ugyanilyen jó hírként tudom megosztani önökkel azt is, hogy Újpest az egyik résztvevője volt annak a pályázati kiírásnak, melyet a Települési Önkormányzatok Országos Szövetsége hirdetett meg „A legjobb önkormányzati gyakorlatok” versenyben. A IV. kerület az újpesti Állatmentő Liga veszélyhelyzet idején végzett munkájával pályázott, és a program szakértői a bemutatás során 19 önkormányzat jó gyakorlatai között kellett hogy bemutassák, hogy a járványügyi helyzethez igazodva milyen gyakorlatokat tudtak kialakítani, mi történt. Az Állatmentő Liga vezetője bemutatta és meggyőzte egyébként a szakmai közönséget a jó gyakorlat eredményeiről. A szervezet többek között a beteg állatok orvoshoz szállításában segédkezik az eseti kijárási tilalmak idején, de más, speciális helyzetben is segítettek, hozzájuk csatlakozva egyébként akár a kutyasétáltatásban civilek is részt tudtak venni. November 8-án például egy idős, koronavírus miatt kórházba került házaspár macskáját vették magukhoz. Az ősz végével mindig komoly terhet jelent egyébként a zöldhulladék összegyűjtése, elhelyezése, és éppen ezért a kerületben, a választókerületben meglévő, jelentős területű zöldfelületeken, a zöldhulladék összegyűjtését igénylő zöldövezeti környezetben volt mód arra, hogy zsákok használatára kerüljön sor. Ezeket a zsákokat önkormányzati képviselők juttatták el a lakosokhoz, és használhatták fel a zöldhulladék összegyűjtésére, hogy ilyen módon az elhelyezéssel ne legyen gondjuk. De az utolsó percet kihasználva szeretnék csatlakozni Hajdu László képviselőtársamhoz, hogy a jobb és a bal kéz együtt nem működése között mintha süket füleknek beszélnénk. Sajnos, nem hallják meg azt, hogy nagyon kellemetlen, azt hiszem, eddig ezt mondhattuk, hogy nagyon kellemetlen, de inkább azt mondom, hogy nagyon veszélyes helyzet az, ami a miniszter asszony érzéketlenségéből fakad. Azaz hogy annak a felüljárónak a felújítása helyett, ami a XV. kerületet és a IV. kerületet köti össze, végignézik azt, hogy az emberek kénytelenek, nem tudnak más lehetőséget teremteni arra, hogy a munkába járásukhoz, utazásukhoz valóban olyan módon közelítsék meg a vasútállomást, amely egyébként veszélyes. Éppen ezért Hajdu László képviselőtársammal, a XV. kerület polgármesterével, Cserdiné Németh Angélával, illetve Déri Tibor úrral történt egyeztetés alapján közösen hívjuk fel a figyelmet, hogy ezen a helyzeten azonnal változtatni kell, akár a MÁV, akár pedig a minisztérium illetékeseinek kell erről dönteni. Nem szeretném azt a következtetést levonni, hogy kifejezetten az ellenzéki önkormányzatok kezdeményezéseit akarják figyelmen kívül hagyni, büntetni akarják őket, miközben egyébként valójában az embereket büntetik, amikor így viselkedik az államhatalom. Köszönöm szépen a figyelmet. [[Hajdu László tapsol.]]
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Varga Zoltán képviselő úr, DK-képviselőcsoport. Öné a szó, képviselő úr, parancsoljon!
Köszönöm szépen, elnök úr. Tisztelt Ház! Engedjék meg, hogy a parlament drága idejét most egy találós kérdéssel raboljam. Kósa Lajos volt polgármester eladta, buktunk rajta. Papp László, a jelenlegi polgármester visszavásárolta, buktunk rajta. Az állam most államosította, bukni fogunk rajta. Mi az? Hát, ne rágják tövig a körmüket, mert el fogom árulni: ez a debreceni repülőtér. Olybá tűnik, hogy a debreceni reptér különben az elmúlt időszakban gátlástalan fideszes politikusok játékszerévé vált, hiszen 2008-ban Kósa Lajos még amellett kampányolt a debreceni közgyűlésben, hogy az addig kézen-közön önkormányzati tulajdonban lévő repteret sikeresen csak egy magánbefektető, a Debrecenben különben jól ismert és Kósa Lajoshoz ezer szállal köthető magánbefektető tudja nyereségesen és sikeresen üzemeltetni. Ezért kiszervezte, privatizálta az önkormányzati vagyont, persze mélyen az ár alatt. Akkor hatalmas fejlesztéseket, milliós utaslétszámot és bőven nyereséges működést vizionált, és itt nemcsak Kósa Lajos volt ez, hanem a repteret akkor megvásárló magánbefektető is. Természetesen azt mondta mindenki, hogy hurrá, itt hatalmas nyereséget fog ez majd jelenteni, amiből Debrecen polgárai fognak profitálni. Ebből persze, tudjuk nagyon jól, nem lett valóság, pedig az állam, és ezen már ne is csodálkozzunk, az elmúlt években bőségesen támogatta a magántulajdonban lévő debreceni repülőteret, csak 2015 és ’18 között összesen 1,2 milliárd forint állami támogatáshoz jutott a debreceni reptér, természetesen mindezt úgy, hogy ne essen az uniós tilalom alá. Annyira nem volt sikeres ez a projekt, hogy a Wizz Airen kívül más légitársaságot valójában tartósan nem is tudtak odacsábítani a repülőtérre, a repülőtéri utasváró inkább egy időszakosan működő alaszkai kisgépváró hangulatát sugározta, mint egy milliós látogatottságú európai reptér képét. Majd eltelt alig hét év, és a már jelenlegi polgármester egy újabb álmot látott, hát, a kutya tudja, hogy hogy láthatta ezt, vagy talán egy újabb ukázt kapott a Lendvay utcai főnökeitől. Tudniillik ismét napirendre került a debreceni repülőtér sorsa, és milyen érdekes, egy merész húzással már a volt polgármesterét, Kósa Lajost is meghazudtolva Papp László, Debrecen polgármestere hosszasan érvelt amellett, hogy egy ilyen repülőteret, mint a debreceni repülőtér, nem üzemeltethet más igazán jól, nyereségesen, és mondhatnám azt is, hogy mindent kielégítő módon, csak egy önkormányzat. Így aztán nem volt mit tenni, az önkormányzat megvette az eddigi magánbefektető tulajdonosától a repülőteret, és ugyan milliárdokat kell majd költenie a városnak az elmaradt felújításokra, ezt természetesen beismerte a polgármester is, de ne csüggedjünk, mert mindebből a sztori végén majd Debrecen polgárai fognak busásan profitálni. Így hát a fideszes többségű közgyűlés ugyanúgy áldását adta az ekkori államosításra, mint alig pár éve a Kósa Lajos által szorgalmazott privatizációra. Remélem, eddig tudjuk követni a történetet. Persze, a polgármester felfestette a szokott rózsaszín képet, szerinte dőlni fog majd a pénz, mivel az önkormányzat politikai szerepe és hovatartozása itt akár még segíthet is. Hozzá kell hogy tegyem, ez azért egy elég érdekes kitétele a sztorinak, de hát ő tudja. [[15.30]] Viszont hozzá kell hogy tegyem, hogy nem segített. Alig egy év önkormányzati működés után 2019-ben már azt láthattuk, hogy a Debrecen International Airport Kft. 428 millió forintos veszteséget hozott össze, holott ez még az előző tulajdonosnak, a magánbefektetőnek is 211 millió forintnál megállt. De semmi gond, mert a kezdeti nehéz évek után az állam nyilvánvaló segítségével mondta a polgármester, hiszen a lobbierő megkerülhetetlen ebben a talpig macsónak mondott orbáni rendszerben a repülőtér majd fényes gyémántja lesz a városnak. Hozzá kell hogy tegyem, egyelőre nem lett, sőt úgy tűnik, hogy már nem is igazán lesz, hiszen most olvastunk egy kormányhatározatot, melyben a kormány egyszerűen bejelentette, hogy a repülőtér 51 százalékos többségi tulajdonrészére igényt tart. Ezt különben úgy szokták mondani, hogy einstandolta a kormány a repülőteret. Valójában mindezt úgy tette, hogy előtte 720 millió forintos támogatást nyújtott a repülőtérnek. Mi ekkor azt hittük, hogy a várost akarja támogatni. Hát, kiderült, hogy a kormány gyakorlatilag ezt a pénzt csak egyik zsebéből a másikba rakta át, és nem lett belőle semmi. És félő, hogy közel sincs itt vége a sztorinak, mert alszunk még egypárat, és azt fogjuk látni, hogy az államosított repülőtér majd Mészáros, Garancsi vagy esetleg a kormányfő vejének a nevére kerül. Ez a Fidesz Magyarországa! [[Az elnök a csengő megkocogtatásával jelzi az időkeret lejártát.]] Ez a Fidesz működése Debrecenben. Köszönöm szépen.
Tisztelt Országgyűlés! Napirend utáni felszólalásra jelentkezett Arató Gergely képviselő úr, DK-képviselőcsoport: „Híd a semmibe” címmel. Öné a szó, képviselő úr.
Tisztelt Ház! Itt a kicsit hosszúra nyúlt napirend utáni országjárásunk végén visszaérkeztünk Budapestre, ezen belül Dél-Pestre és Dél-Budára, illetve Kelet-Pestre, hiszen döntés születik lassan arról, hogy megépüljön a Galvani híd, az a híd, amelyik Dél-Budát és Dél-Pestet köti össze, és hozzá csatlakozó módon, hiszen a budai oldalon van csatlakozó úthálózat, bár az is jelentős fejlesztésre szorul, de a pesti oldalon meg kívánják építeni a hozzá csatlakozó úthálózatot, egészen körbe, először az Üllői út, Határ út sarkáig, majd utána tovább, Kőbányán és Zuglón keresztül hosszú távú tervként az M3-asig. Igen ám, de ahogy egyre többet megtudunk erről a beruházásról, egyre nyilvánvalóbb, hogy ez a beruházás csak úgy valósulhat meg, hogyha nagyon jelentős forgalmat zúdít erre a területre, Ferencvárosra, Kispestre, Kőbányára és Zuglóra, hiszen tulajdonképpen például, ahogy látjuk a hatástanulmányokat, világossá válik, hogy az ezzel járó útépítés esetén vagy egy nagyon jelentős felszíniforgalom-növekedés lesz, például a Határ úrnak a Nagykőrösi út és az Üllői út közötti szakaszán, ami elviselhetetlenné tenné a Wekerletelepen lakók életét, és gyakorlatilag nagyon komoly károkat és nehézségeket okozna a József Attila lakótelepen, a ferencvárosi részen élők számára is, illetve az út szélesítése miatt mindenképpen a kiserdő, a Ferencváros és Kispest közötti kiserdő tönkretételével járna. Vannak más tervek is, amik a forgalom szempontjából ugyan elfogadhatóbbak, mert föld alá helyeznék el ezt az utat, de ugyanakkor éppen azért, mert itt egy komoly alagútépítésre lenne szükség, jelentős mértékű, több ezer fa kivágásával járnának együtt. Tehát ezen a szakaszon csak úgy oldható meg a közlekedés, nyilvánvalóan teljesen elfogadhatatlan az a megfejtés is, amelyikben a felszínen menne egy hatalmas autóforgalom, de az sem jó megoldás, és mellesleg rendkívül drága is, amelyik föld alá helyezné ezt az autóforgalmat, egy hosszú alagutat építene, közúti alagutat, és ez a kiserdő jelentős részének a kivágásával, elvesztésével járna. Nyilvánvaló, hogy egyik megoldás sem megfelelő, egyik sem jó megoldás. Ráadásul itt még nem érünk a végére a problémáknak, hiszen az a forgalom, ami ezen az úton érkezik, az utána rázúdulna az Üllői út térségére, és vagy jobbfelé tudja folytatni az útját, Kispest felé, vagy befelé halad a Kőbánya és a József Attila lakótelep közötti nagyon zsúfolt és ma is teljesen tele lévő Üllői úton, pontosabban mind a három bekövetkezik, és emellett pedig folytatást terveznek neki a Száva utca útvonalán, és utána Kőbányán keresztül és az Élessarkon keresztül a Nagy Lajos király útjára, ami maga is rendkívüli módon zsúfolt út ma is. Ez az egész útvonal rendkívül zsúfolt. Hogy lássuk azt, hogy milyen nagyságrendű forgalomról van szó, azzal számolnak a közlekedéstervezők, hogy ez az út napi 37 ezer autóval csökkentené a belváros forgalmát. Ez persze a belvárosban élők számára jó, de ez azt jelenti, hogy ez a 37 ezer autó megjelenik Kispesten és Kőbányán, meg Zuglóban, tehát azt a térséget fogja terhelni. Ráadásul arra is lehet számítani, hogy még be is húzza az autóforgalom egy részét az M0-ásról a városon belülre, és ilyen módon Dél-Buda számára is jelentős többletterhelést jelent, és még több autó jelenik meg. Az a helyzet, tisztelt képviselőtársaim, hogy ez a közlekedésfejlesztési elképzelés legalább 30-40 éve idejét múlta. Akkor álmodtak a közlekedésmérnökök az M1-est és az M3-ast a városban összekötő munkáskörútról, városi autópályáról, de ma már nem ebben gondolkodunk. Ma jól tudjuk, hogy ha több utat építünk, akkor nem kevesebb, hanem több autó lesz, attól csak nőni fog a forgalom. Azt a pénzt, amit erre akarnak költeni, ne erre költsék, hanem forgalomcsökkentésre, P+R parkolókra, a felszíni, elsősorban a kötöttpályás tömegközlekedés fejlesztésére. Ha valóban van olyan igény, hogy összekössék akár Dél-Budát és Dél-Pestet egy új híddal, akkor inkább egy gyorsvillamosjáratot hozzanak létre, mint Strasbourgnál a Rajna két partja között, mert a kőbányaiak és a kispestiek nem kérnek több autót, nem kérnek nagyobb forgalmat, és nem kérik a Galvani hidat.
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Steinmetz Ádám képviselő úr, Jobbik-képviselőcsoport: „Amikor vége az utolsó dalnak is…” címmel. Öné a szó.
Köszönöm a szót, elnök úr. Tisztelt Országgyűlés! Az év végén az ember általában számot vet, és elgondolkodik azon, hogy idén milyen jó és rossz dolgok történtek vele. A 2020. év Magyarországot ért legnagyobb bajsága egyértelműen a koronavírus-járvány. A nyugdíjasoktól kezdve a középkorú munkavállalókon át az ifjú sportolókig már több mint 254 ezer honfitársunk fertőződött meg, és közel 6 ezer ember halt meg. Az elmúlt napokban hagyott itt minket Balázs Fecó Kossuth-díjas zenész, aki büszkén hirdette, hogy a Ferencvárosi Torna Club szurkolója; 69 éves volt. Meghalt Tóth Ferenc korábbi kosárlabdázó, országgyűlési képviselő, aki a Paks FC lelkes drukkere volt; 70 évesen hagyott itt minket. Meghalt Laczkó Mihály, a Magyar Labdarúgó Szövetség korábbi elnöke, aki a hírek szerint az unokáitól kapta el a vírust; ő 85 éves volt. Meghalt Imrő János, a Magyar Labdarúgó Szövetség korábbi alelnöke; 61 éves volt. Meghalt Gróz János, a strandkézilabda-válogatott korábbi szövetségi kapitánya, aki mindössze 49 éves volt. Ez az elmúlt néhány nap szörnyű veszteséglistája a sportból. Isten nyugosztalja őket! Tisztelt Képviselőtársaim! Sokakkal szemben én nem állítom, hogy hazánk miniszterelnöke a felelős ezekért a tragikus eseményekért, e megannyi remek ember haláláért. Arról, hogy vírus van, nem ő tehet. Arról azonban, hogy becsapta a magyar embereket, viszont tehet. Azt állította: mindenki megnyugodhat, ha elkapja ezt a betegséget, meg fogjuk gyógyítani. De ez nem vált valóra, hiszen meghalt Balázs Fecó, meghalt Tóth Ferenc, meghalt Laczkó Mihály, meghalt Imrő János, meghalt Gróz János, és velük együtt már 6 ezer honfitársunk, köztük somogyi nagymamák, nagypapák, feleségek, férjek, barátok, kollégák. Miniszterelnök úr tehát hamis biztonságérzetet keltve, tudatosan hazudott nekünk, vagy ezen a területen is a Takács Mihály-tudású és -jellemű emberek tanácsaira hallgatva nyilatkozott. [[15.40]] A koronavírus-járvány következtében sokan haltak meg, akiknek nem kellett volna, és sokaknak ment tönkre az élete, akik tisztességesen és rengeteget dolgoztak. Ha pedig a Fidesz-kormány nem segít az önhibájukon kívül bajba került embereken, akkor nekik már késő lesz, amikor vége az utolsó dalnak is. És akkor az emberek fel fogják tenni a kérdést: mit műveltek önök védekezés címén? Mit műveltek önök a sorosozás mögé bújva? A választási törvény átírása fontosabb, mint a magyar emberek sorsa? És ezeket pedig már én kérdezem: megvárják, amíg önök ellen fordulnak a magyar emberek, vagy elkezdik végre azt csinálni, amire megválasztották önöket? Elkezdenek végre érdemben segíteni, vagy feláldoznak minket a hatalom oltárán? Tisztelt Képviselőtársaim! Engedjék meg, hogy az összes politikus okulására folytassam Balázs Fecó dalszövegét: „Amikor vége az utolsó dalnak is / És a varázslat szétfoszlott már, / Mi lesz veled, egyedül hagy a zajos tömeg, / Sebzett vagy, és te sem tudod, hol a helyed.” Köszönöm, hogy meghallgattak. [[Taps a Jobbik és a DK soraiból.]]
Köszönöm. Tisztelt Országgyűlés! A napirend utáni felszólalások végére értünk. Tájékoztatom önöket, hogy az őszi ülésszak következő ülésére várhatóan 2020. december 14-én kerül sor. Köszönöm munkájukat. Az ülésnapot bezárom.